Author: Институт перевода Библии
Date: 2022-08-30T18:50:11.275106+00:00

Марк’ Падвы Маймбабцо Юн

Марк’ Падвы Маймбабцо Юн

1. Марк

1. Вади” Хамэди”

Марк

Марк

1. Толаӈгодаӈэ

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

Марк’ падвы

Маймбабцо Юн

Библиям’ пэртя Институт

Москва

2009

Марк’ падвы

Маймбабцо Юн

Хэтувнда” вадида” тюкон’ падыда”:

ibt_inform@ibt.org.ru

ISBN 978-5-93943-146-0

© Библиям’ пэртя Институт, Москва, 2009

Толаӈгодаӈэ

Толаӈгодаӈэ!

Тюку хэвхананда” ӈэда падар” Марк’ падвы Маймбабцо Юн, тикара” Едэй Нум’ Вато Падар’ ӈоб” пеляда. Едэй Нум’ Вато, Невхы Нум’ Вато’ ня’ ӈопой Нум’ Падар’ терха’. Тикы Падар” падаркат падар”. Илева’ ямбан’ хибяри” толабадась, теда’ лахана ё” тер” толабадаӈэ тамна тара” нив’.

«Евангелие» вада грек’ тэнзм’ мэта ненэцие” вадахат ӈадимы, хамэдита «Маймбабцо Юн». Иисус Христос харта нерня’ минрена тохолирта ӈобтарем’ тарем’ нюмдевэда. Ӈабцата Едэй Нум’ Ватохона тет Маймбабцо Юн. Пыдо’ мал’ Иисус Христос’ ила’ нямна, манзара”мита нямна ӈа”. Тикы’ хавна Тохолирта нямна ӈа”ма, хуркари мутры серота нямна ӈа”ма, тадтикахад ханзер” вэ’ хэ”мяхаданда яӈор’ илелца, тикы” падаркана ӈани’ пады”.

Маймбабцо Юнхана падда” сер” ила’ толыркад нюрте”э юр” похона Палестинам’ нюбета яхана ӈэвы” сер”. Та’ мальӈгана Палестина’ я’ тер” Римам’ нюбета я’ параӈода’ ӈудахана мэць. Хуркавна ӈод” таняна илевы” иудей” харто’ Нумд’ пунрёбцомдо’ лэтрамбавэдо’. Тикы пунрабцодо’ Нум’ Ватом’ нюбе”мы, Нум’ няндо’ Моисей’ сер’ ми”мэда. Моисей’ пуд, мале сян Нум’ вади вадета, Мессия’ – Нум’ тэравы’ товам’ ваде”мы”. Пыда ненэцяӈг” хэбяхахад, хавахад ӈэдаӈговам’ мита. Тадхав ти, тадри’ тюку мэти” пона” нерцю’ Палестина’ яхана ӈэда янӈамгэри Вифлеемам’ нюбета хардакохона пон’ ӈатевы Мессия – Иисус Христос соявы. «Христос» грек’ вадахад ӈадимы, хамэдита – «Масармы». Ӈэдаӈгова’ нямна ӈэда Маймбабцо Юн Нум’ Ню’ сер’ я’ тирт’ ненэцие” мядонсэйӈэ ӈадимы. Ханярина илебато’ ӈо”, ӈамгэри вадавна лаханабто’ ӈо”, Маймбабцо Юн хусувэй я’ тер” ненэця’ ет’ толы.

Марк’ падвы Маймбабцо Юн сямян нита нерня, мат” юд’ мян’ по’ тяхана нюрте”э ила’ толыркад падвы. Марк Иисус’ серо тамна тяха’ минревы. Тиканда пыда харта ӈо” падаркана падда серо ӈобтарем’ манэ”макыда. Маймбабцо Юн грек’ вадавна пады, сидя ю” юр’ по’ Христос’ толыр’ таняван’ тикы падар” сянри юр” вадаха” тэвравы. Ӈари” теда’ Марк’ падвы Маймбабцо Юн ӈули” нюрте”э’ ненэй вадавна ӈадимя.

Нум’ Падарм’ ӈани вадаха” тэврамбада Институт, Марк’ падвы Маймбабцо Юн’ вадам’ тэврамбадан’ – Лар Татьянан’, вадам’ тидхалембадаха’ няю’ – Соӈ Ын Субан’, Сусой Еленан’ сава вади хэтыби. Тикы’ хавна Маймбабцо Юн ненэця’ вадавна падар”ӈэ ӈадимянда е”эмня сидна” нядабавэхэ” – «Петр Павел’» хэбидя харад’ ханонданаӈэ таравы Вадиман’, «Петр Павел’» хэбидя харад’ ханондана Алексеян’, «Маймбабцо Юн’» хэхэ’ мяд’ ерв Маричев Анатолиян’, ненэй ненэцяӈг” Нум’ Вади минрена Худи Петарт’, Лаптандер Надеждан’, Кабиева Анастасиян’ ӈани’ сава вади хэтыби. Ненэй ненэця” харто’ вадавнандо’ тад нерня’ тикы падарм’ – Нум’ Падар’ пелям’ толабавахандо’ маня” маймбива”.

Библиям’ пэртя Институт манзарана”

1-й пеляда

Хэхэдаӈгода Иоанн сехэрым’ хамэдамби.

1^1•Нум’ Ню’ – Иисус Христос’[*] нямна ӈэда Маймбабцо Юн’ нерденя. 2Нум’ Вади вадета’ – Исайя’ падаркана тарем’ пады: «Ти, неранд няд сехэрэдамд хамэдавандаӈэ Мань нув’ юне ядэланами ӈэдарадм’»+. 3«Вэӈго яхана тюрыта’ вабц со: ‹Нум’ Ерв’ сехэрэдамда хамэдада”, недамда ненземдара”›». 4Тарем’ Иоанн вэӈго ян’ ӈадимя. Хэхэдаӈгованда сер’ ненэцие ханзь тарем’ ма: «Хэбяхыда” хаейда”, хэхэдаӈгуда”, тиканда Нум’ хэбяхыда” ха”авраӈгуда»+. 5Иудея’ я’, Иерусалим’ марад’ тер” малмбой’ нянда миӈа”. Хэбяхыдо’ индо’ ядан’ ваде”ядо’. Иордан’ яхахана Иоанн сиддо’ хэхэдамби. 6Иоанн маха ху”ла юно’ – верблюд’ таркад паӈгалмы паным’ мэ”ӈа, ёнэнда тяхана тобъёва ни сяры, ӈавраданда явна маирти, юрите”э пилю” юре мэ”ӈа. 7Ненэцие ханзь тарем’ лахана: «Пумнани миндя нядни ва”ӈа. Ӈари” маньзяван нянани Пибита те”ме таси’ хо”леркая екахарта ни серос”. 8Мань сидда” икана хэхэдамбидм’. Пыда сидда” Хэбидя Индкана хэхэдамбаӈгу».

Иисусм’ хэхэдамбава

9•Тикы ялэ” ёльцьӈгана Галилея’ яхана ӈэда Назаретхад Иисус то. Иордан’ яхахана Иоанн Сита хэхэда+. 10Икад тарпаванда сер’ тикы’ минда Иисус лакри’ нув’ няра’ няӈгармам’ манэ”ӈа. Голубьм’ нюбета нув’ сармикадарев’ Хэбидя Индад’ Нянда ха”мотавам’ манэ”ӈа+. 11Нув’ няд лаханана мамононда: «Пыдар Мань Мэненами Нюми ӈэ” нинав’, Сейханани поин»+.

12Таминда тикы’ пуд Хэбидя Инд” Иисусм’ вэӈго ян’ ханада. 13Иисус’ вэӈго яхана тет ю” яля’ мэва’ сер’ Сатана[*] хэбяха серк” Сита ханзь хорпи. Иисус я’ сармик” поӈгана мэ, тикы ялэ” ямбха”на нув’ юне ядэлана” Сита нядаби”+.

Галилеяхана манзара пэ”мада

14•Иоаннм’ сяр”махадандо’ Нум’ Маймбабцо Юнм’ ваде”манзь Иисус Галилеян’ хая. 15Пыда ма: «Ёльцянда тэвы”. Нум’ Параӈода’ Я нядна” хахаялма. Хэбяхыда” хаейда”, Маймбабцо Юнан’ пунрыда”»+.

Иисус нерденя тет тохоламбадамда хаӈа

16Галилея’ то’ хэвувна миманда сер’ Иисус поӈгам’ моёпадаха’ – Симонм’, Андрейм’ манэ”ӈа. Андрей – Симон’ папа ӈэвы. Пыди’ ёртяха’+. 17Иисус нянди’ ма: «Пумнани тоди’, Мань сидди’ ненэцие Нумд’ тэврамбадаӈэ сертаӈгудм’»+. 18Пыди’ тикаринди’ ӈод” поӈгади’ хае, Пумнанда пяди’+. 19Ӈамгэ’ пират’ хэ”мяхаданда, Пыда ӈано’ мюня поӈгади’ сэдорпадаха’: Зеведей’ нюм’ – Иаковм’, Иаков’ папам’ – Иоаннм’ манэ”ӈа. 20Тикаринда ӈод” Нянда хаӈахаюда. Нисямди’ манзаранита ня’ ӈано’ мюня хаеди’, пыди’ Пумнанда хаяха’.

Ня”маравым’ савумда”ма

21•Иисус тохоламбадита ня’ Капернаум’ март’ тэвыд”. Тикыринда ӈо” еврей” ныланава яляхана[*] Пыда ма”люӈгалава мят’ тю, ненэцие тохоламба пя+. 22Ненэця” Тохоламбабцонда мэсыт’ пысаӈгаць. Пыда Моисей’ Ватом’ теневани” то”лаха нись ӈа”, Пыдхавада ӈарка ерв’ ныхым’ мэтадарев’ сиддо’ тохоламбись+. 23Та’ мальӈгана ма”люӈгалава мякана ня”маравы ненэць’ мэвы, тарем’ тюры”ӈа: 24«Назарет’ тер Иисус, нянана” ӈамгэ сел таня? Сидна” хадарабтаванзь тосан? Хибя ӈэвамд теневав – Хэбидя Нумд»+. 25Иисус сита таб”ламба ма: «Мунзялв”! Сёнзянда мюд тарпад”!» 26Тикаринда ӈод” ӈылекада ненэця’ пыхыдм’ ледребтехэя ӈарка тёрм’ мэць ненэця’ сёнзя’ мюд тарпы”+. 27Ненэця” мал’ ӈокхандо’ сейто’ хэсь нидо’ хонрамби”: «Тикы ӈамгэ? Тарця ныхым’ мэць едэй тохоламбада сер”? Пыда ӈылекахарт табэдамби! Пыдо’ ӈо” Мунда сер’ ӈа”!» 28Тикаринда ӈод” Нямнанда ӈэда юн Галилея’ я’ тиӈгэвна латы”.

Иисус’ ненэцие савумда”ма

29Ма”люӈгалава мякад тарп”махадандо’, Иисус тохоламбадида няць Симонаха’, Андрейха’ мят’ то. Иаков, Иоанн ӈобтарем’ нянандо’ тоӈаха’. 30Симон’ пухуцянда небя ӈая’ ядё’ хабцяӈгана хаӈгурць юседа; хаӈгурмамда минхандо’ Иисусан’ ваде”ӈадо’. 31Хэвханда тэвхая, Иисус ӈудахаданда сита тю”уку’ ила. Таминда ӈо”, хабця’ няданда хэ”мяхаданда, не мядондида манзаяць пя+. 32Пэвсюмя’ няна, хаерад’ пакало”махад, хаӈгурти, ня”маравы мал’ Нянда тэволэйдо’. 33Харад’ тер” мал’ нёнда си’ хэван’ ма”лыд”. 34Хуркари хабцяӈга”на хаӈгурта ӈока ненэцям’ Пыда савумдамби, ненэцие” сёнзь” мюд ӈока ӈылекам’ питарӈа. Ӈылека” Сита тенева”. Ӈадьбята Пыда ӈылекаха” ӈамгэхэртм’ нива ваде”ма’ няю’ табеку+.

Иисус’ Галилея’ явна ядэро”ма

35•Хув’ мер’ нумда пэвван’ Иисус юркы”, пин’ тарпы”. Вэӈго ян’ хая, таняна туёць пэй”+. 36Симонхав нянанда мэна нита ня’ Иисусм’ пюрманзь хая”. 37Сита хо”махадандо’ Нянда ма”: «Ненэця” мал’ Сит пюрӈа”». 38Пыда няндо’ ма: «Хахаяда ӈарка хардаха” хэхэва”, таняна ӈобтарем’ Мань Нум’ Вади вадетадм’, Мань тикы’ е”эмня тодамзь». 39Ӈадьбята Галилея’ я’ тиӈгэвна ӈэда ма”люӈгалава мяка”на Нум’ Вади ненэцяӈг” ваде”ӈа, хаӈгурта ненэцие” ӈылекы питарпи.

Мерёда ниня тораӈгана ненэцям’ савумда”ма

40•Мерёда ниня тораӈгана ненэць’ Иисусан’ то. Неранда Няд пулыта ни’ мо”нахая хынумда вахалъй”: «Харвабцонд таняб”, Си”ми хабтумда пиртан»+. 41Иисус сита сялилӈа, ӈудамда вэӈгалахая нянда ӈодь’ теба ма: «Ханядм’ харва”, тадхав хабтув”». 42Минхандо’ ниня тораӈгана мерюда тора” – ӈоб’ хабтума+. 43Тадтикахад, сита ӈэдарамба Иисус я”авла нянда тарем’ табекурӈа:+
44«Инзеле”, хибяхартан’ ӈамгэхэртм’ нён вадес”, ӈопой, ханонданан’ хань”, пыхыдар нянда манэ”лабтад. Савумаханд ненэцие” пунрава’ е”эмня Моисей’ вади” сер’ ханм’ тэвра”»+. 45Савумдавэхэв пин’ тарп”махаданда хэвы серода ханяна-таняна вадець пяйда. Ӈадьбята Иисус хардо” помна ӈадя ядэрць нида пирас”. Хардо” хэвхы вэӈго яха”на мэсеты. Тарем’ ӈо” ханяд-таняд Нянда ненэця” турцеты”+.

2-й пеляда

Иисус’ хэвда хабэйм’ савумда”ма

2^1•Сян яля’ пирка”на Иисус ӈани’ Капернауман’ то. Мякананда мэвамда ненэця” намдадо’+. 2Ненэцие” та’ пирувна ӈока ӈэвандо’ нид, нё’ си’ хэвхартахана нусь ядо’ яӈговы. Пыда няндо’ Вадида мэ”ӈа. 3Мале сян ненэць’ хэвда хабэй нямдо’ Нянда тэвра”. Нямдо’ минренаӈэ тет ненэць’ таравы”. 4Ненэцие” ӈока ӈэва’ нид, Иисусан’ тэвва серта ӈоб’ яӈговы. Ӈадьбята Иисус’ мэсь’ я’ ний харад’ ӈэва’ нийм’ сабкадо’, ниймда ха”аврадо’, хэвда хабэйм’ пэӈасавэй’ таси’ ӈэдарадо’+. 5Иисус Нянда пунрёвамдо’ манэ”манда сер’, хэвда хабэйн’ ма: «Ебта’, хэбяхыд ха”мыд”!»+

6Мале сян Моисей’ Ватом’ теневана тикахана ӈамдёвы”, ибето’ ӈыл’ тарем’ ибедорӈа”: 7«Ӈамгэ Пыда тарем’ лахана? Пыда Нувм’ вэву”ӈа. Нумли’ хавна хибя ненэцие” хэбяхы ха”авра пир”яда?»+
8Иисус инда ӈыл’ ибето’ ядэрабцу минханда хамэдэйда, няндо’ ма: «Пыдара” ӈамгэ ибета” ӈыл’ тикы” нямна ибедорӈада”? 9Хэвда хабэйн’ ханяӈэюм’ вадам’ хэта нензеллаха?: ‹Хэбяхыд ха”мыд”›, нябиюм’ вада тарця: ‹Юркад”, пэӈар хана”, ядэр”›. 10Теневаванда” нямна, я’ сяр’ ниня Ненэця’ Ню’ хэбяхы ха”аврамба ныхыда таня». Тадтикахад хэвда хабэйн’ ма: 11«Мань нянд мадм’, юркад”, пэӈар хана”, мяканд хань”». 12Хэвда хабэй тикаринда ӈод” юркы”, ӈока нита сыртан’ пэӈамда содахая тарпы”. Ненэця” мал’ тэри пысэйд”, Нувм’ саву”ӈа”, ма”: «Тарцям’ манэсо”мава” сяхаӈгарт’ яӈгусь».

Иисус Нянда Левийм’ хаӈа

13•Иисус ӈани’ то’ ня’ хая. Ненэця” мал’ Нянда то”, Пыда сиддо’ тохоламби. 14Иисус миманда сер’, ӈэва’ мирм’ ма”ламбалавахана ӈамдёда Алфеев’ нюм’ – Левийм’ манэ”ӈа. Иисус нянда ма: «Пумнани ту”!» Левий юркы”, Пумнанда пяда. 15Иисус Левий’ мякана ӈаворманда мальӈгана, ӈэва’ мирм’ ма”ламбада”, хэбяхасавэй ненэця” таняна мэвы”. Пыдо’ Иисусм’, Иисус’ тохоламбади няць ӈобкана ӈаворӈа”. Пыдо’ ӈока” ӈэвы”. Иисус’ пумна минзетвы”. 16Иисус’ ӈэва’ мирм’ ма”ламбадаха”на, хэбяхасавэй ненэцяӈга”на ӈавор”мам’ манэць, Моисей’ Ватом’ теневана”, фарисей” Иисус’ тохоламбади хонра”: «Ӈамгэ Пыда ӈэва’ мирм’ ма”ламбади, хэбяхасавэй ненэцие няць ӈаворӈа?»+
17Тарця вади намда Иисус вахалъй”: «Сензха”на лекар’ тарабцода яӈгу, хаӈгуртаха”на тара. Ирт” ӈэда ненэцие хаманзь вунзядм’ ту”, хэбяхасавэй ненэцие” е”эмня тодамзь»+.

Нива ӈавормам’ хонра”ма

18•Ӈобӈгуна Иоанн’ тохоламбада”, фарисей” нива ӈавормам’ мэ”мандо’ ёльцьӈгана Иисусан’ ненэця” то”, хонарку”: «Иоанн’ тохоламбада”, фарисей” нива ӈавормамдо’ мэ”ӈа”. Пыдар тохоламбадид ӈамгэ нива ӈавормам’ ни” мэс”?»+
19Иисус няндо’ тарем’ ма: «Тюва’ ёльцьӈгана нелеванда хасава’ мядонда” нива ӈавормам’ мэцеты”? Нелеванда хасава’ нянандо’ мэва’ ӈэсонд’ нива ӈавормамдо’ мэць нидо’ пирас”+. 20Нелеванда хасавам’ нядандо’ ханава’ ёльця’ тоб”, та’ мальӈгана, тикы яляхана нива ӈавормамдо’ мэтадо’»+.

21«Ӈахат панэн’ хибяхарт едэй емнь”мям’ ни лабцеӈгу”. Тиканда едэй лабце”мя туркаванда сер’ таӈохэй паны’ пелям’ нянда ныхыбаӈгуда, сида ханяцей’ ӈарамда. 22Тандая’ сертавы ябе идм’ хибяхарт ӈахат хоба ӈэсянд’ нида сюрпасету”. Тикахана ябе и” ӈэсямда ӈадтада, ябе и” вабтомда, ӈэсянда ӈод” вомда. Ӈадьбята едэй ябе и” едэй хоба ӈэся’ мю’ хамдпада».

Еврей” ныланава’ ялям’ хонра”ма

23Ӈобӈгуна еврей” ныланава яляхана Иисус нянь’ ӈуво” вадюлававна ядэрӈа, тохоламбадида ядвандо’ сер’ нянь’ ӈуво” сэв ныдпа пя”. 24Фарисей” Сита хонра”: «Сыр”, Тохоламбадид ӈамгэ еврей” ныланава яляхана ниня серота серо пэрӈа”?» 25Пыда няндо’ ма: «Пыдара” сяхаӈгарт’ нисяра” толабю”? Маӈг’ ёльцьӈгана, ӈаворцявандо’ мальӈгана, Давид ня”мы нита ня’ ханзер” ӈэвы”? 26Авиафар’ ӈарка ханондана ӈэванда мальӈгана, Давид Нум’ мят’ тювы, хано” нянё ӈавормы, няхата ӈод” мипавы. Тикы ӈавар Нумд’ ханонданари” ӈаворцетвыдо’». 27Тадтикахад Иисус фарисейха” ма: «Еврей” ныланава яля ненэця’ е”эмня таславы. Ненэць’ еврей” ныланава яля’ е”эмня ӈадимы ни ӈа”. 28Ӈадьбята Ненэця’ Ню ӈобтарем’ еврей” ныланава яля’ ерв».

3-й пеляда

Ӈуда’ тырабэйм’ савумда”ма

3^1•Иисус ма”люӈгалава мят’ ӈани’ то. Таняна ӈудада тырабэй ненэць’ мэвы+. 2Еврей” ныланава яляхана тикы ненэцям’ Иисус савумдаӈгудав’, нидав’? Сита серт’ ха”авравандо’ е”эмня ӈоб’ маниедо’+. 3Ӈудада тырабэй ненэцянд’ Иисус ма: «Юркад”, нерняку’ нулад”». 4Тадтикахад ненэцие хонра: «Еврей” ныланава яляхана хурка серо сертаба мэта вато таня? Сава серо, вэва серо пэрць тара? Ненэця’ илм’ ӈэдаба, хадарабтамба тара?» Пыдо’ ӈани’ мунзи”+. 5Сейсявандо’ нид Иисус няндо’ нена сылы”, инда вомзь, ӈудада тырабэян’ ма: «Ӈудар вэӈгалад!» Ӈудамда вэӈгалада, ӈудада ӈахат ӈыхында сензума. 6Тикы’ пуд фарисей” ма”люӈгалава мякад тарпа”махадандо’, Ирод’[*] няти” ня’ минхандо’ Иисусм’ ханзер” маядавам’ тасламба пя”.

Ненэцие” то’ хэван’ ма”лё”мя

7Иисус тохоламбадита ня’ то’ няна хая”. Галилеяхад Пумнанда ӈока ненэця” хая”+. 8Иисус’ сертабада серо” юне” хари намда, ӈули” ӈока ненэця” Иудеяхад, Иерусалимхад, Идумеяхад, Иордан’ яха’ тяхад, Тир’ няби Сидон’ хэвхы яхат ӈобтарем’ Нянда то”. 9-10Иисус ӈока ненэцие савумдавы. Хуркари хабцяӈга”на хаӈгурта” Сита хахаялтеван’ харва, Нянда минзь тирцькута”. Ӈадьбята ӈока ненэцие” Сита тыеромдавоӈгад Иисус тохоламбадахата Пыда е”эмнянда ӈанокоцям’ хамэда табэда+. 11Хусувэхэд ханзосяди” ӈылека” Сита манэць Неранда няд ян’ мо”нэрцеты”, тёрсавэй’ лаханасеты”: «Пыдар Нум’ Нюн!»+
12Иисусхав хибя ӈэвамда нива ваде”мандо’ е”эмня няндо’ я”авла табеку+.

Иисус’ юкад вата сидям’ тэра”ма

13•Тикы’ пуд Иисус хой’ ни’ танэй”. Хахаялтембадарида Нянда хаӈа. Пыдо’ Нянда то”. 14Юкад вата сидям’ тэра, [ӈэдаравэӈэ таслэйда.][*] Нянанда мэӈгу”ма, Нум’ Вади минренаӈэ ӈэдарамбаӈгудава, 15ӈылекы питарпа Нум’ Ерв’ ныхым’ мэта”ма. 16Юкад вата сидям’ ӈабта. Симонм’ Петрӈэ нюмдеда,+
17Зеведей’ нюм’ – Иаковм’, Иаков’ папам’ – Иоаннм’ Воанергесӈэ нюмдеӈахаюда. Тикы нюв’ хамэдита тарця: «Хэхэ’ мун’ ню”»+. 18Андрейм’, Филиппам’, Варфоломейм’, Матфейм’, Фомам’, Алфей’ нюм’ – Иаковм’, Фаддейм’, еврей’ тэнзри сахарамбада Симонм’,+
19вад’ саюху” Иисусм’ ми”манда Кариот’ терм’ – Иудам’ ӈобтарем’ тэрада+.

Иисус няби Веельзевул

20•Иисус мят’ то. Ненэця” ӈани’ таня’ ма”лыд”, тиканда Иисус тохоламбадита ня’ ӈаворкарта ни” ерев”+. 21Иисус’ хахаяда нида вади” вэкат Сита имда ё”мэӈэ пэрмы”, ӈадьбята Сита ханаванзь яхадандо’ манзада”. 22Иерусалимхад товы Моисей’ Ватом’ теневана” ма”: «Сёнзянда мюня Веельзевул[*] таня. Пыда ӈылекы” ерв’ ныхым’ мэць ӈылекы питарпи»+. 23Ӈадьбята Иисус сиддо’ нянда хаӈгая, хара явна ӈэда лахарём’ мэць, тарем’ ма: «Сатана ханзер” Сатанам’ питарць пиртада? 24Параӈода’ я’ тер” харто’ помнандо’ поёмбаб”нандо’, параӈодандо’ я мюданда тахараӈгу, тамна тяха’ нусь нида пирас”. 25Мяд’ тер” помнандо’ поёмбабто’, мято’ пон’ нусь нида пират”. 26Сатана’ я мюданда тахарабта, нусь нида пират”, харта техэ’ малханда тэваӈгу” – та’ ёхода. 27Мэбета ненэця’ илебциеда мякаданда хибяхарт тале нида пират”, сита сяр”марихид илебцо” тале пиртыд”. 28Ненэся нянда” мадм’, ненэцие” хуркари хэбяхандо’, вэвакумдёвандо’ танявы ӈэб” ӈод”, мал’ ха”маӈгуд”. 29Хэбидя Индадм’ вэвута’ хэбяхыда иланда панан’ нид” ха”маӈгу”, хэбяхыда пили” нянанда ӈэӈгу”»+. 30Ханяӈы” ненэця” Иисус’ сёнзя’ мюня ӈылека мэнаӈэ пэрмы”, ӈадьбята Пыда тарем’ лаханавы.

Иисус’ небя, нида

31•Тарем’ мэнаханда Небяда хасава нита ня’ то”. Мяд’ хэвхана ну”, Сита хосая ненэцям’ Нянда ӈэдара”+. 32Иисус’ хэвхана ненэцие” мандал” ӈамды”. Нянда ма”: «Сыр”, пихиня небяр, хасава нид, [не нид][*] мэ”, Сит хонрамби”». 33Тадтикахад Иисус ма: «Мань небями хибя? Мань хасава нини хибя”?» 34Ӈамдёди” сид” нямна саӈомда ӈэдарахая ма: «Мань небями, Мань хасава нини – ти” мэна”. 35Нум’ вату нёдана” – тикы” Мань хасава нини, не нини, небями»+.

4-й пеляда

Нянь’ ӈуво” сэв моёпада’ нямна ӈэда лахарё

1•Иисус то’ хэвхана ӈани’ ненэцие тохоламба пя. Ӈока ненэцие” Нянда ма”лёва’ нид тохона ӈэвы ӈано’ мю’ тий”, ӈамды”. Ненэцяӈгав” мал’ то’ вархана хаи”. 2Хара явна ӈэда лахарю мэць, Иисус сиддо’ хуркари” серк” тохоламби. Тохоламбаванда сер’ няндо’ тарем’ ма: 3«Инзеледа”! Ти, нянь’ ӈуво” сэв моёпада нянянда ӈуво” сэв моё”манзь тарпы”. 4Нянь’ ӈуво” сэв моёпаванда мальӈгана, ханяӈы нянь’ ӈуво” сэв” сехэры’ ни’ ха”мыд”, нув’ сармик” то”, ӈамъядо’. 5Ханяӈыдо’ пэ я’ ни’ ха”мыд”, ненэй янда хоба тора ӈэвы, минханда тикы яхад ӈамдэдо” сэв” тю”у’ ӈадимя”. 6Хаерад’ тю”у’ тарпава’ сер’ нянь’ ӈамдэд” сэлӈа”, паӈгсявандо’ нид тыра”. 7Ханяӈыдо’ нацдэй ӈуво” понд’ ха”мыд”. Нацдэй ӈуво” тю”у’ вадёва’ сер’ нянь’ ӈуво” сэв” тидха”нато’ вадёда ӈэвадэяд”. Тэри таросялма”. 8Ханяӈыдо’ сава ян’ ха”мыд”, вады”, нядандо’ няхар” юд’ мэва’, мат” юд’ мэва’, юр’ мэва’ нянь’ ӈуво” сэв” вады”». 9Иисус няндо’ ма: «Хавода намдорта инзелея!»+
10•Ӈока ненэцие” хэ”мяхад Харта хаё”мяхаданда юкад вата сидяда, ӈани” хэвхананда мэвы” ненэця” хара явна ваде”мыта нямна Сита хонра”. 11Няндо’ ма: «Пыдара” нянанда” Нум’ Параӈода’ Я’ таклада сер’ хамэдита ӈади, ӈани” ненэцяӈг” хусувэй ӈамгэ хара явна ӈэда лахарём’ мэць ваде”мы ӈэӈгу+. 12Пыдо’ ӈани’ сэвто’ сырп” ӈод”, нидо’ мание”, хавото’ намдорп” ӈод”, нидо’ хамэдамбю”. Нум’ няку’ ӈэвы ӈэбто’, хэбяхыдо’ ха”маӈгудаць»+.

Лахарё’ хари тасламба”ма

13Иисус няндо’ ма: «Тикы лахарё’ харам’ нира” хамэдамбю”? Тадтикахад ӈани лахарю” хари ханзер” хамэдаӈгуда”? 14Нянь’ ӈуво” сэв моёпада – вадам’ моёпадараха. 15Ханяӈы” ненэця” сехэры’ ни’ ха”амвы нянь’ ӈуво” сэвраха”. Нум’ Вадам’ намд”махадандо’ няндо’ Сатана минханда турӈа, сейхато’ ха”амвы вади хан”лэйда. 16Ӈани ханяӈы” пэ я’ ни’ ха”амвы нянь’ ӈуво” сэвраха”. Намдавы Нум’ Вади минхандо’ маймба сейхато’ пэмбидо’. 17Ӈопой, паӈгсяда ӈамдэдо” то”лаха”, ӈадьбято’ пон’ иле нидо’ пирас”. Сяхари’ мая’ ёльцьӈгана Нум’ Вадам’ волтамбади”, питарпади” ӈадимб”, пунрёбцомдо’ минхандо’ ёпидо’. 18Ханяӈы” нацдэй” понд’ ха”амвэраха”. Вадам’ намдадо’, 19Намдавы вадидо’ ила’ саиро”, тэтерман’ харвабцу”, ӈани сямян харвабцу” тяхаворӈа”, тикы вада” сейхатато’ ян’ ха”морӈа”, таросялворӈа”+. 20Ӈани ханяӈыдо’ сава ян’ ха”амвы нянь’ ӈуво” сэв” то”лаха”: намдавы вадидо’ сейто’, ибето’ ядан’ поя ха”морӈа”, ханяӈыдо’ няхар” юд’ мэва’, нябидо’ мат” юд’ мэва’, ӈани ханяӈыдо’ юр’ мэва’ таром’ ха”аврамби”»+.

Такалпада серекабт’ яля

21•Иисус тамна тяха’ няндо’ ма: «Ӈамгэ’ е”эмня серекабт тюнебада? Минханда ӈарка хыдяхана лэёмда такалпава’ е”эмня, таси’, ва”ав’ хэван’ ӈабтава’ е”эмня? Нарам’ ни’ ӈабтаванзь таславы ни ӈа”+? 22Ӈобкарт таклада сер” ӈадимадавэй’ хаё нида пирас”, хуркари тале мэта сер” тю”у’ ӈадимда+. 23Хибя инзелена хавода таняна, намдая»+. 24Пыда няндо’ ма: «Намдорта вадахата” сававна инзеледа”: Ся’ пирувна ӈамгэм’ ми”ӈада” – та’ пирувна ӈамгэм’ ня”маӈгуда”, тамна ваць хоӈгуда”+. 25Ӈамгэнда таняна’ ӈамгэда тамна тяха’ ӈокамда, ӈамгэхэртасядахад ӈамгэнда таняб” мармы ӈэӈгу».

Вадёдана нянь’ ӈуво” сэв” нямна ӈэда лахарё

26Тадтикахад Иисус тарем’ ма: «Нум’ Параӈода’ Я тарця’ то”лаха. Ӈопой ненэць’ нянь’ ӈуво” сэв ян’ моё”яда, 27тикы’ пуд пыда пи’ хоны, яля’ юркорӈа. Ӈамдэдо” паӈго” тю”у’ ханзер” ӈадимяхад, вадёвахад ерме. 28Я ӈамдэдо харта соябтамбида: пили” нерде ӈамдэдо” сэв ӈадимдемби, тикы’ пуд ӈамдэдо” ӈэва” ӈадиберӈа”, ӈамдэдо” ӈэв” мюня нянь’ ӈуво” сэв” ӈархандо’ сояӈга”. 29Ма”лава’ ёльцянда тоб”, нянь’ ӈуво” сэв” похо”махадандо’, таминда матора мэта пидерцям’ мэць пяӈгу”»+.

Горчица’ пя’ сэвкоця’ нямна ӈэда лахарё

30•Тадтикахад Иисус ма: «Нум’ Параӈода’ Ям’ ӈамгэ’ то”лахаӈэ таслаӈгува”, хурка хара явна ӈэда лахарём’ мэць вадетава”? 31Нум’ Параӈода’ Я горчица’ пя’ сэв’ то”лахако. Пя’ сэв ян’ моёпава’ мальӈгана сямянхат манорокось+. 32Ян’ ха”ма”махаданда ӈамдэта мал тю”у’ ӈадиберӈа, ӈани нита нимня ӈаркаӈэ, таркаляӈгаӈэ вадюрӈа, тидхананда нув’ сармик” хэӈгадамдо’ хомби”». 33Тарця хара явна ӈэда лахарю мэць, хамэдавандо’ пирувна няндо’ лаханась. 34Хара явна ӈэда лахарёсипой” нись лахан”. Тохоламбадарихита вади” хари хамэдито’ сер’ яӈга ваде”ядась.

Иисус’ поӈгэй мерцям’ янимда”ма

35•Тикы яля’ пэвсюмя’ няна Иисус тохоламбадахата ма: «То’ тяханя’ хэхэва”!»+
36Ненэцие хаейдо’, Ӈанонда мюня мэванда сер’, тохоламбадида Сита нянандо’ хана”. Ӈанонда хэвхана ӈани” ӈано” танявы”. 37Лакри’ сата поӈгэй мерцяӈэ хая, ӈарка хамба” ӈано’ ядан’ тебвандо’ сер’ ӈаном’ икана пандамбидо’. 38Пыркабтадота Пыда ӈано’ пуй вэкана хоны. Сита сидеба Нянда ма”: «Сидна” тохоламбадава”! Хавандарахава”, нямнана” ир ӈоб’ ни няркан”?» 39Юрка”махаданда Пыда мерцям’ таӈылмда, тон’ вахалъй”: «Мунзялв”! Ӈэвадад”!» Таминда мерцяда ӈэвадэй”, хури’ хэ”нёӈэ хая. 40Пыда няндо’ ма: «Сейда” нена” ябта”нё”! Пыдара” тедари’ пунрёбцора” тарси” тянёнё”!» 41Пыдо’ ӈули” сейсялмы”, помнандо’ няхато’ хонарку”: «Пыда хибя ӈэбта, мерцяхарт, тохорт Муӈганда намдорӈаха’!»

5-й пеляда

Иисус’ ня”маравэхэд ӈылекы питро”ма

5^1•То’ тяханяна ӈэда Герасин’[*] тер” илелава ян’ тэвыд”. 2Иисус ӈанонда мюд ян’ ха”ма”махаданда, неранда няд хальмер” яхад товы ня”маравы ненэць’ минханда Сита ядабта. 3Пэ’ хоркадёхо”на ӈэда хальмераха”на илесетвы. Хибяхарт еся иняхартаха”на сита сяра я”амвы. 4Ӈока мэва’ ӈэда есяха”на ядыбавыдо’, ӈудида еся иняха”на сярыбавыдо’. Еся ин ныдпавыда, еся таман тахабтамбавыда, хибяхарт сита янимде нивы пирас”. 5Пыда пэ хойха”на, хальмер” поӈгана писавэй ялэ” тюрыцетвы, пыхыдамда пэхэ” ладорпавэда. 6Ӈа”и яхад Иисусм’ манэ”манда сер’ неранда няд сюрамба пулыта ни’ ха”мы”, ӈэвада нибко”ӈа. 7Ӈули” ӈаркавна тюрыць ма: «Самянхат ӈарка Нум’ Ню, Иисус, нянани ӈамгэ сел таня? Нум’ ед’ хынумдадм’, си”ми нён маядамбю”»+. 8Вахало”манда нерня Иисус нянда тарем’ мамысь: «Ӈылека! Ненэця’ сёнзя’ мюд тарпад”!» Ӈадьбята ня”маравы Иисусан’ тарем’ лаханавы. 9Тадтикахад Иисус сита хонра: «Нюмл ӈамгэ?» Ӈылека тарем’ ма: «Мань нюмми Легион[*], маня” ӈокава”». 10Ӈылека Иисусан’ хынумда ма: «Сидна” тюку яхад хэвня’ нён питарпю”». 11Хой’ хэвхана парась” мандал” хадырмы”. 12Ӈылека” хынумда Нянда ма”: «Сидна” парась” сёнзя’ мю’ пакалць ӈэдара”ма». 13Иисус минханда вадито’ сер’ сертада. Тикаринда ӈод” ӈылека” ненэцяӈгад тарп”махадандо’ парась” сёнзя’ мю’ пакалъяд”. Сидя ёнар’ мян’ парась хой’ ядхад то’ ит’ мялкада”. Мал’ то’ икана хабтюмя”. 14Парась лэтамбавы” харад’ ня’, ӈысы” ня’ хунамба хая”, ӈамгэ’ хадкэ”мам’ ваде”ӈадо’. Ненэця” тикым’ манэ”манзь тарпыд”. 15Иисусан’ то”, сырӈа”, ня”маравы ӈамды, ембды, ӈахат ӈыхыхында ха”амвы”. Ненэцие” сейдо’ хая”. 16Хадкэвы серо манэ”мы” ненэця” ня”маравы’ сензумам’, парась” хавам’ тамна тяха’ няхато’ ваде”ядо’. 17Тикы иле”ми намд”махадандо’, ненэця” Иисусм’ яхадандо’ хэвня’ хэсь хынумбидо’+. 18Иисус’ ӈанонда мю’ ти”мяхад ня”маравы ненэць’ тарем’ ма: «Нянанд мэван’ харвадм’!» 19Иисус сита ханаван’ нивы харва”, тарем’ ма: «Мяканд хань”, Нум’ Ерв’ ханзер” сит савумда”мам’, сяё”мям’ няхат вадет». 20Хэ”мяхаданда Иисус’ сита ханзер” мэ”мам’ Ю” Марад’ я’ ӈардан’ вадець пяйда. Ваде”мэхэта мал’ пысаӈгаць+.

Иаир’ не нюм’, нем’ савумда”мада

21•Иисус ӈанохона то’ тяханя’ ӈани’ пуня’ сало”махаданда, ӈока ненэця” хэвханда мандалъядаць. Пыда то’ хэвхана мэсь. 22Та’ мальӈгана ма”люӈгалава мяд’ ервхат Иаирм’ нюбетадо’ то. Иисусм’ манэць неранда няд пулыта ни’ ха”мы”+. 23Сита ӈули” ханзь тарем’ ма: «Не нюни яӈгумарида хаи. Ту”ма! Савуманда е”эмня, иле хаёванда е”эмня Ӈудид нинда мэн”ма”!» 24Иисус нянанда хая. Сита ненэцие” мандал” нёдалӈа”. Ханяд-таняд Сита тыеромдаба пя”. 25Мандалмы ненэцие” поӈгана юкад вата сидя по’ ямбан’ понзи” ирытормы не мэвы. 26Хуркари лекарахат маяӈо хомба, ӈаворида мал’ тароси” сад”мыда, хабцянда ханяцей’ сахамы. 27-28Иисус’ сертабада серо” юнм’ намд”махаданда не ихинянда ма: «Панэхэртаханда тирцядаб”ни савумдадм’». Ӈадьбята ненэцие” помна Пунда няд ембдярканда тирцяда+. 29Хамдумбадада таминда мацяда. Хабцянда савумам’ пыхыдавнанда минханда хамэдада. 30Иисус та’ мальӈгана пыхыдахаданда ныхында тарпавам’ хамэдавэда. Мандалмы ненэцие” няю’ сюрхалкая тарем’ ма: «Панэхэ”ни хибя тирцяда?»+
31Тохоламбадида Нянда ма”: «Ненэцие” Сит тыеромдабавам’ маниеранё”! Тарем’ ӈод” ман: ‹Хибя Няни тирцяда?›» 32Пыда Нянда тирцядавым’ пюрць сидя хэвувнанда сырӈа. 33Ӈамгэ’ хадкэ”мам’ тенева, не сеянда пина ледре Неранда няд пулыта ни’ мо”нэй”, серта сер’ мал’ ваде”яда. 34Иисус нянда ма: «Ебтов”, Нумд’ пунрёвар сит ӈэда. Инд таӈга хань”! Хабцяӈгаданд сензув”»+. 35Иисус’ тамна лахарёмда малевдавэй’, ма”люӈгалава мяд’ ерв’ мякад товы ненэця” Иаирт’ ма”: «Не нюр яӈгума. Ӈамгэ тамна сит тохоламбадам’ яебтамбир?» 36Ниня инзеленадарев’, Иисус ма”люӈгалава мяд’ ерван’ ма: «Нён пин”, валакада пунрю”». 37Нянанда Петр’, Иаков’, Иоанн’ – Иаков’ папако’ хавна хибяхартм’ Пумнанда тось ни табэда”+. 38Ма”люӈгалава мяд’ ерв’ мят’ тю”. Маяӈгана мэна ярта, тюрыта ненэцие Иисус манэ”ӈа. 39Тюванда сер’ ма: «Ӈамгэ маяндорӈада”, ӈамгэ ярӈада”? Не ӈацекы нивынё” яӈгув”, хонынё”!»+
40Сита писяда пя”. Иисус ненэцие мал’ пин’ ӈэдара”махаданда не ӈацекы’ небяха’-нисяха’ ня’, няхар” тохоламбадамда няць, не ӈацекы’ мэсь’ лохон’ тю”. 41Иисус не ӈацекым’ ӈудахаданда ня”махая нянда ма: «Талифа-кум». Тикы вадита хамэдито’ тарця: «Ебцотов”, нянд мадм’, юркад”!»+
42Не ӈацекы тикаринда ӈод” юркы”, ядэрць пяда. Пыда юкад вата сидям’ пота не ӈацекы ӈэвы. Ненэця” ӈули” пысэйд”. 43Иисус я”авла табеко ма: «Хибяхартан’ тикы серо нёйда” вадес”. Не ӈацекым’ ӈавлара”»+.

6-й пеляда

Иисусм’ харта янда тер волта”ма

6^1•Иисус мэ”ма яхаданда хэ”мяхаданда, харта марканда салъй”. Тохоламбадида ӈобтарем’ Пумнанда хая”+. 2Еврей” ныланава яля’ тось, ма”люӈгалава мякана ненэцие тохоламба пя. Нянда инзелевы ненэця” пысаӈга”, тарем’ ма”: «Тикы хасава’ ханяд ховы серода? Ханзер” тарця и’ ӈудм’ Нянда ми”мы? Пыда ханзер” тарця мутры сертаба пир”ӈада+? 3Пыда миртя ни ӈа”? Мария’ хасава ню, Иаков’, Иосии’, Иуда’, Симон’ некадо’ ни ӈа”? Не папанада ӈобтарем’ поӈганана” ни” мы”?» Тарць” хараха”на ненэця” Сита хуревы”+. 4Иисус няндо’ тарем’ ма: «Нум’ Вади вадетам’ харта янда хавна, янда тер”, мята тер” хавна хуркари яха”на тисьдедо’»+. 5Пыда ӈудаха”ната сянри хаӈгуртам’ савумдаванда хавна, таняна ӈамгэхэрт мутрам’ серта нись пирас”. 6Иисус ненэцие” нива пунрёван’ пысаӈгась.

Юкад вата сидя тохоламбадамда Нум’ Вадам’ минреванзь ӈэдара”ма

Тикы’ пуд Иисус хахаяда ӈысы”мана ядэрць ненэцие тохоламбись. 7•Юкад вата сидя тохоламбадамда Иисус нянда ханъяда, ӈылекы питарпавандо’ е”эмня ныхыдамдо’ няндо’ ми”ӈа. Сидлад’ ӈэдарамба пяйда+. 8Иисус няндо’ табеко тарем’ ма: «Хэб”нанда” ядацянда” хавна ӈамгэхэртм’ нёда” хана”. Няньхартм’, падхартм’, нихи”нята” ӈэда есьта” ӈэсяӈгартм’ нёда” хана”. 9Пибида” серада”, вата имбытадо’ нёда” серыбю”». 10Иисус тамна няндо’ ма: «Хуркари мят’ тюб”нанда”, тикы яхад хэванда” ӈэсонд’ таняна мэда”. 11Хибяри” сидда” мят’ тюлеван’ ниб”нандо’ харва”, нянда” инзелеван’ ниб”нандо’ харва”, тарця ненэцие” мякад тарпаванда” сер’ вэва ӈэвамдо’ манэ”лабтара” – ӈэта” таб” яӈгъяда”». 12Тиканда тохоламбадида хая”. Ненэцие” хэбяхыдо’ хаева’ ед’ вадам’ минре”+. 13Пыдо’ ӈока ненэцяӈгат ӈылекы питарпи”, ӈока ненэцие юркана масарпа савумдамби”.

Хэхэдаӈгода Иоанн’ яӈгуво”ма

14•Иисус’ юнда я’ тиӈгэвна латы”, Ирод параӈода’ хаха” тэвы”. Ханяӈы ненэця” ма”: «Тикахав яӈгумы Хэхэдаӈгода Иоанн’ илело”ма, ӈадьбята хуркари мутры сертаба пир”ӈа»+. 15Манда” ма”: «Тикахав Илия». Ӈани ханяӈы” ма”: «Тикахав невхы Нум’ Вади вадетахат ӈобто’ ӈэдакы»+. 16Ирод тарця лахарю намда, тарем’ ма: «Тикахав мань ӈэвасяламдевэни – Иоанн’ илело”ма ӈэ” нив’!» 17Иродар папанда Филипп’ нем’ – Иродиадам’ неданда мэдась. Тадтикахад ненда табеко’ сер’ Иоаннм’ ня”маванзь ненэцие ӈэдара, тад пуна сярулава мят’ ӈабтада+. 18Иоанн Иродан’ манзетвы: «Папанда нем’ неданда мэсь вуни серос”». 19Ӈадьбята Иродиадар Иоаннм’ волтамбаванда нид хадаван’ харвадась, ханзеркарт” мэсь нидась пирас”. 20Ирод Иоаннм’ пилю”ӈадась. Иоанн’ ирт” ӈэда, Нум’ вато’ сер’ илена ненэць’ ӈэвахаданда пыда теневась. Ӈадьбята сяӈадась, тисьдедась. Иоанн’ муӈг” намдорпата ӈод”, ваде”мэхэта инда ядан’ инзелеб”нанда ӈод”, ханяӈы вадида сейханда саць теберцетвы”. 21Ӈоб” та’ ӈэда яля ӈадимя. Ирод соя”ма яляхананда Галилея’ ӈарка ерво, ёнар” сайнорти” ерво, Галилея’ тер” васкуй мал’ мяди”мярманзь ханъяда. 22Тикы мяди”мярма яляхана Иродиада’ не ню то, тара. Тарабцода Ирод’ сеян’, мядондита сеян’ сававна ха”мы”. Параӈода пирибтян’ ма: «Ӈамгэн’ харван, нянд тарцям’ татадм’». 23Тамна тяха’ ватора вахалъй”: «Вадами тарця, ӈамгэм’ хаман’ харван, тарцядар хай”, харвабат параӈода яни пеля ӈэя». 24Иродиада’ не ню хая, небяханда хонарку: «Ӈамгэм’ хандадм’?» Небяда ма: «Хэхэдаӈгода Иоанн’ ӈэва хай”». 25Минханда пыда паромба параӈодан’ хая. Ханорць пэй”: «Хэхэдаӈгода Иоанн’ ӈэвам’ педряв хыдя’ мюня мер’ няни тэврад!» 26Параӈода’ ида ӈули” вома. Ватормы ваданда нид, ӈамдёвы мядондита сякана Иродиада’ не ню’ вадам’ мада нида пирас”. 27Ирод тикарихина Хэхэдаӈгода Иоанн’ ӈэвам’ хосая ераӈгодамда табэда, ӈэдарада. Ераӈгодада сярулава мят’ хая. Иоанн’ ӈэвам’ сапада, 28педряв хыдя’ мюня пирибтян’ ми”ӈада. Пирибтя ӈани’ небяханда ми”ӈада. 29Иоанн’ тохоламбада” тикым’ намд”махадандо’ то”, хальмерамдо’ ханадо’, пэмбад’ мю’ сюрӈадо’+.

Иисус’ самляӈг ёнарм’ ӈавла”ма

30•Ӈэдаравыда Иисус’ хэван’ ма”лы”. Пэрмы серодо’, ненэцие ӈамгэн’ тохола”мидо’ Нянда мал’ ваде”ядо’+. 31Ӈока ненэця” турмы”, хан”мы”. Ӈаворкарта таӈгадо’ яӈговы. Ӈадьбята Иисус няндо’ ма: «Хар”на” вэӈго ян’ хэхэва”, тянёмбовна нылэйда”»+. 32Ӈадьбято’ харто’ яландо’ вэӈго ян’ ӈанута хая”. 33Ӈанута хэвамдо’ ӈани ненэця” манэ”ӈадо’, хибя ӈэвамдо’ хамэдадо’, ханяд-таняд хардо” ӈысыхыт пумнандо’ сюрмба, нерандо’ няна таня’ тэввыд”. 34Иисус ӈанонда мюд ян’ ха”маванда сер’ ӈока ненэцие манэ”ӈа. Пыдо’ танырцяда ху’ мандал’ то”олхаць. Ӈадьбята сиддо’ сялилӈа, ӈокавна тохоламба пяйда+. 35Нумда мале пэвсюмя’ няю’ ха”мыць, тохоламбадида Хэвханда тэвхая, ма”: «Тюкохона яда терси, нумда мале пэвсюмя. 36Ненэцие хахаяда ӈысыхы”, хардо” ӈысыхы” ӈэдарана”ма, ӈамандадамдо’ тэмдаванзь хэя”ма». 37Иисус няндо’ ма: «Пыдара” харта” ӈавлэйда”». Тохоламбадида Нянда ма”: «Маня” сидя юр” динарий[*] есяхана няньдамдо’ тэмдаванзь хандава”? Тикаха”на ӈавлаӈгуна”?» 38Иисус сиддо’ хонра: «Няньра” сяӈок? Хаяда”, манэ”ӈара”». Пыдо’ манэ”ӈадо’, Нянда ма”: «Самляӈг няньва”, сидя халява”». 39Тадтикахад Иисус ненэцие мале сян мандал”ӈэ илебей ӈамдэцавэй я’ ни’ ӈабта табэдэйда. 40Ненэця” юр’ мян’, самляӈг юд’ мян’ мандал”ӈэ ӈамдыд”. 41Иисус самляӈг няньм’, сидя халям’ ня”махая, нув’ няю’ саӈомда ила, Нумд’ сава вади хэтахая, няньм’ маляда. Тадтикахад тохоламбадахата ми”яда, ненэцие” помна тярць табэдэйда, сидя халям’ ӈобтарем’ ненэцие” помна тярманзь ми”ӈахаюда. 42Тикахана мэвы ненэця” малебыхындо’ ӈаворӈаць. 43Тиканда хавна хаёвы няньхат, халяхат юкад вата сидя паӈгалмы едм’ пандаць. 44Нянё ӈавормы” хасавари” самляӈг ёнарто’ ӈэвы.

Иисус’ ид’ сяр’ нимня ядэро”ма

45•Тадтикахад ненэцие ӈэдарамбаваханда Иисус тохоламбадида ӈано’ мю’ тихия, то’ тяханя’ Вифсаидан’ Неранда няна хэсь табэдэйда+. 46Сиддо’ ӈэдара”махаданда хой’ ня’ туё”манзь хая+. 47Нумда пэвсюмзь ӈанодо’ то’ ерт’ тэвы”. Иисус ӈопойриӈэ я’ ниня хаи. 48Нерандо’ няд миндя мерцям’ пирда”лемба лабитани – пудана ныхыдо’ мэти манэ”ӈа. Ялянда ӈод” тю”у’ пявдавэй’ Иисус то’ и”мана няндо’ хая. Хэробтаван’ харвэйдась. 49То’ и”мана миндям’ ма”нэмандо’ сер’, тикым’ ихиняндо’ тэри ӈамгэӈэ пядо’, тюры”лыд”+. 50Сита мал’ ӈокхандо’ манэ”ӈа”, сейдо’ хая”. Иисус минханда вахалъй”: «Сейда” мэйрэйда”! Маньнё”! Сейда” нёя” пин”». 51Тадтикахад Иисус ӈанондо’ мю’ тий”, мерцяда таминда хэ”на. Тохоламбадида тасиримна ёльце пысэйд”. 52Нямэхэна ханзер” нянё ӈокамда”мада, ненэцие ӈавла”мада тохоламбадита ихи” нивы” тэв”. Пыдо’ сёнзьто’ мюй” хонёдадрев’ ӈамгэхэртм’ ни” хамэдамбю”+.

Генисарет’ яхана хаӈгурти савумда”ма.

53Том’ тяханя’ мада”махадандо’, Генисарет’ я’ варан’ нултадо’+. 54Ӈанондо’ мюд ха”ма”махадандо’, тикана мэна ненэця” Иисусм’ минхандо’ тумдадо’. 55Ненэця” ханямна-танямна хардо” хэвхы я”амна хая”. Иисус’ ханяна мэвам’ намда, таня’ хаӈгуртидо’ пэӈ” ниня мине тэволэйдо’+. 56Иисус’ ханяри’ тэвбата, хардо” ӈысыхы”на, марка”на, ӈысыхы”на, хаӈгуртидо’ таӈго ян’ тэврасетыдо’. Паныта вакрихи” тебва’ е”эмня Иисусм’ ханзетыдо’. Нянда тебермы ненэця” мал’ савумзеты”+.

7-й пеляда

Ӈарка ненэцие” ила’ вато

7^1•Фарисей”, Иерусалимхад товы мале сян Моисей’ Ватом’ теневани” мандал” Иисусан’ то”. 2Пыдо’ тарем’ сырпато’, ханяӈы Иисус’ тохоламбада” ӈудидо’ нёхолцавэйӈэ, нябинзер’ манзь, ӈудидо’ халтавдавэй’ няньм’ ӈаворць пя”. 3Хусувэй иудей’ тэнзм’ мэта’ тотрев’, фарисей” иринато’ ила’ вату нёда, ӈудидо’ сомбовна халтавдавэй’ ӈаворць ни” ӈамдорцету”. 4Пыдо’ тэмдолава яхад то”махадандо’ матувдавэй’ ӈаворць ӈани’ ни” пэр”. Тикы’ хавна тамна ӈока невхы иринато’ табеко” таня”. Хыдидо’, тад ӈани сё ямб идето’ ӈэсяӈо, нярава еддо’, [ва”авто’ хамэдяро][*] халтамба пэръядо’. 5Ӈадьбято’ фарисей”, Моисей’ Ватом’ теневана” Иисусм’ хонрамба пя”: «Ӈамгэ Тохоламбадид я’ мидхы иринато’ табеку нидо’ нёда”? Ӈудидо’ халтавдавэй’ ӈаворӈа”нё”»+. 6Иисус няндо’ ма: «Хэбидя Падаркана Нум’ Вади вадета Исайя пыдара” сидта” то”лаха сиди” няндоти” нямна тид” лаханась: ‹Тикы ненэця” нянзилихи”на Си”ми ӈарабцу”ӈа”, сейхабидо’ Нядни сюры”+. 7Тароси” Няни туё”ӈа”, ӈабцакавандо’ пыдо’ ненэцие” ховы табекохо” ӈани нидо’ тохоламби”›. 8Пыдара” Нум’ табеком’ хаехая, ненэцие” ховы табекоцейха” инзеледа”. [Сё ямб иде” ӈэсяӈо, хыди халтамбида”ма, тикы” хавна тамна ӈани сертабадара” ӈокава][*]». 9Иисус тамна тяха’ лахана: «Харта” ховы табекуда” нёдаванда” нид Нум’ табеком’ тарси” мел”мана хаебида”! 10Сяхаӈгав’ Моисей тарем’ маси”: ‹Нисяхаюд-небяхаюд ӈарабцус”›, няби вадада тарця: ‹Нисяхаюда-небяхаюда вэва вадахана ховы хабта тара›. 11Пыдара” ха”мандада”, хибя Нисяхаюта-небяхаюта ня’ тарем’ мамб”нанда: ‹Мань нядни ня”мувндари’ – корван›. ‹Корван› вада хамэдита тарця: ‹Нум’ е”эй›. 12Тикы ненэця’ нисяхаюта-небяхаюта е”эмня сава ӈамгэм’ сертавамда мале таб”лара”. 13Пыдара” нёдана табекохо”ната” Нум’ Вадам’ таб”ламбида”. Тикы’ то”лаха вэвако сертабада серла” ӈокава».

Ӈамгэ ненэцие нанзхамдамби?

14Иисус тикы вадита пуд ненэцие ӈани’ Нянда ханъяда, тарем’ ма: «Няни инзеледа”, Си”ми хамэдада”. 15Хэвняд турта ӈамгэри-ӈамгэ ненэцянд’ тэвбата, ненэцям’ нанзхамда нида пирас”. Ненэцяцейхад ӈадиберта ӈамгэ” ненэцям’ нанзхамдамбидо’. 16[Хибя’ хавода таня”, тикы намдорӈая][*]». 17Иисус ненэцие” мандал’ поӈгад хэ”мяхаданда мят’ тю. Тохоламбадида Ваде”мыта вади” хари” нямна Сита хонрамба пя”. 18Иисус няндо’ ма: «Пыдара” ӈани’ ӈамгэхэртм’ нида” хамэдамбю”? Хэвняд турта ӈамгэри-ӈамгэ ненэцям’ нанзкабтадаӈэ серта нива пир”мам’ нира” хамэдамбю”? 19Хэвняд турта сеян’ вуни тэвор”, нянкон’ нив’ тэвор”. Таняд тарпорӈа». Тарем’ хусувэй ӈавар хабтоӈэ хан”ӈа. 20Тамна тяха’ Пыда ма: «Ненэцяӈгад ӈадиберта ненэцям’ вомдаби+. 21Тарем’ таслаб”, ненэця’ сёнзя’ мюд, сейхаданда сямян вэвако и’ ядэрабцо ӈадиберӈа: ӈадъебцо[*], талейӈэва, хавыдава, 22вэсакохо’-пухуцяха’ ӈобкана мэсь ватом’ мадабава, мародава, вэнзумдава, нельтеӈгова, саева, тидорма, вэва вади мэ”ма, пыхыдм’ ӈарабцу”ма, ханзосява. 23Тикы вэва ӈамгэ” ӈархандо’ ненэцяӈгад ӈадиберта ӈамгэ”, ненэцям’ нанзкабтадаӈэ сертабидо’».

Сирофиникия’ не’ пунрёбцо

24•Тадхава Иисус Тирм’ нюбета ян’ тэвы”, ӈопой мят’ тю. Пыда харвабцода тарцясь; Пыда тикахана мэвахаданда хибяхарт теневабта нись тара”. Ӈопой, тарем’ ни ерев”. 25Ӈоб” не, Иисус’ товам’ намда, таминда Нянда то, ӈэхэта мо”нэй”. Тикы не’ не нюда ня”маравы ӈэвы. 26Тикы не Сирофиникия’ яхад ӈэда, ӈани я’ тер ӈэвы. Не нюхуданда ӈылекам’ питарма’ е”эмня Иисусм’ хонрамби. 27Иисус нянда ма: «Нюрте”э’ ӈацекы” техэ’ малхандо’ таня ӈаворӈая”. Ӈацекэхэт мармы няньм’ вэнекохо” моёпа вэва»+. 28Тикы не Иисусан’ тарем’ ма: «Нум’ Ерв, вадавнанд ӈэхэва ӈэ” нив’, ханяӈэхэ”на ӈацекы’ мантэдамбада нянь’ хамболо вэнеко толь’ ӈылад ӈорцетыданё”». 29Иисус нянда ӈани’ ма: «Тарем’ мамб”нанд, не нюмд пэртя ӈылека няданда хая. Мяканд хань”!» 30Не мяканда хая, тарем’ сырпата не нюда ва”ав’ ниня хуркаси” хабцянзи” юседа. Ӈылека ненэся няданда хэвы.

Иисус’ хасьда-нянзьдам’ савумда”ма

31Тадтикахад Иисус Тир’ яхад хэ”мяхаданда Сидон’ я’ сер’, Ю” Марадм’ нюбета я’ няюмд Галилея’ тон’ ӈани’ салъй”+. 32Таняӈы яхана хасьда-нянзьдам’ Иисусан’ тэвра”. Хаӈгуртам’ савумдаванда е”эмня Ӈудида хаӈгурта ни’ мэванзь Сита хонра”. 33Иисус хасьда-нянзьдам’ ненэцие” поӈгад хэвняку’ ханада. Ӈудита тарк ненэця’ ха’ мю’ паклейда. Тикы’ пуд Ӈудита тарк Нянда икана ябтарахая, хаӈгурта нямюн’ тебребтейда+. 34Тадтикахад нув’ няю’ Саӈомда ӈэдара, пэдёмда саӈговоць нэкалкая, вахалъй”: «Еффада». Тикы хамэдита тарця: «Нэд”!» 35Минханда хасьда-нянзьда’ хавода савума”. Варета манзарана нямюда манзада, тадтикахад сававна лаханакурць пэй”. 36Иисусхав’ ватода тарцясь; ненэця” тикы иле”мям’ хибяхартан’ ваде”пато’ нись тара”. Тарем’ ӈэбта ӈод” ханяцей’ ханяримна-таняримна ваде”ӈадо’+. 37Пыдо’ тэри пысаӈга”, помнандо’ лаханорӈа”: «Тарси” хусувэй ӈамгэм’ сававна сертаби, хасьди намдортаӈэ сертабида, нянзьди лахананаӈэ сертабида!»

8-й пеляда

Тет ёнар” ненэцям’ ӈавла”ма

8^1•Та’ мальӈгы яляха”на Иисусан’ ӈока ненэця” ӈани’ ма”лыць. Пыдо’ ӈамандадо’ яӈговы. Иисус Тохоламбадида хаӈгая няндо’ ма: 2«Няхар” яля’ ямбан’ ӈаварципой” Нянани мэна” ненэця” сяялы”+. 3Ханяӈыдо’ ӈа”и яхат товы”. Ӈавормадавэй’ мякато’ ӈэдараб”нани, сехэрэндо’ мюня выдараӈгу”». 4Тохоламбадида Нянда ма”: «Тюку терсяда яхана хибя ханяд тикы ненэцие ӈавлава’ пирувна таӈок няньм’ хось пирта?» 5Пыда сиддо’ хонра: «Сяӈок няньра”?» Пыдо’ ма”: «Си”ив». 6Тиканда Иисус ненэцие я’ ни’ ӈамда табэдэйда. Тадтикахад си”ив няньм’ ня”махая, Нумд’ сава вади ха”авра”махаданда нянё мардэйда, нянё” ютек Харта тохоламбадахата ми”яда, ненэцяӈг” митерць табэдэйда. Пыдо’ ӈани’ ненэцяӈг” тяръядо’. 7Мале сян халякодо’ ӈани’ танявы. Сава вадам’ Нумд’ ха”аврахая, Иисус ӈобтарем’ митерць табэдэйда. 8Тикандо’ малебыхындо’ ӈаворӈаць, хаёвэхэтато’ си”ив паӈгалмы ед’ тер ӈавар” ютек ма”ла”. 9Ӈокханда тет ёнар’ пир ненэць’ ӈэвы. Тадтикахад Иисус сиддо’ ӈэдара. 10Таминда Харта тохоламбадита ня’ ӈано’ мю’ тияд”, Далмануфа’ я’ няю’ хая”.

Фарисей” ненадом’ манэ”ман’ харва”

11•Иисусан’ фарисей” то”, Нянанда тасалко пэяд”. Сита хорман’ харвавандо’ нид ненадом’ манэ”лабтавамда хаӈаць+. 12Иисус пэдёмда ӈахат нэкалкая, ма: «Тюку ила’ ёльцьӈгы ненэця” ӈамгэ ненадом’ манэ”ман’ харва”? Ненэся ини ядан’ мадм’: тюку ненэцяӈг” ненадо’ хурка ӈэва сяхаӈгарт’ ни ӈадимд”!» 13Сиддо’ хаехая, Иисус ӈани’ ӈанохонда тий”, то’ тяханя’ хая.

Фарисей”, Ирод’ тимдеӈгось

14•Тохоламбадида ӈаварм’ сода юрвы”. Ӈанондо’ мюня ӈопойри няньм’ нянандо’ содавы”. 15Иисус няндо’ тарем’ табекурӈа: «Сырӈада”, фарисей” тимдеӈгосьхад, Ирод’ тимдеӈгосьхад тосада”»+. 16Тохоламбадида помнандо’ тасалко, лахана”: «Няньна” яӈгова’ нид тарем’ мандакы». 17Ӈамгэм’ ваде”мамдо’ Иисус ихинянда таслада, хонарку: «Нянянда” яӈговам’ ваде”ӈада”? Ӈамгэхэртм’ тамна нида” мание”, ӈамгэхэртм’ тамна нида” хамэда”? Сёнзьта” мюня сейда” ӈоб’ хоны”+? 18Сэвта” таня, ӈамгэхэртм’ нида” мание”, хавота” таня, ӈамгэхэртм’ нида” намдор”? Ӈамгэхэртм’ нида” тене”? 19Самляӈг няньм’ самляӈг ёнар” ненэцянд’ мардамбавани мальӈгана сяӈок паӈгалмы ед’ тер нянё” ютек ма”ласада”?» Пыдо’ Нянда ма”: «Юкад вата сидя»+. 20Иисус ӈани’ ма: «Си”ив няньхана тет ёнар” ненэцям’ ӈавлавани мальӈгана сяӈок панта паӈгалмы едм’ тердесада”?» Пыдо’ ма” ни”им’: «Си”ив»+. 21Тамна тяха’ няндо’ ма: «Ханзер” тикамда” тамна нира” хамэдамбю”!»

Вифсаидахана сэвсядам’ савумда”ма

22Вифсаидан’ тэввандо’ мальӈгана, ханяӈы ненэця” Иисусан’ сэвсядам’ тэвра”. Ӈудида нинда лабцебтеванда е”эмня Иисусм’ хынумби”+. 23Иисус сэвсядам’ ӈудахаданда ня”махая, харад’ хэвня’ ханада. Сэвхата сабцяда, тадтикахад Ӈудида лабцебтехэя сита хонра: «Ӈамгэхэвам’ маниен?»+
24Хаӈгурта ӈэвамда илахая ма: «Ненэцие маниедм’, пядарев’ вэӈгалё ядэрӈа”». 25Тиканда Иисус ӈани’ ӈудида сэвхата лабцебтейда. Хаӈгурта савамбовна сылы”, сензумы, хусувэй ӈамгэм’ сававна мание. 26Тадтикахад сита мяканда ӈэдараванда сер’ Иисус тарем’ ма: «Харад’ ӈысывна нён хань”».

Петр’ Иисусм’ тумда”ма

27•Тиканда Иисус Харта тохоламбадита ня’ Кесария Филипп’ я’ хэвхана ӈэда хардо”мана хая”. Сехэрэвна ядвандо’ сер’ Тохоламбадида хонрамби: «Ненэця” Си”ми хибяӈэ пэрӈа”?» 28Пыдо’ Нянда ма”: «Ханяӈы” Хэхэдаӈгода Иоаннаӈэ пэрӈа”, ӈани ханяӈыдо’ Илияӈэ, тамна ӈани ханяӈыдо’ Нум’ Вади вадети” ӈопойӈэ Сит пэрӈа”»+. 29Пыда няндо’ ма: «Пыдара” ӈани’ Си”ми хибяӈэ пэрӈада”?» Петр Нянда ма: «Пыдар Христосан[*]»+. 30Тиканда Иисус хибяхартан’ Сита вадець нись табэда”+.

Иисус’ мэ”манда маяӈода вадесо”ма

31•Тадтикахад Иисус тохоламбадида тарем’ тохоламба пяйда: «Ненэця’ Ню ӈока маям’ хованда, ненэцие” ӈаркта”, ханондани” ӈаркта”, Моисей’ Ватом’ теневана” Сита волтамбаӈгу”. Тадтикахад Сита маядаӈгу”. Пыда ӈани’ няхар” яля’ пирка”на илеӈгу”»+. 32Иисус тикы’ нямна ӈадя ирт” ма. Петр ӈани’ хэвняку’ Сита хаӈгая, тэдорць пэй”+. 33Иисус ӈани’ ёӈгамгая, тохоламбадахата сырць Петрм’ тэдорӈада, тарем’ ма: «Сатана, сэвни тяха’ хань”! Пыдар Нум’ серо” нямна ир ни ядэр”, ненэциели” ила’ нямна ибедорӈан»+. 34Тадтикахад Иисус ненэцие, Харта тохоламбадида Нянда хаӈгая, ма: «Хибя Пумнани тован’ харва, пыхыдамда юрахая, харта лярць’ пямда мине, Пумнани тоя+. 35Хибя харта илалимда ӈэдаван’ харва, тарця ненэць’ иламда ётада. Хибя Мань’ е”эмняни, Маймбабцо Юн’ е”эмня иламда ёта, тикы харта иламда ӈэдаӈгуда+. 36Яндир’ ний хусувэй ӈамгэм’ ня”ма”махаданда, харта иламда ё”пата, нянанда тарода таняӈав’+? 37Ненэць’ иламда ӈамгэхэна тадаӈгуда? 38Теда’ пунрёсьда, хэбяхасавэй илӈгана, хибя Нядни, Вадахатани сядоларамбабта, Ненэця’ Нюӈэ нюмдебада Нисянда ӈармдёвам’ мэць, хэбидя нув’ юне ядэлани няць, тованда мальӈгана нядандо’ ӈобтарем’ сядоларамбаӈгу».

9-й пеляда

9^1Иисус няндо’ ма: «Ненэся нянда” мадм’, тюкохона нуни” поӈгана мэни” ханяӈы” ненэця” Нум’ Параӈода’ Я ӈарка ныхым’ мэць товдавэй’ ни” хаӈгу”»+.

Иисус’ мирбя’ ӈанинесэйво”ма

2•Мат” яля’ ваера”махад, Иисус тохоламбадахатата Петрм’, Иаковм’, Иоаннм’ тэра. Тикарида няць пирця хой’ ни’ танэй”. Ӈаво” пирка”на сэвто’ сыртан’ Пыда мирбяда ӈани несэйӈэ хая+. 3Ембдярода сырадарев’ ӈули” сэракоӈэ, яберенаӈэ хая”. Сэв” пэсьда”. Я’ сяр’ ниня хибяхарт тикахад ваць тамна сэракоӈэ серта нида пирас”. 4Тикы’ пуд няндо’ Илия, Моисей ӈадимяха’, Иисус’ ня’ помнандо’ лаханакурць пэяд”. 5Петр ӈани’ Иисусан’ ма: «Равви[*], тюкохона мэвава” маня” нянана” ӈули” сава. Няхар” мятава” сертахава”, ӈопой мя” Пыдар мя”ал ӈэӈгу, нябиюм’ Моисей’ ед’ ӈэӈгу, ӈани ӈопойхав Илия’ мя” ӈэӈгу” нив’». 6Петр няхаюта тотрев’ сейнда хэсь, вадам’ хось я”ма, ӈадьбята тарця вади хэтвы. 7Ӈаво” пирка”на тир ӈадимя, сиддо’ тикы тир тидхананда тонда, тир’ мюд му’ тэбкада: «Тикы Мань сянда Нюми, Муӈганда намдорӈада”». 8Пыдо’ лакри’ сидя хэвувнандо’ сылыд”, Иисус’ хавна хэвханандо’ хибяхартм’ ни” манэс”. 9Хой’ нид ха”мотаб”нандо’, Иисус няндо’ тарем’ табеку: «Ненэця’ Нюӈэ вадета ха”махаданда яӈор’ илелты”, теда’ манэ”мыда” та’ ёльцянд’ хибяхартан’ нёйда” вадес”»+. 10Пыдо’ Табекохонда намда”, манэ”мыдо’ хибяхартан’ нидо’ вадес”, помнандо’ тарем’ нидо’ хонрамби”: «Ха”махаданда яӈор’ илелты”. Тикы вадита хамэди” ханзер” ӈа?» 11Тадтикахад Иисусм’ хонра”: «Моисей’ Ватом’ теневана” ӈамгэ тарем’ лахана пэрӈа”?: ‹Христос’ това’ нерня, Илия тобта тара›». 12Пыда няндо’ тарем’ ма: «Ненэся ӈод” тарця, Илия ӈахакуд нерде серо хамэдаванзь тованзь пэрӈа. Тиканда ӈамгэ Хэбидя Падаркана Ненэця’ Ню’ нямна тарем’ пады?: ‹Ненэця’ Нюӈэ вадета саць маяндорманда, волтамбувнда, вэнзер’ пэрманда›. 13Мань нянда” мадм’, Илия мале тось. Ханзер” Хэбидя Падаркана нямнанда падса, тарем’ сита ненэця” харвабцондо’ сер’ вэнзер’ пэрӈаць»+.

Ня”маравы ӈацекым’ савумда”ма

14•Пыдо’ тэвбато’, Иисус’ тохоламбади” няби пеля, ненэцие” мандал’ поӈгана мэвы”. Моисей’ Ватом’ теневана” сиддо’ няць тасалкурӈа”. 15Иисусм’ манэ”мандо’ сер’ ненэця” мал’ пысэйд”. Неранда няд сюрбыд”, Нянда торовата”. 16Иисус тохоламбадида хонрэйда: «Моисей’ Ватом’ теневани” ня’ ӈаво тасламбида”?» 17Ненэцие” мандал’ поӈгад ӈопой хасава вахалъй”: «Сидна” тохоламбадава”, Нянд хасава нюми тэврадм’. Пыда нянзи, ӈылека пявэда+. 18Ӈылека нянда тэвбата, нюми ян’ мо”набтасетыда. Нянда варан’ сисю” ӈадимзеты”, тадтикахад тивда сякалкая иро”ласетыда, тад пуна пыхыдада хутерцеты”. Мань тохоламбадид ӈылекам’ нюхудани питармандо’ е”эмня хонрамбинась, пыдо’ питарць я”мадонзь». 19Иисус няндо’ ма: «Нявэй”, пунрёбцора” тянё. Мань тамна пон’ нянанда” мэвандадм’?! Мань тамна пон’ серта” сер’ ӈэӈгудм’? Хаӈгуртара” Няни тэврара”!» 20Хаӈгуртам’ Иисусан’ тэврадо’. Ӈылека Иисусм’ манэ”манда сер’ хасава ӈацекым’ манзабтамба пяда, тикыкое ян’ мо”нэй”, сисю” нянда варан’ ӈадимя”, явна манрырць пэй”+. 21Иисус ӈацекы’ нисям’ хонра: «Ӈаха”на тарем’ хэса?» Ӈацекы’ нися ма: «Нюдя ӈэбыхында тарця. 22Сита ӈобкад ӈылека хадаван’ харвасеты, тарць” ямбха”на тун’ моёпасетыдава, ит’ моёпасетыдава. Тяхананд, Пирпат сидни’ сялила”ма, сидни’ няда”ма»+. 23Иисус нянда вахалъй”: «Пыдар ман: ‹Пирпат?›, пунрёбцонда таняна’ – я”амнада яӈгу»+. 24Тикы’ пуд, таминда хасава ӈацекы’ нися [сэвта хаялцавэй’][*] тёрей”: «Пунрыдм’! Пунрёбцони тянё ӈэб”, си”ми няда”ма». 25Иисус ненэцие” мандал’ мимам’ манэ”манда сер’ ӈылекан’ табеко пэй”: «Нянзьда-хасьда ӈылека! Мань нянд тарем’ табекудм’, ӈацекэхэд тарпад”, тад нерня’ сян пуня’ нён сал”». 26Ӈылека ӈацекы’ пыхыдм’ сатавна манзабтамба, тёрсавэй’ ӈацекэхэд тарпы”. Тикыкое хабэйдарев’ юседа. Ханяӈы ненэця” яӈгумэӈэ ваде”ӈадо’+. 27Иисусхав ӈудахаданда ня”махая, тю”у’ илада, ӈацекы нулъй”+. 28Иисус’ мяд’ мю’ мятю”мяхаданда, Тохоламбадида тасиримна Сита хонра”: «Маня” ӈамгэ ӈылекам’ питарць я”масава”?» 29Пыда няндо’ ма: «Тикы’ то”лаха ӈылекахав туё”лись, [нива ӈавормам мэ”лись][*] питарпада».

Ха”махад яӈор’ илело”ма’ нямна ӈэда сэванда”ма

30-31•Тадтикахад тикы яхад хэ”мяхадандо’ Галилея’ явна миӈа”. Иисус тохоламбадида тарем’ табэдамбидась: «Ненэця’ Нюӈэ вадетам’ тадри’ вэва ненэцие” ӈудаха” митадо’, тикахад хадаӈгудо’, Пыда яӈгумда, тад пуна няхар” яля’ хэ”мяхад яӈор’ илелты”». Ӈадьбята Иисус тарем’ харвась – ханя’ ми”махаданда хибяхарт теневабта ни тара”+. 32Пыда вадида тохоламбадида нидо’ хамэда”, тарси” тикы’ нямна хонра сейдо’ пина”+.

Хибя ӈарка?

33•Пыдо’ Капернауман’ салъяд”. Мякана Иисус сиддо’ хонра: «Ядба”на”, ӈамгэ’ нямна лаханорцада”?»+
34Тохоламбадида мунзи”, пыдо’ ядвандо’ сер’ хибяндо’ ӈарка ӈэвам’ тасламбиць. 35Иисус ӈамды”, юкад вата сидя тохоламбадамда Нянда ханъяда, вахалъй”: «Хибя нерденяӈэ хэван’ харва, тикы ӈули” пудана ӈэӈгу, хусувэй ненэця’ манзаранаӈэ тараӈгу»+. 36Пыда ӈацекым’ ня”ма, поӈгандо’ нултада, ӈацекым’ севолкая няндо’ ма:+
37«Хибя тюку’ то”лаха ӈопой ӈацекым’ Мань е”эмняни нянда тэвраӈгу, тикы Си”ми сёнзянда мю’ ня”маӈгу. Си”ми сёнзянда мю’ ня”мавы Си”лими вуни ня”маӈгу” – Мань хавнани Си”ми ӈэдаранам’ ня”маӈгу” нив’»+.

Няна” нятна”

38Иоанн Нянда ма: «Сидна” тохоламбадава”, маня” ӈоб” ненэцям’ манэ”ӈаваць. Пыда Пыдар Нюмд няд”мяць ӈылекы питарпись. Пыда нянана” ниню” ядэр”. Ӈадьбя”на” маня” таб”лаваць»+. 39Иисус няндо’ ма: «Нёра” таб”ламбю”, хибя Нюмми няд”мяць мутрам’ сертаӈгу, тикы Мань Си”ми тэри вэнзер’ ни вадет”. 40Хибя няна” ни вэнзумдю”, тикы няна” нята+. 41Ненэся нянда” мадм’, пыдара” Христосхад переванда” нид, хибя нянда” Мань е”эмняни итамда” тата, тикы ненэць’ ӈуда’ терси” ни хаёд”»+.

Хэбяхан’ ненэцие тэврамбава

42«Хибя пунрёбцода тянё ненэцям’ вэвако серт’ тэвраӈгу, тикы ненэцям’ ӈарка манябэм’ иканда тяха’ сярхая, яв’ ит’ моб” сава+. 43Ӈуданд сит хэбяхан’ тэвраб”, ӈудар сапад. Сидя ӈудахана я’ ӈыл’ ӈоб’ тута тун’ тэвванд екававна, та’ екававна вае” ӈудахана иланд’ тэвад”+. 44[Таняна халы ни хаӈг”, ту ни хабтюр”.][*]
45Ӈэнд сит хэбяхан’ тэврамбаб”, ӈэр сапад. Сидя ӈэмд мэць я’ ӈыл’ тэвванд екававна, та’ екававна вае” ӈэхэна иланд’ тэваб” сава. 46[Я’ ӈылна халы ни хаӈг”, ту ни хабтюр”.][*]
47Сэванд сит хэбяхан’ тэврамбаб”, сэвар тюхулт. Сидя сэвмд мэць я’ ӈыл’ тэвванд екававна, та’ екававна вае” сэвм’ мэць Нум’ Параӈода’ Ян’ тэваб” сава. 48Я’ ӈылна халы ни хаӈг”, ту ни хабтюр”. 49Сэротавы хан’ тотрев’ хусувэй хибя тухуна хабтумдавы ӈэӈгу. 50Сэр” – сава ӈамгэ, ӈопой, сэр” ӈавыцябата, ханзер” ӈавыта хамэдаӈгура”? Сэротавэӈэ помнанда” поёда” сава” ӈэя”»+.

10-й пеляда

Тодо’ ян’ хэва’ нямна

10^1•Таняд хэ”мяхаданда Иисус Иудея’ ян’, Иордан’ яха’ тяханяӈы ё” няю’ нэкалӈада. Пыда Нянда ӈани’ ӈока ненэцие” мандал” миӈаць. Пыда ӈахат Харта серта сер’ сиддо’ тохоламба пя. 2Тадхава Нянда мале сян фарисей то”. Сита хорпа, тарем’ хонарку”: «Хасава немда хаебта серо”ӈа?» 3Иисус няцейндо’ хонарку: «Моисей хасае нянда” ӈамгэм’ табэдамбаса?» 4Пыдо’ ма” ни”им’: «Моисей’ табекохона тодо’ яха” хэсь падарм’ мисо”махад нем’ хае серо”ӈа». 5Иисус пуня’ няндо’ тарем’ ма: «Сейта” вэнзу’ ӈэва’ нид Моисей нянда” тарця табеком’ падвы. 6Ӈабцакаванда ӈули” нюрте”э’, ям’ миделеванда мальӈгана Нум’ хасава’ тэнзӈэ, не’ тэнзӈэ ненэцие сертавы. 7Ӈадьбята ненэць’ небямда-нисямда хае”мяхаданда нехэданда переӈгу. 8Пыди’ ӈопой пыхыдаӈэ хандӈаха’. Ти, пыди’ сидя ненэць’ нихи’ ӈа”, ӈопой ненэцяӈг’. 9Харада тарця, Нум’ ӈобт’ тэвравым’ ненэць’ тодо’ яха” нида мэӈгу”». 10Мякана тохоламбадида тикы’ нямна Сита ӈани’ хонрамби”. 11Иисус няндо’ ма: «Хибя немда хае”мяхаданда ӈани нем’ мэӈгу, тикы ӈахат нехэнда мэ”мы ватомда мадахая, хэбяха серм’ серта. 12Неюм’ хасавамда хае”мяхаданда ӈани хасавахана хэбтя, ӈобтикы тарця хэбяха серм’ серта»+.

Иисус’ ӈацекэхэ” сава вади мэ”ма

13•Иисус’ ӈуди” ӈацекэхэто’ тебва’ е”эмня ненэця” ӈацекыдо’ Нянда тэврамбидо’. Тохоламбадида ӈацекы тэволани Нянда нидо’ ӈэдарамбю”. 14Иисус тарця серм’ манэць, нерцилы”, няндо’ ма: «Ӈацекы Няни ӈэдарамбида”, нёйда” марембю”. Нум’ Параӈода’ Я тикы” то”лыхы” е”эмня таня. 15Ненэся нянда” мадм’, хибя ӈацекэдрев’ Нум’ Параӈода’ Я’ таняван’ ни пунраӈгу”, тикы таня’ ни еремд”»+. 16Ӈацекы севоло”махаданда Ӈудида нимняндо’ мэйда, Нумгад ӈэда сава вади хэта+.

Пили” илева’ нямна

17•Иисус пин’ тарпаванда сер’ неранда няд хибяхав пулыта ни’ мо”нэй”, Сита хонра: «Сава си”ми тохоламбадами, малсяда илм’ ня”амвани е”эмня ӈамгэм’ сертаб”ни сава?»+
18Иисус ма” нив’: «Ӈамгэ’ е”эмня Си”ми саваӈэ нюмдебин, Нум’ хавна хибяхарт сава ни ӈа”, ӈопой Нумли сава. 19Табеку теневыд: Нён хавыд”, нён сае”, нён талэр”, нён нельтеӈгур”, ненэцяӈг” нён вэнзумдю”, небяхаюд-нисяхаюд ӈарабцус”». 20Пыда ӈо” Нянда ма: «Си”ми тохоламбадами, тикы вадид ӈацекы ӈэвани мальӈгэхэд мал’ нёдэйн». 21Иисус нянда сылаванда сер’ сялилӈада, манзь ханада: «Ӈопой пуня’ сит пэртар таня, теда’ хань”. Сямян таняна ӈаворид мал’ мирдасан”, недва”мы есяд маӈгбада ненэцяӈг” митеран”, тадтикахад нув’ няна илебцял ӈока ӈэӈгу. Тикы’ пуд Няни ту”, [лярць’ пям’ илхая][*] Пумнани ялад”»+. 22Илебцянда ӈока ӈэва’ нид тарця вади намда тарэнзянда ний пармы”, инда вомзь хэвня’ хая. 23Иисус сидя хэвувнанда саӈомда ӈэдарахая, тохоламбадахата ма: «Нум’ Параӈода’ Ян’ тэвва тэта ненэцяӈга”на саць саӈгово”ӈа!»+
24Мэ”мы Вадахата тохоламбадида пысэйд”. Иисус няндо’ вадида яӈор’ хэтыда: «Ӈацекые”, Нум’ Параӈода’ Ян’ тэвва [тэта ненэцяӈга”на][*] тарси” саӈгово”ӈанё”. 25Нибя’ паха’ сивня маха ху”ла юно’ пакалмахав тэта ненэця’ Нум’ Параӈода’ Ян’ тэввахад нензел”».

26Пыдо’ тэри пысаӈга”, тадтикахад помнандо’ лаханорӈа”: «Ӈэдавы ненэць’ хибя ӈэӈгобта?» 27Иисус няндо’ сылы”, манзь ханада: «Ненэцяӈга”на пир”ита яӈгу, ӈопой Нумли пир”ӈада. Нум’ хусувэй ӈамгэм’ пир”ӈа»+. 28Тадхава Петр Нянда вахалъй”: «Тинё”, маня” мал’ ӈаворина” хае, Пумнанд това”нё”!»+
29Иисус няндо’ вахалъй”: «Ненэся нянда” мадм’, Мань е”эмняни, Маймбабцо Юн’ е”эмня мята хаевы, нида хаевы, нисямда, небямда хаевы, [неда][*], нюда хаевы, ямда хаевы,+
30тиканда тюку илӈгананда юр’ ӈэсомана мядо, нядамда, ниси-неби, ӈацекы, ё ня”маӈгу. Тикы’ хавна сита питарпаӈгу”. Вад’ малсяда илм’ ня”маӈгуда. 31Ханяӈэхэв нерденя пудана ӈэӈгу, пудана нердеӈгу»+.

Иисус’ маяндорма’ нямна няхаромдэй мэва’ вадесо”ма

32•Иисус тохоламбадита ня’ Иерусалиман’ тэвота, Пыда нерандо’ няна миӈа. Тохоламбадида няркомби”, Пумнанда ядна ненэця” ӈани’ сейдо’ пина”. Юкад вата сидямда Нянда хаӈгая, Пыда ӈани’ ханзер” хадкэвамда вадець пя. 33Иисус ма: «Ти, маня” Иерусалиман’ тэвотава”. Таняна Ненэця’ Нюӈэ нюмдебадам’ ӈарка ханонданаха”, Моисей’ Ватом’ теневанаха” митадо’. Тикы’ пуд пыдо’ хадаванзь таслаӈгудо’, ӈани я’ терха” митадо’. 34Сита письӈэ мэта”, сабцяртадо’, садкосяӈгана садаӈгудо’, тадтикахад маядаӈгудо’. Няхар” яля’ хэ”мяхад, Пыда ха”махаданда ӈани’ илелты”»+.

Иаковха’, Иоаннха’ харвабцо

35•Тадтикахад Заведеев’ хасава нюху’ – Иаков няби Иоанн, Иисус’ хэван’ тэвхая, маӈаха’: «Сидна” тохоламбадава”, Нянд хэтувнда вадини’ таня”, вади”ни’ сер’ ӈа”ма»+. 36Пыда нянди’ ма: «Ӈамгэн’ харвади’? Ӈамгэм’ нянди’ сертаб”ни тара?» 37Пыди’ Нянда маӈаха’: «Сяхаӈгав’ Юнанд ӈарво”махад, Хэвханд ӈамдаханима, ӈопойюми’ вэняӈы Хэвхананд ӈамдёява, нябиюми’ сятаняӈы Хэвхананд ӈамдёява»+. 38Иисус нянди’ ма: «Ӈамгэм’ хамамди’ харти’ нири’ хамэдамбю”. Мань ӈэрпада хыдяни терм’ ӈэрць пиртари’? Хэхэдаӈговаханани хэхэдаӈго пиртари’?»+
39Пыди’ маӈаха’: «Пиртами’». Иисус нянди’ ма: «Мань ӈэрпада хыдяни терм’ ӈэрць пиртари’, хэхэдаӈговаханани хэхэдаӈгодади’. 40Хэвханани ӈамдёвахавари’ – нябинди’ вэняӈы Хэвханани мэва, нябинди’ сятаняӈы Хэвханани мэва Мань нядни ни ӈа”. Таня’ Нум’ таславы ненэця” ӈамдаӈгуд”». 41Ӈани ю” тохоламбадада Иаковаха’, Иоаннха’ вади намд”махадандо’ нянди’ нерцилыд”. 42Иисус сиддо’ Нянда хаӈгая манзь ханада: «Пыдара” теневада”, ӈани я’ тер” ӈарктидо’ нянандо’ ервода”, ерводо’ харто’ харвабцото’ сер’ пэръядо’. 43Пыдара” помнанда” тарцяда” нёда” ӈа”, хибяра” поӈгананда” ӈарка ӈэван’ харваӈгу, тикара” манзарана ӈэӈгу,+
44хибяра” поӈгаданда” нерденяӈэ ӈэван’ харва, тикара” хусувэнда” хабиӈэ[*] тараӈгу. 45Ӈабцакаванда Ненэця’ Нюӈэ нюмдебада манзаранадамда хованзь товы ни ӈа”, Харта пыхыдамда манзаранаӈэ ми”манзь товы. Харта иламда ненэцие ӈэдава’ е”эмня ваторць товы»+.

Сэвсяда Вартимеям’ савумда”ма

46•Тадтикахад пыдо’ Иерихонан’ тэвыд”. Иисус тохоламбадита хавна ӈани ӈока ненэцие няць Иерихонхад манзадаванда мальӈгана, сехэры’ хэвхана Тимей’ хасава ню – сэвсяда маӈгбадакое Вартимей ӈамдёвы. 47Хэвувнанда миндя Назарет’ тер Иисус ӈэвам’ намда, пыда тёрей”: «Давид’ Ню, Иисус, си”ми сялил”!»+
48Нива тюры”манда е”эмня ӈока ненэць’ сита тэдорпавы”, пуня’ пэрмы”. Вартимеяхавар тамна ханяцей’ ӈаркавна тюрыць пэй”: «Давид’ Ню, си”ми сялил”!» 49Иисус нулкая, вахалъй”: «Хаӈара”!» Пыдо’ сэвсядам’ ханзь ма”: «Сеяр нёя пин”, юркад”, Пыда сит хаӈа». 50Вартимей пиняӈы ембдярта екахая, санэй”, Иисусан’ сюрмба хая.

51Иисус сита хонра: «Ӈамгэм’ сертаб”ни нянд сава? Ӈамгэн’ харван?» Сэвсяда вахалъй”: «Си”ми тохоламбадами, сэвха”нани сырман’ харвадм’». 52Тадтикахад Иисус нянда ма: «Хань”, харт пунрёбцор сит ӈэда». Таминда сэвсяданд сэвда савумы”. Тикы’ пуд Иисус’ пумна сехэрэвна ялъй”+.

11-й пеляда

Иисус’ Иерусалиман’ тэв”ма

11^1•Пыдо’ Иерусалиман’ – Виффагия’, Вифания’ хэван’ тэвыд”, Елеон’[*] хой’ хэван’ тэвхава, Иисус сидя тохоламбадахаюда ӈэвпа нянди’ тарем’ ма:+
2«Ирт” ӈэда ӈысын’ хаяди’, таняна ӈоб’ мэ”мадавэй сярда ха ямб намна юном’ хоӈгуди’. Сярда инямда ека”махаданди’ тэврари’. 3Хибяри сидди’ хонрамбаӈгу: ‹Ӈамгэ юном’ пэрӈари’?› Пыдари’ тарем’ манъиди’: ‹Пыда Нум’ Ервахана тара, таняд таминда пырдари’ тюкон’ ӈэдараӈгуда›». 4Пыди’ хаяха’, таняна пихиня харад’ маркад сярда ха ямб юно’ намнам’ хоӈаха’, инямда екади’. 5Таняна нуна ненэцие” ханяӈыдо’ сидди’ хонрамби”: «Ханзер” ӈади’? Ӈамгэ ха ямб намна юном’ ӈэдабири’?» 6Пыди’ Иисус’ неры табэдавы вади хэтӈаха’, тиканда ненэця” сидди’ ӈэдара”. 7Ха ямб намна юном’ Иисусан’ тэвради’, юно’ маха’ ни’ паныди’ лехэбтаӈаха’. Иисус юно’ ни’ ӈамды”. 8Ӈока ненэць’ сехэры’ ни’ паныдо’ лехэбтамби”, ханяӈыдо’ лата яхад матормы пи” тарк лехэбтамби”. 9Нерня миндя”, пуда миндя” тюры”ӈа”: «Осанна![*] Вад’ тованда ялэд Нум’ Ерв’ нюв’ ед’ сава” ӈэя”. 10Вад’ тованда маня” ирина”на” – Давид параӈода’ я сенз ӈэя! Тю”уй нумгана иленёв”! Осанна!»+

11Иисус Иерусалим’ март’ тэвы”. Хэбидя Хардан’ тю. Хусувэй ӈамгэм’ манэсо”махаданда, пэвсюмзь юкад вата сидямда няць Вифания’ ӈысын’ хая.

Иисус’ смоковницам’ нюбета ӈодя’ пям’ мэта”ма

12•Нябимдей яляхана Вифания’ ӈысыхыд тарп”махадандо’ Иисус ӈаворман’ харбилы”+. 13Ядванда сер’ ӈахат ӈарханда вэбаха”на синдёда смоковницам’ нюбета ӈодя’ пям’ манэ”ӈа. Ӈамгэм’ ховандадрев’ таня’ хая, вэби” хавна ӈамгэхэртм’ ни ху”. Тад ӈо” ӈоди ма”ламбава’ ёльць’ вуни ӈа”+. 14Тадтикахад Иисус пян’ вахалъй”: «Тад нерня’ хибяхарт няданд ӈодям’ нёя ӈав”». Тикы вадида тохоламбадита хаха” тэвыд”.

Хэбидя Хардахад мартик питро”ма

15•Пыдо’ Иерусалиман’ тэв”махадандо’, Иисус Хэбидя Хардан’ тю, таняна ӈавори мирдапади, тэмдорти питарпа пяйда. Есь тадабади” толь, голубьм’ нюбета нув’ сармик мирдапади” ӈамдёрцие няби’ ня’ ярэйда+. 16Хэбидя Хардавна ӈамгэдикы ӈавори ханабади таб”ламбида. 17Нид лахана тохоламбида: «Тарем’ ни паду”?: Мя”ми хусувэй ненэця’ тэнз” туёць мядм’ ни” нюбес”? Пыдара” мя”ми мартик” мэсьӈэ мэ”ӈара”». 18Тикы Вадида ӈарка ханондана”, Моисей’ Ватом’ теневана” намдыдо”. Пыдо’ Сита ханзер” хадавандо’ нямна ибедо’ ядэлыд”. Ӈопой, ӈока ненэць’ Иисус’ тохолиркат пысаӈгаць. Тикахад мэсь сейдо’ пинаць+. 19Пэвсюмзь Иисус тохоламбадита ня’[*] маркад хэвня’ нэкалӈадо’+.

Пя’ сэбэй”ма

20•Хубтакохона неры пя’ хэвувна ядвандо’ сер’ саӈудо’ таня’ ха”мыд” – пя’ ванота ӈэсонд’ сэбэймы. 21Петр тикы неры хэвы серм’ тензибтеванда сер’ Иисусан’ вахалъй”: «Равви, сыркар”! Мэтавы пяр сэбэймы». 22Иисус няндо’ вахалъй”: «Нумд’ пунрёбцора” ӈарка ӈэя. 23Ненэся нянда” мадм’. Хибя тайкуй пэн’ тарем’ мамбта: ‹Санад”, ямд’ ха”мад”›, инда ядан’ харта вадахата пунрёбта, вадита сер’ ӈэӈгу+. 24Ӈадьбя”ни нянда” мадм’, пунрё туё”пата”, хынумда хандида” мал’ ня”маӈгуда”+. 25Туёць нубта”, няхатата” ненбата”, нита” вэва ӈэвам’ юрара”, тиканда нумгана илена Нисяра” ӈобтарем’ вэва ӈэбида” юраӈгуда, хэбяхыда” ха”авраӈгуда+. 26[Сейнда” мюня вэвам’ минарпата” тикахана нумгана илена Нисяра” ӈобтарем’ вэва ӈэбида” нида юраӈгу”».][*]

Ӈарка ханондани” Иисус’ ӈардабцо’ нямна хонарко”ма

27•Иерусалим’ март’ ӈани’ тэвыд”. Иисус Хэбидя Харад’ ядувна ядэро”маханда Нянда ӈарка ханондана”, Моисей’ Ватом’ теневана”, ненэцие” ӈаркта” то”. 28Нянда тарем’ ма”: «Пыдар ӈамгэ ватовна тарця серо сертабид? Хибя тарця серо сертаба Нянд ӈардабцом’ таса?» 29Иисус няндо’ ма: «Мань ӈо” сидда” ӈани’ хонраван’ харвадм’, Няни хэтара”; тиканда Мань ӈо” ӈамгэ ӈардабцом’ мэць тарцям’ сертавам’ нянда” хэтаӈгув. 30Няни хэтара”, Иоанн’ хэхэдаӈгова нумгад ӈэса? Нибтя ненэцяӈгат ӈэвэкы?»+
31Пыдо’ помнандо’ тарем’ тасалкурць пэяд”: «Мамб”нана”: ‹Нумгад ӈа›, Пыда нив’ манд”: ‹Тиканда пыдара” ӈамгэ нянда нисьда” пунра”?›+
32Нябинзер’ мамб”: ‹Ненэцяӈгат ӈась...›». Ненэця” Иоаннм’ ненэся ӈо” Нум’ Вади вадетаӈэ пэрӈадо’. Ӈадьбято’ пыдо’ ненэцяӈг” сейдо’ пина”+. 33Пыдо’ тасалко”махадандо’ Иисусан’ ма”: «Маня” ехэрава”». Тадтикахад Иисус няндо’ ма: «Мань ӈо” ӈамгэ ӈардабцом’ мэць тарця серо сертавам’ нянда” нив вадет”».

12-й пеляда

Виноградм’ нюбета ӈодя’ пям’ вадабада’ нямна ӈэда лахарё

1•Иисус таняна мэна Сита вомдартамбадаха” хара явна ӈэда лахарём’ вадець пя: «Ӈопой ненэць’ виноградм’ нюбета ӈока ӈодя’ пям’ ӈабта, сидя хэвхэмда тавдада. Ӈоди няялпаванда е”эмня ваӈгм’ сабка. Пирцярка ени” харадм’ ми. Тадтикахад пи вадабадаха” тикы ям’ недбявна лакамбой’ мисо”махаданда ӈани несэй ян’ хая+. 2Ӈоди ма”ламбава’ ёльць’ тось, виноград’ пи” ерв недбяӈэ ӈоди” пел ня”маванда е”эмня хабимда пи вадабадаха” ӈэдарада. 3Виноград’ пи пэртя” хабим’ ня”мадо’, ладорӈадо’, пуня’ ӈамгэхэртаси” ӈэдарадо’. 4Тикы’ пуд няндо’ нябимдей хабим’ ӈэдара, хабинда ӈэвам’ лекабтадо’, тадтикахад хурка сяцяламдехэя пуня’ ӈэдарадо’. 5Виноград ӈоди” пи” ерв ӈани ӈопой хабим’ няндо’ ӈэдара. Тикым’ хададо’. Тикы’ пуд тамна ӈока хабим’ ӈэдара, ханяӈыдо’ ладорпавыдо’, ӈани ханяӈыдо’ хадабавыдо’+. 6Ӈани ӈэдараванданда яӈго, пили” пуда яланда ӈопой мэнена нюмда няндо’ ӈэдара. Нид ӈэвпаванда сер’ ида тарем’ ядэрӈа: ‹Нюхувахани маси” сядолараӈгуд”›+. 7Виноград ӈоди” пи пэртяхав” помнандо’ тарем’ лахана”: ‹Тюкохов яна” ерв’ ню! Хадахава”, нянда тэвувнда илебц’ е”эйда няна” ха”маӈгуд”›. 8Ня”ма”махадандо’, хададо’, виноград пи” вадюлавахад хэвня’ модо’. 9Виноград’ пи” ерв ханзер” ӈэӈгу? Нив’ тут”, тадтикахад ӈоди” пи пэрти хада нидав’ таслаӈгу”? Виноград’ пи” вадюлава ямда ӈани ненэцяӈг” митада. 10Пыдара” Хэбидя Падаркана ӈэда вади нисьда” толабю”?: ‹Миртя” хэвня’ мовы пэ, харад’ мэйра”ма пэӈэ хая. 11Тикы Нум’ Ерв сертавы, маня” сэвха”нана” манэ”мы сер”, мутра сер”!›» 12Иисус’ ваде”мы лахарё пыдо’ нямнандо’ ӈэвам’ хамэда, Сита ня”маван’ харваць. Тикахад ненэцяӈг” сейто’ пинва’ нид Няданда хэвняку’ хая”+.

Ӈэва’ мирм’ салдамбава’ нямна

13•Иисусм’ вомдартамбада” фарисейхат, Ирод’ няти” поӈгад мале сян ненэцям’ Иисусм’ вадаха”на ня”маванзь Нянда ӈэдара”+. 14Пыдо’ Нянда то”, ма” ни”им’: «Сидна” тохоламбадава”, маня” тенева, Пыдар тидпой” ӈэда ненэцянд, хибяхартан’ нин нялытор”, ненэця’ ся”лин’ нин сыр”. Ненэсявна хамэдамбава’ пирувна Нум’ табекон’ ненэцие тохоламбин. Хэтхарт, ханзер” Нум’ ватовна иле тара? Рим’ параӈодан’ ӈэва’ мирм’ салдамба тараӈав’, нив’?»+
15Иисус хэд” ибето’ ӈудо’ хамэда, няндо’ ма: «Ӈамгэ Си”ми хорпида”? Няни динарийм’ тэврада”. Мань манэтав»+. 16Пыдо’ есям’ тэвра”. Тикы’ пуд Пыда няндо’ ма: «Тюкохона ӈэда хибя’ сидяӈг, хибя’ нюм’ пады?» Пыдо’ ма”: «Параӈода’». 17Иисус няндо’ пырдари’ вахалъй”: «Параӈода’ ӈамгэм’ Параӈодан’ ми”ӈара”, Нум’ е”эйм’ Нумд’ ми”ӈара”». Пыдо’ Нянда тэри пысэйд”.

Яӈгумы ненэця’ яӈор’ илело”ма’ нямна

18•Тад тикы’ пуд, Иисусан’ саддукеи”[*] то”, пыдо’ яӈор’ ненэця’ илелман’ ни” пунрю”. Сита хонра”:+
19«Сидна” тохоламбадава”, Моисей’ падаркана е”эмняна” тарем’ падысь. Хибя’ хасава няда хаӈгу, неда нюси” хаёда, пыда нянда нем’ неданда мэбта тара, яӈгумы нянда е”эйӈэ нюм’ хобта тара. 20Сяхаӈгав’ си”ив некас илевы”: нюртейдо’ нем’ мэ”махаданда хурка нюси” ха; 21немда нябимдей няда мэда, тикы ӈани’ нюсипой” ха, няхаромдэдо’ ӈани’ тарця. 22Тарем’ си”ив некас мал’ нюси” ха”. Та’ ёльцьӈгана не ӈани’ ха. 23Тиканда Нум’ ненэцие илебтеванда ёльцьӈгана, тикы не ханяӈэндо’ не ӈэӈгу? Си”ивандо’ неси”». 24Иисус няндо’ ма: «Хэбидя Падарм’ ехэра, Нум’ ныхыхыд ерме, тикы иле”мян’ нельтерейда”. 25Ненэця” яӈгуво”махадандо’ яӈор’ илел”пато’, ни” нелеӈгаӈгу”, ни” хаюпаӈгу”, пыдо’ нумгана илена нув’ юне ядэлани” то”лахаӈэ ханда”. 26Моисей’ падаркана хавы ненэцие” илело”мам’ нисяра” толабю”? Ханзер” лэёмбада пи” мандалкад Нум’ нянда лаханаса? Нум’ Моисеян’ тарем’ мась: ‹Мань Авраам’ Нумдм’, Исаак’ Нумдм’, Иаков’ Нумдм’›. 27Нум’ хабэй ненэцие” Хэхэ ни ӈа”, иленя ненэцие” Хэхэ. Пыдара” сацьри нельтерейда”».

Сямянхат ӈарка табеко

28•Ӈопой Моисей’ Ватом’ теневана лахарёхото’ инзеле. Иисус’ явнанда няхата тасалковам’ намда, пыда Хэвханда то, хонрада: «Сямянхат нюрте”э табеко хурка?» 29Иисус нянда ма: «Сямянхат нюрте”э табеко тарця: ‹Израиль[*], инзеле”! Нум’ Ерв Нумма” яланда ӈопой ӈобнзер’ Нум’ Ервава”. 30Нум’ Ерв Нумл сеянд ядан’ мэнед, сёнзянд ёрад’ ӈэсонд’ мэнед, инд ядан’ мэнед, ныхынд ӈардан’ мэнед›. 31Нябимдейюм’ тарця: ‹Хахаяда нямд харт пыхыданд пирувна мэнед›: тикахад ӈарка ӈани табеко яӈгу»+. 32Моисей’ Ватом’ теневана Иисусан’ ма: «Сидна” тохоламбадава”, савов”, ненэсям’ хэтан. Нум’ ӈопой, Пыда хавнанда хибяхарт яӈгу. 33Сёнзя’ ӈардан’ Сита мэнева, и’ ядан’, ныхы’ ядан’ Сита мэнева, тикы яхад хахаяда ням’ хари” пирувна мэнева – тикы сидя табеко хусувэй ту’ ханхад, тэри ханхад ӈаркаха’». 34Иисус Нянда иӈудоць лахананам’ мание, ма: «Пыдар Нум’ Параӈода’ Яхад ӈаха”на нин мы”». Тад тикы’ пуд хибяхарт Сита хонрамба нись хокабтамбю”+.

Христос’ нямна хонарко”ма

35•Иисус Хэбидя Хардахана тохоламбаванда мальӈгана тарем’ лахана: «Ханзер” Моисей’ Ватом’ теневана” манзеты”?: ‹Христос Давид’ хасава ню›.+
36Харта Давид Хэбидя Индадм’ няд”мяць мась: ‹Нум’ Ерв Нум’ Ервахани маси”: Пыдар Саюд Ӈэт хэван’ пулыто’ ни’ Нултавани ӈэсонд’ вэняӈы Ӈудани няюна ӈамдю”›. 37Харта Давид ӈо” Сита Нум’ Ерваӈэ нюмде. Ханзер” Пыда Давид’ ню ӈэӈгу?» Ӈока ненэць’ Иисусан’ маймба инзелець+. 38•Иисус ненэцие тохоламба ма: «Моисей’ Ватом’ теневанаха” тосаркада”, пыдо’ ямб паным’ мэць ядэрмам’ харвобта”, ӈавори мирдапава лата яхана ненэцие” няндо’ тороватвадо’ ихиняндо’ саць сава. 39Ма”люӈгалава мяка”на, хэбидя яляха”на пыдо’ толь’ тяхана сямян сава яхана ӈамдёван’ харва”+. 40Пыдо’ сэра не” ӈавори марпи”, тад пуна ненэцие” сяка”на сиддо’ маниевандо’ е”эмня ёльце пон’ туё”ӈа”. Нум’ сиддо’ тамна ӈаркавна танараӈгу».

Сэра не’ хан

41•Иисус есь” ларас’ ирт” ӈамдахая, ханзер” ненэцие” есьдо’ ларас’ мю’ пэрмамдо’ мание. Ӈока тэта ненэць’ ӈока есям’ мо”+. 42Тад пуна ӈоб” маӈгбада сэра не то. Пыда сидя нярава есям’ мо. Тикы ӈули” тянё еся ӈэвы. 43Иисус тохоламбадида Хэвханда ханзь ма: «Тидпой” нянда” мадм’, тюку маӈгбада сэра не сямян ненэцяӈгад ӈока есям’ мо. 44Есь” ларас’ мю’ есям’ моёпавы ненэця” вата есь моёпиць. Пыда сямянхат маӈгбадакоеӈэ, вад’ нерняӈы иланда есям’ мал’ тикан’ мэда».

13-й пеляда

Иерусалим’ Хэбидя Харад’ тахарава’ нямна нерданда ваде”мы вада

13^1•Иисус’ Хэбидя Хардахад тарп”махаданда ӈопой тохоламбадада Нянда ма: «Сидна” тохоламбадава”, манэкарт, хуркари пэ”, хуркари харад”!» 2Иисус нянда вахалъй”: «Тюку ӈарка хардаха” сырӈан? Вад’ тюкохона пэ’ ниня ӈобкарт пэ ни хаёд”. Хусувэй ӈамгэ мал’ тахараӈгу»+.

Маяӈо” нямна

3Иисус Елеон’ хой’ ниня ӈамды. Е”нянда Хэбидя Харад ну. Петр, Иаков, Иоанн, тад ӈани ӈопой Андрей ненэцяӈгат ерме Сита хонра”: 4«Хэтхарт, тарця ил’ сяха’ тута? Тарця ӈамгэ’ хадкэва’ ёльцянда сяха’ товам’ маня” ханзер” хамэдаӈгува”? Ненадода ӈамгэ?» 5Иисус няндо’ вадамда нэкалӈа: «Тосаркада”, сидда” сиякан’ нёя тэвра”. 6Хуркари” Мань Нюмми мэць турта”, тарем’ лаханорта”: ‹Теда’ тюку тона мань!› Тикы вадан’ ӈока ненэць’ нельтереӈгу”. 7Хахаяда яхана, хубта яхана сайнорти намдабата”, сейда” нёя” пин”. Тарць” сер” харто’ таняӈгу”. Тарць” серо” таняб” ӈод” тамна ёльцянда ни тов”. 8Ненэцие” тэнз” ӈани ненэцие” тэнзха”на сайнорта”, параӈода’ ё” тер” ӈани параӈода’ ё” терха”на хавыдаӈгу”, ханяна-таняна я манзадаӈгу. Мале сян яхана сэрад тута. Тикахабида едя’ ниня мэна не’ нюртей тебвы не’ едяраха”». 9«Пыдхавара” ӈоб’ хамэдыда”. Сидда” судеӈголава мяк” тэврамбаӈгу”, ма”люӈгалава мякана сидда” ладорпаӈгу”. Мань е”эмняни, ӈамгэ хадкэвы ваде”манзь параӈоди”, ерво” сяк” сидда” нултамбаӈгу”. 10Ёльцянда тэвва’ нерня, хусувэй я’ тер Маймбабцо Юнм’ намдабата тара+. 11Сидда” ня”махая судан’ ханабато’, ӈахакуд ӈаво ваде”манда” нямна сейда” нёя” няркан”. Ёльцянда тоб” тарана вада” харто’ няӈганда” тута”. Вадета вадида” пыдара” вадида” ни” ӈа”, Хэбидя Индкад ӈэӈгу”. 12Некаюм’ папамда хадаванзь мита, ню’ нися харта нюмда хадаванзь мита, ӈацекы” небяхато’-нисяхато’ я”авлаӈгу”, тикы’ пуд хадаванзь митыдо’+. 13Мань е”эмняни хусувэй ненэць’ сидда” сэхэдаӈгу. Ханяӈэра” ёльцянда това’ ӈэсонд’ ни ладод”, тикара” ӈэдавы ӈэӈгу»+.

Сямянхат ӈарка мая’

14•«Ханяна ям’ вомдамбада, нанзкабтада ӈамгэри манэ”пата”, таняна тарця ӈамгэри’ таня ниб”нанда серос”, – тюку вади толабада хамэдамда, – та’ ёльцьӈгана Иудея’ яхана иленя” хоян’ хуныдамд”. 15Хибяхав харад’ махалэй’ ниня мэб”нанда, таси’ нёямд” ха”ам”, ӈамгэридамда ханаванзь мят’ нёя тю”+. 16Нянь’ ӈуво” вадюлавахана мэна панэдамда ханаванзь мят’ нёямд” сал”. 17Тикы яляха”на саӈговота не”, ӈаволкода не” саць маяндорта”+. 18Хынумдада”! Сыра’ ёльцьӈгана тарця хадкэна яӈгоя. 19Тикы яляха”на тарця мая’ таняӈгу. Тарця мая’ Нум’ ям’ миделеванда мальӈгэхэд тев’ ӈэсонд’ сяхаӈгарт’ яӈгусь. Сяхаӈгарт’ яӈгода. 20Та’ мальӈгана Нум’ Ерв тикы ялэ хэбимдевы нибта ӈа”, ӈобкарт ӈэдаванда ненэць’ яӈгодась. Тэравыта е”эмня тикы ялэ хэбимдевыда+. 21Та’ ёльцьӈгана хибяри’ нянда” мамб”: ‹Ти, Христос тюкохона мэ›, нябинзер’ мамбта: ‹Ти, Пыда тайна мэ› – тикан’ нёда” пунрю”+. 22Тад ӈо” хуркари сияк христос”, сияк Нум’ Вади вадета” ӈадимда”. Тарем’ хэбтя, Нум’ тэравы ненэцие нельтембаванзь хуркари ненадо, и’ хэбиле”мя серо манэ”лабтамбаӈгу” 23Ӈадьбята пыдара” тосаркада”! Тикы’ нямна Мань мале ӈахакуд нянда” вадини мал’ хэтын»+.

Иисус’ яӈор’ това’ нямна

24•«Тикы яляха”на, тикы мая’ пуд, хаер” сиднолты”, иры ялясяӈгу, 25нумгад нумгы” мантэӈгуд”, нув’ нярахана таняна ныхы” манзадаӈгу”. 26Тадтикахад Ненэця’ Ню’ ӈарка ныхым’ мэць, ӈарка ӈардабцом’ мэць, тирхана ӈэдалё товамда манэтадо’+. 27Тет я’ панхад – я’ малхад, нув’ пан’ ӈэсонд’ Нум’ тэравы ненэциеда ма”лаванзь нув’ юне ядэлани ӈэдараӈгу»+.

Смоковница пя’ нямна ӈэда лахарё

28•«Пыдара” смоковница пян’ сырӈада”, лахарё’ хари хамэдэйда”: Пя’ мал’ нюламб”, вэбита сибдёб”, теневабта” сава, тадри’ танда хахаялма. 29Тюкохона ӈобтарем’ тарця: хусувэй тарця хадкэвам’ манэ”пата”, теневада”: Пыда хахаи, нё’ си’ хэвхана мэ! 30Ненэся нянда” мадм’: тарця сер” теда’ миндя ила’ сусавдавэй’ мале хадкэӈгу”+. 31Нумг’-яха’ сэяӈгуху’, Мань вадахабини сяхаӈгарт’ ни” сэяӈгу”».

Ненэця’ Ню’ сяха’ товахад ермева

32•«Тикы яляхад, тикы часхад хибяхарт ехэра, нумгана иленя нув’ юне ядэлана” ярме”ма, Нюда ехэрава, ӈопой Нисярида тенева. 33Сырӈада”, нёда” хоню”, [туё”ӈада”][*]; сяха’ тарця’ хадкэвахад пыдара” ехэрада”+. 34Тикы тарця’ то”лаха ӈэӈгу. Мяд’ ерв хубта яха” ёндорць хэванда сер’ хабида мята ерв”ӈэ хаейда, хусувэхэндо’ манзаи ми”ӈа, мята ерембада еням’ нись хоню” табэдада+. 35Пыдара” ӈо” нёда” хоню”. Сяха’ мята” ерв’ товахад ехэрада”нё”. Харвобта пэвсюмя’ няна тутнакы, пи’ сава ерня’ тутнакы? Тикахавахад харад’ хоркы’ тёрева’ ёльцьӈгана тутнакы, харвобта ӈули” хубтахана тутнакы+? 36Мята” ерв лакри’ тованда ёльцьӈгана хонёдаханда” сидда” нёя ху”+. 37Мань нянда” вадета вадини, хибярин’ хэтыбин: нёда” хоню”!»

14-й пеляда

Иисусм’ хадаванзь тасла”ма

14^1•Сидя яля’ ёльцьӈгана Пасхаха’, тимд”масяда нянь’ хэбидя яляха’ тутӈаха’. Ӈарка ханондана”, Моисей’ Ватом’ теневана” Иисусм’ маядаванзь хэд”мана ня”маван’ харвадо’+. 2Пыдо’ ма” ни”им’: «Ненэцие” нерцилавоӈгад, ӈопой, хэбидя яляхана хада ни тара”».

Иисусм’ мирета, ё”йда юркана масро”ма

3•Ӈобӈгуна, Иисус Вифания’ ӈысыхына иленя, ниня тораӈгана мерёхона хаӈгурмы Симон’ мякана мэвы. Ӈаворманда ёльцьӈгана, ӈопой не мирета хыдя’ мюня ё”йда, саць мирета нардам’ нюбета тэбъяна юрм’ минре мятю. Тикы’ пуд хыдямда тахабтахая ё”йда юрта Иисус’ ӈэва’ ни’ вабтада+.

4Ханяӈы мядонда” помнандо’ нерцирць лахана”: «Тарем’ мирета юрм’ садпава ӈамгэ тарода таня? 5Тикы ё”йда юрм’ няхар” юр” ненэй есяхад ватавна мирдапа саванё”. Недва”мы есь маӈгбадаха” мип” саванё”». Тарем’ нем’ тэдорпидо’. 6Иисусхав няндо’ ма: «Нем’ ӈэвадалара”! Ӈамгэ нянанда таркуда”? Пыда Мань е”эмняни сава серм’ серта! 7Маӈгбада ненэця” хусувэхэд нянанда” мэӈгу”, харвабцонда” таняб”, пыдара” хусувэхэд нядаба пиртыда”. Ӈари” Маньзяван нянанда” ӈоб’ вунидм’ мэӈгу”+. 8Пыдхавада пирувнанда серта серта” нидав’, ӈахакуд Ӈаями сюрма’ нерня масарӈада+. 9Ненэся нянда” мадм’, Я’ тиӈгэхэна ханяримна Маймбабцо Юнм’ ненэцяӈг” тэвва’ ёльцьӈгана тюку нем’ тензибтехэя, сертаӈгу”мида вадетыдо’»+.

Иуда’ Иисусм’ саюху” тада”ма

10•Кариот’ тер – Иуда Иисус’ юкад вата сидя тохоламбадита ӈопойдо’ ӈэвы. Пыда ӈарка ханонданаха” Иисусм’ тадаванзь хая+. 11Пыдо’ Иуда’ вади намда, саць майвандо’ нид нянда ненэй есь ми”манзь ватораць. Пыда ӈо” Иисусм’ тадава’ е”эмня сава ёльцярим’ пюрӈа.

Иисус’ тохоламбадита ня’ Пасха’ ӈаварм’ ӈаворо”ма

12•Тимд”масяда Нянь’ хэбидя яля’ нюртей яляхана – Пасха’ ед’ ӈэда хум’ хадава яляхана, Иисус’ тохоламбадида Сита хонра”: «Пыдар ханяна Пасха’ ед’ ӈэда хум’ ӈаман’ харвар? Маня” хандава”, ӈахакуд хамэдаӈгува”». 13Тадтикахад сидя тохоламбадамда ӈэдарахая, ма” нив’: «Март’ хаяди’, неранди’ няна ид’ ӈэсям’ минрена ненэцям’ хоӈгуди’, пумнанда хаяди’. 14Ханя’ мятюӈгу, тикы мяд’ ерван’ мади’: ‹Сидна” тохоламбадава” тарем’ хонаркусь: Тохоламбади”ни ня’ Пасха’ ӈаварм’ ханяӈы лабэкана ӈавортава”?› 15Тикы’ пуд мяд’ ерв тю”уна ӈэда ӈахакуд хэбидя яля’ ед’ хамэдёда ӈарка”я лабэсм’ манэ”лабтаӈгу. Таняна маня” е”эмняна” Пасха’ ӈаварм’ хамэдада”». 16Тохоламбадида хая”. Март’ тэв”махадандо’ Пыда ваданда сер’ ӈэда хусувэй ӈамгэм’ ховы”. Пасха’ ед’ ӈэда ӈаварм’ хамэда”. 17Пэвсюмя’ няна Иисус юкад вата сидямда няць то. 18Ӈавормандо’ ёльцьӈгана Иисус ма” нив’: «Ненэся нянда” мадм’, Хэвханани ӈавортаӈэ ӈопойра” Си”ми саюху” мита»+. 19Пыдо’ ибедо’ вома”, ӈоб’ пуд Сита хонрамба пя”: «Мань ӈэдакэдм’?» 20Иисус няндо’ ма” нив’: «Юкад вата сидяхад ӈопойра”, ханяӈэра” няньмда ӈопой хыдя’ мю’ Нянани палабтамбида – тикара”. 21Ӈабцата Хэбидя Падаркана падвы’ сер’ Ненэця’ Ню’ падарта ӈэӈгу. Неноховавна Ненэця’ Нюм’ саюху” ми”манда маяндорта. Та’ екававна нись сояӈгу”, ханяцей’ сава ӈэӈгусь»+.

Нум’ Ерв’ пудана ӈаворма

22•Ӈавормандо’ ёльцьӈгана Иисус няньм’ ня”ма, Нумд’ сава вади мэ”ӈа. Няньм’ мардахая, тохоламбадахата нид лахана ми”ӈада: «Ня”мара”, ӈаворӈара”, Тюку Мань пыхыдами»+. 23Хыдям’ ня”ма, Нумд’ сава вади хэта, няндо’ тикы хыдям’ ми”ӈада. Тикы хыдя’ терм’ мал’ тю”у’ ӈэрпидо’. 24Пыда няндо’ ма: «Тюку ӈока ненэцие” е”эмня хамдавы Мань Вэями. Тикы Ватони Вэя[*]. 25Ненэся нянда” мадм’, Маньзяв Нум’ Параӈода’ Яхана едэй няръяна сяркам’ ӈэрмани ӈэсонд’ виноградм’ нюбета ӈодяхат сертавы сяркам’ нив ӈэрпаӈгу”». 26Тадтикахад Нумд’ сёё мэсо”махадандо’ Елеон’ хоян’ хая”+.

Вад’ Петр’ Иисусхад таялкова’ нямна

27•Иисус тохоламбадахата ма” нив’: «Хэбидя Падаркана тарем’ пады: ‹Нум’ еням’ маядаӈгу, ху” хунаӈгуд”›. Пыдара” ӈод” мал’ Нядни таялтыда”+. 28Яӈор’ илело”махадани неранда” няна Галилея’ ян’ хандадм’»+. 29Петр Нянда ма” нив’: «Няданд хибяри” пыхыдадо’ таялпабто’, маньзяв сяхаӈгарт’ Сит нидм’ хаеӈгу”». 30Иисус нянда вахалъй”: «Ненэся нянд мадм’, тюку яля’ пи’, харад’ хоркы сидя’ тёрева’ нерня, пыдар няхар’ Нядни пыхыдамд таялпаӈгур». 31Петркав ханяцей’ тамна саць лаханорӈа: «Нянанд хась мань еремгартба”ни Няданд нив” таялт”». Ӈани тохоламбадида ӈани’ тарем’ лахана”.

Иисус’ Гефсимания’ яхана туё”ма

32•Гефсиманиям’[*] нюбета ян’ тэв”махадандо’ Иисус тохоламбадахата ма” нив’: «Туё”мани ёльцьӈгана пыдара” тюкохона ӈамдыда”». 33Нянанда Петрм’, Иаковм’, тика Иоаннм’ хана. Иисус’ сёнзянда мюй тахара+. 34Пыда няндо’ вахалъй”: «Хава’ пирувна сёнзями вэва, тюкохона мэда”, ӈопой, нёда” хоню”»+. 35Пыда нядандо’ хаця” нерняку’ хая. Тад тованда сер’ ян’ нибкалкая тарем’ туёць пэй”: «Тикы мая’ Си”ми хэробта пирпата, хэробтая». 36Пыда тарем’ ма” нив’: «Авва”[*], Нися”! Пыдар хусувэй ӈамгэм’ пир”ӈан. Тюку хыдя Нядни хэвня’ ханад! Тарем’ ӈэбта ӈод”, Мань харвабцони сер’ нёя ӈа”, Пыдар харвабцонд сер’ ӈэя»+. 37Тадтикахад Пыда пуня’ салъй”, тохоламбадида хонёдахандо’ хойда. Петарт’ вахалъй”: «Симон, хонын? Ӈопой часхарт’ немаси” мэсь нир пирас”? 38Вэва серт’ нива еремя’ е”эмня нёда” хоню”, туё”ӈада”. Сёнзя’ харвабцода ӈока, пыхыдахав’ ныхыда тянё»+. 39Иисус ӈани’ пырдари’ хая, ӈобтикы вадаха”ната туё”ӈа. 40Тадтикахад пуня’ салкая, ӈани’ хонёдахандо’ хойда. Пыдо’ сэвто’ вар” ӈоб’ ня’ сюркарӈга”, Нянда ӈамгэм’ хэта таравам’ нидо’ хамэдамбю”. 41Няхаромдэй’ няндо’ Тованда сер’, Пыда ма” нив’: «Тамна хоныда”, ныланада”? Мась ӈэя! Ёльцянда то! Ти, Ненэця’ Нюм’ хэбяхасавэй ненэцие” ӈудаха” митадо’+. 42Юркыда”, хэхэва”. Сырӈада”, Си”ми ми”манзь ватормы ненэць’ мале хахаи!»

Иуда’ Иисусм’ мисо”ма

43•Иисус’ вадамда малевдавэй’, юкад вата сидяхад ӈопойдо’ – Иуда тикавна ӈадимя. Ӈарка ханондани”, Моисей’ Ватом’ теневани”, ненэцие” ӈаркти” ӈэдаравы ненэцие” мандал” палысавэй’, ладорабць’ пясавэй’ нянанда то” 44Иисусм’ ми”манзь ватормы ненэць’ няндо’ ненадумда”мам’ вадекая тарем’ лахана: «Хибям’ нюцяӈгудм’, тикы – ти. Ня”маира”, тосарка ханаира”». 45Та’ ёльцьӈгана Иуда тидпой” Иисусан’ ялъй”, вахалъй”: «Равви!» Тикаринда Иисусм’ нюцяда. 46Пыдо’ таминдо’ Сита ня”ма, ерамбидо’. 47Хэвхананда мэвы ӈопойдо’ палым’ нэкалӈа, ӈарка ханондана’ хаби’ хам’ сапада+. 48Тадтикахад Иисус няндо’ вахалъй”: «Мартикм’ ня”мувндадрев’ Си”ми ня”маванзь палыта, палкадё Няни тода”?» 49Хусувэй яля’ Мань нянанда” Хэбидя Хардахана мэсетыдамнё”, сидда” тохоламбасетыдамнё”, та’ мальӈгана Си”ми нида”нё” пэрцету”. Тарем’ ӈэбта ӈод”, Хэбидя Падаркана падвы мал’ хадкэбта тара+. 50Тикы’ пуд тохоламбадида Сита хае, мал’ хуныд”+.

Паркаси” хунвы ӈацекы хасава

51Ӈамгэхэв ӈопой ӈацекы хасава тохоцяри’ ялри’ ӈаянда ний синдё, Иисус’ пумна миӈась. Саю” сита ня”мара пя”. 52Тохоця синд”мяримда хае, хуркаси” паркаси” пыда хуны”.

Иисус’ серо тасламбади” мандал’ сят’ нуло”ма

53•Тадтикахад Иисусм’ ӈарка ханонданан’ тэврадо’. Таня’ ӈарка ханондана”, ненэцие” ӈаркта”, Моисей’ Ватом’ теневана” мал’ ма”лы”. 54Петр ӈахакуд Пумнанда ядвы, ӈарка ханондана’ мяд’ маряд’ мю’ мятю. Манзарани” поӈгана ту’ хэвхана пыхыдамда юдаба ӈамды. 55Ӈарка ханондана”, серо тасламбади” мандалм’ няць Иисусм’ маядаванзь вэва серо пюрӈаць. Тадтикахад ӈамгэхэртм’ хось я”ма”. 56Тад ӈо” хуркари ӈока ненэця” Иисус’ ет’ сиякавна лаханаць. Тикы сиякадо’ ӈобт’ ни” ха”мор”. 57Ханяӈыдо’ юркорӈаць, Иисус’ ет’ сияк вади ӈадимдехэя, тарем’ лаханаць: 58«Маня” намдорӈаваць, Пыда тарем’ лаханась: ‹Мань тюку ненэцие” ӈудаха”на мивы Хэбидя Харадм’ тахабтаӈгув, няхар” яля’ ёльцьӈгана ӈани несэй харадм’ – ӈудаха”на нивы мивым’ сертаӈгудм’›»+. 59Тикы ненэцие” ваде”мэхэртадо’ ӈобт’ ни” ха”мор”. 60Ӈадьбята тикы’ пуд ӈарка ханондана ненэцие” ерт’ нулць Иисусм’ хонра: «Пыдо’ Сит вомдартамби”нё”, пырдари’ няндо’ хэтувнда вадар яӈгу?»+
61Иисусхав мунзи, ӈамгэхэртм’ ни хэтабю”, ӈарка ханондана ӈани’ хонрада: «Пыдар Христосан? Ненэцие” савута Нум’ Нюн?»
62Иисус нянда ма: «Манье, пыдара” Ненэця’ Нюм’, мэбета Нум’ маханяӈы ӈуда’ хэвхана Ӈамдёдаханда манэтара”, нув’ тирхана ӈэдалё Товамда манэтара”»+. 63Ӈарка ханондана мэта имбытадода харта ниданда ӈадпахая, ма” нив’: «Теда’ нянана” ӈамгэхэ”на яӈга сырта” тара”? 64Пыдара” харта” Нум’ ет’ ӈэда вэнзу вади намдадаць. Пыдара” теда’ ханзер” таслаӈгура”?» Ненэця” мал’ ӈокхандо’ Сита хадавандо’ пирувна вэваӈэ тасладо’+. 65Ханяӈыдо’ Нянда сабцяра”. Сята талахая тырепидо’, тарем’ лахана”: «Тадхава хибя’ сит ладвам’ ход». Тикы’ пуд манзарана” ладорӈадо’+.

Петр’ Иисусхад таялко”ма

66•Та’ ёльцьӈгана Петркав ӈыл’ няна – харад’ хэвхана мэвы. Ӈарка ханондана’ ӈопой манзарана недо’ то. 67Пыда ту’ хэвхана мэна Петрм’ манэ”манда сер’ сита хамби”ле ма: «Пыдар ӈо” Назарет’ тер Иисус’ ня’ ӈобкана ниди’ мэсету”?» 68Петркав таяла ма” нив’: «Мань ӈамгэхэртахад ехэрадм’, ӈамгэм’ ваде”махартамд нидм’ хамэдамбю”». Вадита пуд маряд’ мюд тарпы”. [Тикаринда харад’ хоркы тёрей”.][*]
69Манзарана не таняна ӈани’ сита манэць, хэвхананда мэна ненэцяӈг” ма” нив’: «Тайкуй ти, ӈопойдо’». 70Петр ӈани’ таялы”. Ӈаво” пирка”на тикана нуна” Петарт’ ӈани’ вахалъяд”: «Пыдар Галилея’ я’ тернанё”. Ненэся пыдар ӈобто’ нинав’ ӈа”». 71Пыда харта пыхыдамда мэтыбахая, няндо’ валыторць ма: «Пыдара” вадета ненэцямда” мань ехэрав». 72Тикарихина харад’ хоркы нябимдей’ тёрей”. Петр Иисус’ неры хэтвы вади тензибте: «Харад’ хоркы сидя’ тёрева’ нерня, пыдар няхар’ Нядни таялтын». Тикы’ пуд сёнзянда тахара, ярума+.

15-й пеляда

Иисус’ Пилат’ сят’ нуло”ма

15^1•Ӈули” хубтахана, ӈарка ханондана”, ненэцие” ӈаркти” ня’, Моисей’ Ватом’ теневани” ня’, ӈани серо тасламбади” ня’, ӈобт’ ма”лё тасалкурӈа”. Иисусм’ ӈудида маноӈгая ханадо’, тадтикахад Пилатан’[*] ми”ӈадо’+. 2Пилат Сита хонра: «Пыдар иудей” параӈодан?» Иисус ма: «Пыдар тарем’ ман»+. 3Ӈарка ханондана” Иисус’ ет ӈока вэва серо ӈадимдемби”, 4ӈадьбята Пилат ӈани’ яӈор’ хонрада: «Ӈамгэ нин лахан”? Пыдар ет’ ненэця” ӈока вэва серо ӈадимдемби”нё”»+. 5Тикы вадаха” Иисус мунзи. Пилат тикан’ пысэй”.

Пилат’ Иисусм’ хада тасла”ма

6•Хусувэй хэбидя яля’ ёльцьӈгана Пилат ненэцие” выкха”на ӈоб” сярдам’ ӈэдасеты. 7Та’ мальӈгана саюдани” мандалм’ ненэцие хадавандо’ нид сярвы”, поӈганандо’ Вараввам’ нюбета ненэць’ танявы. 8Ненэця” Пилатан’ то”махадандо’[*], пыда ӈахат ӈадимдевы серта сер’ ӈоб” ненэцям’ ӈэдаванзь выкта пэяд”. 9Пилат няндо’ ма: «Иудей” параӈодам’ ӈэдараӈгув? Тарем’ харвада”?» 10Ӈарка ханондани” ӈамгэ’ нид Иисусм’ нянда ми”мам’ Пилат хамэдамбида. Пыдо’ Иисусан’ тидорӈаць+. 11Ӈадьбято’ ӈарка ханондана” Иисусм’ ӈэдава’ екававна, Вараввам’ ӈэдаванзь ненэцие манзабтавы”. 12Пилат ӈани’ няндо’ ма” нив’: «Иудей” параӈодаӈэ вадетамда” ханзер” мэӈгув?» 13Пыдо’ ӈани’ тарем’ тюры”ӈа”: «Лярць’ пян’ тебарт!» 14Пилат ӈани’ хонрэйда: «Ӈамгэ вэвам’ сертаса?» Ненэцяӈгав” тамна ӈанито’ нимня тюры”ӈа”: «Лярць’ пян’ тебарт!»+
15Тиканда Пилат ненэцие нялыба Вараввам’ ӈэдада. Иисусхавм’ садаванзь, тадтикахада лярць’ пян’ тебарманзь ми”ӈада+.

Саю” Иисусм’ письӈэ мэсо”ма

16•Пилат’ саю” Иисусм’ маряд’ мюня ӈэда мэсь’ яхандо’ ханадо’, таня’ сямян саю ӈокхандо’ ма”лэйдо’. 17Тадтикахад Сита письӈэ мэць пя”. Нинда нярморте”э ембдярм’ серибте”, Ӈэванда ни’ ӈэтторта пя’ таркахад сюртявӈэ паӈгалмым’ серибте”. 18Тарць” ямбха”на тарем’ тюры”ӈа”: «Иудей” параӈода, ӈари” тяха’ мэд!» 19Тад пуна ямб ӈумгана ӈэвамда ладорпидо’, сабцярпидо’, пулыто’ ни’ нулкая, Нянда нибкалӈга”+. 20Писядадета ӈэвадала”махадандо’ Ниданда нярморте”э ембдярта екадо’, Нинда харта паныда серибте”. Тадтикахад Сита лярць’ пян’ тебарманзь хана”.

Иисусм’ лярць’ пян’ тебро”ма

21•Та’ мальӈгана Кирене’ я’ тер Симонм’ нюбета ненэць’ ӈысыхыд тикавна миӈась. Пыда Александрха’ Руфха’ нися ӈэвы. Саю” сита ня”ма ныхыри’ лярць’ пям’ мине табэда”. 22Иисусм’ Голгофам’ нюбета ян’ тэврадо’. Тикы я’ нюм’, хамэдита ӈэвэйця’ лы’ я. 23Нянда ё”йда смирнахана[*] тахаравы няръяна сяркам’ мипа пя”. Пыда нида ӈэр”. 24Сита лярць’ пян’ тебро”махадандо’ серебяхана матокая, паныда помнандо’ тяръядо’. 25Сита ӈыдабато’, хубтыхы хасава ю” часась. 26Ӈэванда ниня, Сита вомдартамбада вада” пады”: «Иудей” параӈода». 27Иисус’ хэван’ сидя мартикм’ ӈыда”. Ӈопойюм’ маханяӈы Хэвханда тебарӈадо’, нябиюм’ – сятаняӈы Хэвханда. 28[Хэбидя Падаркана ӈэда вада тикавна ӈадимя: «Вэвако ненэцяӈэ таславы».][*]
29Тикавна ядна” ӈэвдо’ яро”лахая ма”: «Вэй, Вэй Пыдаер! Ей”я, няхар” яляхана Хэбидя Харадм’ тахабтавандараси”, няхар” яляхана сертавндараси”+. 30Харт пыхыдар ӈэда”, лярць’ пяхад санад”!» 31Ӈарка ханондана”, Моисей’ Ватом’ теневани няць, Сита ӈани’ писяда, помнандо’ тарем’ лахана”: «Ӈани ненэцие ӈэдавыдаси”, Харта пыхыдамда ӈэда ни пирас”+. 32Израиль’ Параӈода – Христос, сэв”на” сыраць, лярць’ пяхад ха”мымд”. Маня” тикахана Нянда пунраӈгуна”». Хэвхананда ӈыдёдаха’ Нянда ӈани’ вэнзумдаӈаха’+.

Иисус’ яӈгуво”ма

33•Яля’ еркана, я’ тиӈгэвна пэвсюмя, тарем’ няхар” час’ ӈэсонд’ тидась. 34Няхар” часхана Иисус ӈарка”явана тюрыць пэй”: «Элой, Элой, лема савахфани?» Тикы вади” хамэдито’ тарця: «Нум’ Нисями, Нум’ Нисями, ӈамгэ’ е”эмня Си”ми хаен?» 35Таняна нувы ханяӈы” ненэця” тарця вади намд”махадандо’ тарем’ лахана”: «Ти, Илиям’ хаӈа». 36Ӈоб” ненэць’ Иисусан’ сюрмба товы, тэцям’ уксусхана ябтарада, пя’ малан’ ӈыдахая, Иисусм’ идилабтамба, тарем’ лахана: «Ӈатенахарӈада”, сыркарцява”, Илия Сита лярць’ пяхад ха”авраванзь тутнакы?» 37Тикы’ пуд Иисус сёнда ӈардан’ тёре”махаданда Индата сэя. 38Хэбидя Харад’ синяӈы тохоця тю”уд сидя ян’ пананда ӈэсонд’ ӈадара. 39Иисус’ ӈари” иркана нувы юр” саю’ ерв ханзер” Иисус’ пудана индата ӈэдаравам’ манэць, тарем’ ма: «Ненэся ӈо” тюку ненэць’ Нум’ Ню ӈэвы». 40Ненэцие” поӈгана ӈахакуд сырта мале сян не танявы”. Поӈганандо’ мэни” ханяӈыто’ нюбедо’ ти: Магдала’ тер Мария, нюдя Иаковаха’, Иосииха’ небя – Мария, Саломия+. 41Иисус’ Галилея’ яхана мэванда мальӈгана пыдо’ Нянанда мэсеты”, Сита манзаяцеты”. Тикы” хавна Нянанда Иерусалиман’ товы не” ӈокаць.

Иисусм’ сюро”ма

42•Нумда мале пэвсюмя. Еврей” ныланава яля’ нерцюна хамекова’ яля ӈэвы. 43Аримафея’ тер Иосиф сейда нись пин”, Пилатан’ то, Иисус’ хальмерм’ хаӈа. Пыда юнда ядэрта, серо тасламбади” мандалкат перена ӈэвы. Пыда ӈо” Нум’ Параӈода’ Я’ ӈадимдевам’ ӈатена ӈэвы. 44Пилат Иисус’ мале яӈгуво”мам’ намда пысэй”. Юр” саюта ервм’ нянда хаӈада, тарем’ хонрада: «Иисус ӈаха”на яӈгумэкы?» 45Саюта ерв’ вади намд”махаданда Пилат Иосифан’ Иисус’ хальмерм’ ми”манзь таслада. 46Иосиф нянзяда тохоцям’ тэмда”махаданда, Иисус’ пыхыдм’ лярць’ пяхад ха”аврахая, тохоцяхана маноӈада. Тадтикахад пэ хой’ хоркадё’ пэмбад’ мю’ мэда. Сюдбяко манябэм’ мантыламбахая нёнда сим’ саркабтада. 47Та’ мальӈгана Магдала’ тер Мария, нябиюм’ Иосии’ небя – Мария, Иисус’ сюрван’ сававна сырмэхэ’.

16-й пеляда

Илелмы Иисус

16^1•Еврей” ныланава яля’ хэ”мяхад, Иисус’ ӈаям’ масарма’ е”эмня Магдала’ тер Мария, Иаков’ небя – Мария, тадтикахад Саломия ё”йда юре тэмдавы”+. 2Еврей” ныланава яля’ пуд, нябимдей яляхана, ӈули” хубтакохона ялянда ӈадимзь, пыдо’ пэ хоркадё’ пэмбад’ ӈэсь’ ян’ хая”. 3Помнандо’ тарем’ лаханакурӈа”: «Теда’ хибя пэ хоркадё’ нё’ сихина ӈэда саркабта”ма пэм’ маня” е”эмняна” хэвня’ мэӈгуда?»+
4Саӈудо’ таня’ ха”мыд”, ӈамгэ ӈэса, сюдбяко пэ хэвня’ мэвы ӈэвы. 5Пэ хоркадё’ мю’ мятю”махадандо’ пыдо’ тэри пысэйд”. Пэмбад’ маханяӈы хэвхана сэр” ембдярм’ мэта ӈацекы хасавам’ манэ”ӈа”. 6Пыда няндо’ тарем’ ма: «Нёда” пысаӈг”. Лярць’ пян’ тебармы Назарет’ тер Иисусм’ пюрӈада”. Пыда илелъяць. Пыда тюкохона яӈгу. Юседа”ма’ яда тям’. 7Хаяда”. Тадтикахад Петарт’, ӈани тохоламбавэхэта мада”, Пыда ваданда сер’ неранда” няна Галилея’ ян’ ханда, таняна Сита хоӈгуда”»+. 8Пэ хоркадёход пин’ тарп”махадандо’, хадито’ малан’ ледедахая, сейто’ хэсь хэвня’ сюрбыд”. Сейто’ пинва’ нид хибяхартан’ ӈамгэхэртм’ ни” хэт”.

Магдала’ тер Мариян’ Иисус’ ӈадиво”ма

9•Иисус илело”махаданда, си”ив яля’ нерденя яляхана ӈули” хубтакохона, нюрте”э’ Магдала’ тер Мариян’ ӈадимя. Ӈаха”на Иисус тикы нехэд си”ив ӈылекам’ питарӈась+. 10Мария сейто’ тахаравы яртаха” – Иисусм’ хахаялтембавэхэ” хая, манэ”мэмда няндо’ ваде”ӈада. 11Иисус’ яӈор’ илело”мам’ манэ”мэӈэ няндо’ ваде”пата, пыдо’ нянда ни пунрю”+.

Иисус’ сидя яднаха’ ня’ ӈадиво”ма

12Тикы’ пуд ӈысын’ миндяха’ – сидя тохоламбавэхэюта ня’ ӈани несэй мирбям’ мэць Иисус ӈадимя. 13Ӈани Иисус’ тохоламбавэхэ” пыди’ салъяха’, манэ”мэмди’ няндо’ ваде”ӈади’, пыдо’ нянди’ ӈобтарем’ нид” пунра”.

Иисус’ тохоламбавэхэта ӈадиво”ма

14Тадхава ӈани’ юкад вата ӈопой тохоламбавэта ӈорма’ ёльцьӈгана Иисус тикавна ӈадимя. Пыдо’ Иисус’ илело”мам’ ваде”мы ненэцие” вадаха” ниць пунрю”. Ӈадьбята Пыда нива пунрёвандо’ нид, сейто’ хонёва’ нид сиддо’ тэдорпи. 15Иисус няндо’ ма: «Я’ тиӈгэвна хаяда”, Маймбабцо Юнм’ хусувэй ненэцянд’ тэврара”. 16Хибя Иисусан’ пунрё хэхэдаӈгода, тикы ӈэдавы ӈэӈгу. Хибя ни” пунраӈгу”, тикы танаравы ӈэӈгу+. 17Пунрёда ненэцяӈга”на ненадудо’ тарця” ӈэӈгу”: Мань Нюмми няд”мяць пыдо’ ӈылекы питарпаӈгу”, ерменя едэй вадавна лаханакурта”+. 18Ӈабтацавэй ӈарка халы ня”амбато’, нибтя ӈабтацавэй иде ӈэрпабато’, ӈамгэхэртадо’ ни хадкэӈгу”. Ӈудидо’ хаӈгурти” ни’ мэбто’, хаӈгурта” савумда”»+.

Иисус’ тю”у’ пее”ра”ма

19Тикы Вадида мэсо”махаданда, Иисус нув’ няю’ пее”ра, тадтикахад Нум’ маханяӈы ӈуда’ хэван’ ӈамды”+. 20Тадтикахад тохоламбадида я’ тиӈгэвна хая”, Нум’ Вади минревы”. Сёнзяндо’ мюня Нум’ Ерв манзара, пыдо’ вадидо’ ненадохо”на мэйрамбавыда. Аминь[*].

* 1:1 Грек’ вада, хамэдита «юритевы». Еврей’ вадавна «Мессия». Параӈодаӈэ хэвндя.

* 1:13 Ӈа’ нюм’, ӈылекы” ерв.

* 1:21 Суббота, еврей” тэнз’ си”ив яля’ толырка”на сибимдей яля.

* 3:6 Ирод Антипа. Ӈарка параӈода Ирод’ хасава ню. Галилея’ я’, Перея’ я’ параӈодаӈэ таравы.

* 3:14 Ханяӈы ӈудахана падвы падарка”на ни паду”.

* 3:22 Ӈа’ ӈоб” нюм’.

* 3:32 Ханяӈы ӈудахана падвы падарка”на пада.

* 5:1 Ханяӈы ӈудахана падвы падарка”на «Гадаринӈэ», ӈани ханяӈы падарка”на «Гергесинӈэ» пады.

* 5:9 Рим’ параӈода’ саюхат ӈобт’ ма”лёвы саю” мандалм’ тарем’ нюмдебавы”. Ӈопой’ легионхана мат” енар’ мян’ ядна” саю” ӈэвы”.

* 6:37 Рим’ параӈода’ я’ ненэй еся. Ӈопой динарий – яля’ недбя.

* 7:4 Ханяӈы ӈудахана падвы невхы падарка”на пады.

* 7:8 Ханяӈы ӈунахана падвы падарка”на пады.

* 7:16 Ханяӈы ӈунахана падвы падарка”на пады.

* 7:21 Ӈани несэй хасавам’ (нем’) сяципой’ хокабтамбава.

* 8:29 Грек’ вада, хамэдита «юритевы». Еврей’ вадавна «Машиах».

* 9:5 Еврей’ вада, хамэдита «сидна” тохоламбадава”».

* 9:24 Ханяӈы ӈунахана падвы падарка”на пады.

* 9:29 Ханяӈы ӈудахана падвы падарка”на пады.

* 9:44 Ханяӈы ӈудахана падвы падарка”на пады.

* 9:46 Ханяӈы ӈудахана падвы падарка”на пады.

* 10:21 Ханяӈы ӈудахана падвы падарка”на пады.

* 10:24 Ханяӈы ӈудахана падвы падарка”на пады.

* 10:29 Ханяӈы ӈунахана падвы падарка”на пады.

* 10:44 Недбясяда манзарана.

* 11:1 Тикы олива – юрите”э ӈодя’ пя.

* 11:9 Арам’ вада. Нувм’ савуць мэта вада. Хамэдита тарця: «Сидна” ӈэда”!»

* 11:19 Ханяӈы ӈудахана падвы невхы падарка”на «Пыда»ӈэ пады.

* 11:26 Ханяӈы ӈунахана падвы падарка”на пады.

* 12:18 Едэй Нум’ Вато’ мальӈгана сидя ӈарка Нумд’ пунрёда’ мандалкад нябиюм’ мандал”.

* 12:29 Израиль’ я’ терха” лахана.

* 13:33 Ханяӈы ӈудахана падвы падарка”на пады.

* 14:24 Ханяӈы ӈудахана падвы падарка”на «Едэй Ватони Вэяӈэ» пады.

* 14:32 Иерусалим’ хэвхана ӈэда ӈодясавэй пи” вадюлава я.

* 14:36 Арам’ вада, хамэдита «нися, ӈаця».

* 14:68 Ханяӈы ӈудахана падвы невхы падарка”на пады.

* 15:1 Рим’ параӈода’ ӈабтавы Иудея’ я’ ерв.

* 15:8 Ханяӈы ӈудахана падвы падарка”на «тюрырсо”махадандо’ӈэ» пады.

* 15:23 Едясяламдаӈгода ё”йда пя’ тебт.

* 15:28 Ханяӈы ӈудахана падвы падарка”на пады.

* 16:20 Еврей’ вада. Туёсо”ма’ пуд мэта вада. Хамэдита тарця: «Тарем’», «Тарем’ ӈэя!»

• 1:1 Мф 3:1-12, Лк 3:1-9, Ин 1:19-28
+ 1:2 Мф 11:10, Лк 7:27
+ 1:4 Лк 1:80, Ин 1:6
• 1:9 Мф 3:13, Лк 3:21-22, Лк 4:1-13
+ 1:9 Мф 2:23, Лк 2:39
+ 1:10 Ин 1:32-33
+ 1:11 Мк 9:7, Ин 12:28, Мк 9:7,
+ 1:13 Лк 22:43
• 1:14 Мф 4:18-22, Лк 5:1-11
+ 1:15 Мф 3:2
+ 1:16 Мф 14:34, Мк 6:53, Ин 1:40-42
+ 1:17 Мф 13:47
+ 1:18 Мк 10:28
• 1:21 Лк 4:31-41
+ 1:21 Мф 4:13
+ 1:22 Мф 7:28-29
+ 1:24 Мк 5:7, Ин 6:69
+ 1:26 Мк 9:20,
+ 1:31 Мк 5:41, Мк 9:27,
+ 1:34 Мф 12:16, Мк 3:12
• 1:35 Лк 4:42-44
+ 1:35 Мф 14:23, Лк 5:16
• 1:40 Мф 8:1-4, Лк 5:12-16
+ 1:40 Мк 9:22
+ 1:42 Лк 17:14
+ 1:43 Мф 9:30
+ 1:44 Лк 17:14
+ 1:45 Мк 7:36
• 2:1 Мф 9:1-8, Лк 5:17-26
+ 2:1 Мф 4:13, Мк 1:21
+ 2:4 Мк 6:55
+ 2:5 Мф 8:10, Мк 10:52, Лк 7:48
+ 2:7 Мк 14:64,
• 2:13 Мф 9:9-13, Лк 5:27-32
+ 2:16 Лк 15:2
+ 2:17 Лк 15:7,
• 2:18 Мф 9:14-17, Мф 12:1-8, Лк 5:33
+ 2:18 Мф 11:2, Лк 11:1, Ин 1:35, Лк 18:12
+ 2:19 Мф 25:1-13, Ин 3:29,
+ 2:20 Мк 14:7, Лк 17:22
• 3:1 Мф 12:9-14, Лк 6:6-11
+ 3:1 Мк 1:21
+ 3:2 Лк 14:1, Лк 20:20
+ 3:4 Лк 14:3
+ 3:7 Мф 11:21
+ 3:10 Мк 5:28
+ 3:11 Мф 14:33, Мк 1:24
+ 3:12 Мф 12:16, Мк 1:34
• 3:13 Мф 10:1-4, Лк 6:12-16
+ 3:16 Мф 16:18, Ин 1:42
+ 3:17 Мк 1:19
+ 3:18 Мф 9:9
+ 3:19 Мк 14:10, Мк 14:44
• 3:20 Мф 12:22-32, Лк 11:14-23, Лк 12:10
+ 3:20 Мк 6:31
+ 3:22 Мф 9:34, Мф 10:25
+ 3:29 Лк 12:10,
• 3:31 Мф 12:46-50, Лк 8:19-21
+ 3:31 Мк 6:3, Ин 2:12, Ин 7:3,
+ 3:35 Ин 15:14,
• 4:1 Мф 13:1-23, Лк 8:4-15
+ 4:9 Мф 11:15,
• 4:10 Мф 13:18-23, Лк 8:11-15
+ 4:11 Мф 19:11,
+ 4:12 Ин 12:40,
+ 4:19 Мф 6:25, Мк 10:23,
+ 4:20 Ин 15:5
• 4:21 Лк 8:16-18
+ 4:21 Мф 5:15, Лк 11:33
+ 4:22 Мф 10:26, Лк 12:2
+ 4:23 Мф 11:15, Мк 4:9
+ 4:24 Мф 7:2
+ 4:29 Мф 13:38,
• 4:30 Мф 13:31-35, Лк 13:18-19
+ 4:31 Мф 17:20, Лк 17:6
• 4:35 Мф 8:23-27, Лк 8:22-25
+ 4:35 Мф 8:18, Лк 8:22
• 5:1 Мф 8:28-34, Лк 8:26-39
+ 5:7 Мк 1:24
+ 5:17 Лк 5:8,
+ 5:20 Мф 4:25, Мк 7:31
• 5:21 Мф 9:18-26, Лк 8:40-56
+ 5:22 Лк 13:14,
+ 5:28 Мк 3:10
+ 5:30 Лк 5:17, Лк 6:19
+ 5:34 Мк 10:52
+ 5:37 Мк 9:2, Мк 14:33
+ 5:39 Ин 11:11
+ 5:41 Мк 1:31, Мк 9:27, Лк 7:14
+ 5:43 Мк 1:44, Мк 9:9
• 6:1 Мф 13:53-58, Лк 4:16-30
+ 6:1 Мф 2:23, Лк 2:39, Лк 4:23
+ 6:2 Мк 1:21
+ 6:3 Мф 11:6
+ 6:4 Ин 4:44
• 6:7 Мф 10:1, Мф 10:5-15, Лк 9:1-6
+ 6:7 Мк 3:13-18
+ 6:12 Мк 1:15
• 6:14 Мф 14:1-12, Лк 9:7-9
+ 6:14 Мк 8:28
+ 6:15 Мф 21:11
+ 6:17 Мф 11:2, Лк 3:19-20, Ин 3:24
+ 6:29 Мк 2:18
• 6:30 Мф 14:13-21, Лк 9:10-17, Ин 6:1-14
+ 6:30 Мк 6:7
+ 6:31 Мк 3:20
+ 6:34 Мф 9:36
• 6:45 Мф 14:22-36, Ин 6:15-21
+ 6:45 Мф 11:21, Мк 8:22
+ 6:46 Лк 6:12, Лк 9:28
+ 6:49 Лк 24:37
+ 6:52 Мк 6:41, Мк 8:17, Ин 12:40,
+ 6:53 Мф 14:34, Лк 5:1
+ 6:55 Мк 2:4,
+ 6:56 Мк 5:27
• 7:1 Мф 15:1-20
+ 7:5 Лк 11:38
+ 7:6 Мф 23:13
+ 7:20 Мф 12:34,
• 7:24 Мф 15:21-28
+ 7:27 Мф 7:6
+ 7:31 Мк 8:24, Мк 5:20, Мк 1:9
+ 7:33 Мк 8:23, Ин 9:6
+ 7:36 Мк 1:44-45
• 8:1 Мф 15:32-39
+ 8:2 Мф 9:36
• 8:11 Мф 16:1-4
+ 8:11 Лк 11:16,
• 8:14 Мф 16:5-12
+ 8:15 Лк 12:1,
+ 8:17 Мк 6:52, Мк 7:18
+ 8:19 Мк 6:41-43
+ 8:20 Мк 8:8
+ 8:22 Мк 6:45
+ 8:23 Мк 7:33, Ин 9:6
• 8:27 Мф 16:13-20, Лк 9:18-21
+ 8:28 Мк 6:14,
+ 8:29 Мк 14:61-62, Ин 11:27
+ 8:30 Мф 9:30
• 8:31 Мф 16:21-28, Лк 9:22-27
+ 8:31 Лк 17:25, Мк 9:31, Мк 10:34, Ин 2:19
+ 8:32 Ин 16:25
+ 8:33 Мф 4:10,
+ 8:34 Мф 10:38-39
+ 8:35 Мк 10:29
+ 8:36 Лк 12:20
+ 9:1 Мк 13:30, Ин 21:22
• 9:2 Мф 17:1-13, Лк 9:28-36
+ 9:2 Мк 5:37, Мк 14:33
+ 9:9 Мк 1:44, Мк 5:43
+ 9:13 Мф 11:14, Лк 1:17
• 9:14 Мф 17:14-20, Лк 9:37-43
+ 9:17 Лк 11:14
+ 9:20 Мк 1:26
+ 9:22 Мк 1:40
+ 9:23 Мф 17:20-21
+ 9:26 Мк 1:26
+ 9:27 Мк 1:31, Мк 5:41,
• 9:30 Мф 17:22-23, Лк 9:43-45
+ 9:31 Мк 8:31, Мк 10:32-34
+ 9:32 Мк 6:52
• 9:33 Мф 18:1-9, Лк 9:46-50, Лк 22:24-30
+ 9:33 Мф 17:24
+ 9:35 Мк 10:43-44
+ 9:36 Мк 10:16
+ 9:37 Мф 10:40, Лк 10:16, Ин 13:20
+ 9:38 Мф 7:22, Мф 12:27,
+ 9:40 Мф 12:30, Лк 11:23
+ 9:41 Мф 10:42
+ 9:42 Лк 17:2
+ 9:43 Мф 5:30, Мф 25:41,
+ 9:50 Мф 5:13, Лк 14:34,
• 10:1 Мф 19:1-12
+ 10:12 Мф 5:32
• 10:13 Мф 19:13-15, Лк 18:15-17
+ 10:15 Мф 18:3
+ 10:16 Мк 9:36
• 10:17 Мф 19:16-30, Лк 18:18-30
+ 10:17 Лк 10:25
+ 10:21 Лк 12:33
+ 10:23 Мк 4:19
+ 10:27 Мк 14:36, Лк 1:37
+ 10:28 Мк 1:18-20
+ 10:29 Мк 8:35, Лк 14:26
+ 10:31 Мф 20:16, Лк 13:30
• 10:32 Мф 20:17-19, Лк 18:31-34
+ 10:34 Мк 8:31, Мк 9:31
• 10:35 Мф 20:20-28
+ 10:35 Мк 1:19
+ 10:37 Мф 19:28
+ 10:38 Мк 14:36, Ин 18:11, Лк 12:50
+ 10:43 Мф 23:11, Мк 9:35
+ 10:45 Ин 13:4-5, Ин 11:51,
• 10:46 Мф 20:29-34, Лк 18:35-43
+ 10:47 Лк 1:32
+ 10:52 Мк 5:34, Лк 7:50, Лк 17:19
• 11:1 Мф 21:1-11, Лк 19:28-40, Ин 12:12-19
+ 11:1 Мф 21:17, Лк 24:50, Ин 11:18
+ 11:10 Мф 23:39
• 11:12 Мф 21:18-19
+ 11:12 Мф 4:2
+ 11:13 Мк 13:28, Лк 13:6
• 11:15 Мф 21:12-17, Лк 19:45-48, Ин 2:13-22
+ 11:15 Лк 2:24
+ 11:18 Мф 21:46
+ 11:19 Лк 21:37
• 11:20 Мф 21:19-22
+ 11:23 Мф 7:7, Мф 17:20,
+ 11:24 Мф 7:7,
+ 11:25 Мф 6:14,
• 11:27 Мф 21:23-27, Лк 20:1-8
+ 11:30 Мк 1:4
+ 11:31 Лк 7:30
+ 11:32 Мф 11:9, Мф 14:5
• 12:1 Мф 21:33-46, Лк 20:9-19
+ 12:1 Мк 13:34
+ 12:5 Мф 22:6, Мф 23:34,
+ 12:6 Мф 3:17,
+ 12:12 Мк 11:18, Мк 11:32
• 12:13 Мф 22:15-22, Лк 20:20-26
+ 12:13 Лк 11:54
+ 12:14 Мф 17:24-25
+ 12:15 Мк 7:6, Лк 12:1
• 12:18 Мф 22:23-33, Лк 20:27-40
+ 12:18 Мф 3:7,
• 12:28 Мф 22:34-40, Лк 10:25-28
+ 12:31 Мф 19:19
+ 12:34 Лк 20:40
• 12:35 Мф 22:41-46, Лк 20:41-44
+ 12:35 Мк 10:47, Лк 1:32
+ 12:37 Мк 6:20
• 12:38 Мф 23:1-36, Лк 20:45-47
+ 12:39 Лк 11:43
• 12:41 Лк 21:1-4
+ 12:41 Мф 27:6
• 13:1 Мф 24:1-14, Лк 21:5-19
+ 13:2 Лк 19:44
+ 13:10 Мф 28:19,
+ 13:12 Мф 10:35-36
+ 13:13 Мф 10:22, Ин 15:18,
• 13:14 Мф 24:15-28, Лк 21:20-24
+ 13:15 Лк 17:31
+ 13:17 Лк 23:29
+ 13:20 Лк 18:7
+ 13:21 Лк 17:23
+ 13:23 Ин 13:19, Ин 14:29
• 13:24 Мф 24:29-31, Лк 21:25-28
+ 13:26 Мф 16:27
+ 13:27 Мф 13:41
• 13:28 Мф 24:32-35, Лк 21:29-33
+ 13:30 Мк 9:1
• 13:32 Мф 24:36-44, Лк 17:26-30, Лк 17:34-36
+ 13:33 Мф 25:13
+ 13:34 Мк 12:1
+ 13:35 Мф 25:13,
+ 13:36 Мф 25:1-13
• 14:1 Мф 26:1-5, Лк 22:1-2, Ин 11:45-53
+ 14:1 Ин 11:53
• 14:3 Мф 26:6-13, Лк 7:36-50, Ин 12:1-8
+ 14:3 Мф 21:17, Ин 11:1, Ин 11:18,
+ 14:7 Мк 2:20, Ин 7:33
+ 14:8 Ин 19:40
+ 14:9 Мф 24:14
• 14:10 Мф 26:14-16, Лк 22:3-6
+ 14:10 Ин 13:2,
• 14:12 Мф 26:17-30, Лк 22:7-23, Ин 13:21-30
+ 14:18 Ин 13:18
+ 14:21 Мф 18:7
• 14:22 Мф 26:26-30, Лк 22:15-20,
+ 14:22 Ин 6:51,
+ 14:26 Лк 22:39
• 14:27 Мф 26:31-35, Лк 22:31-34, Ин 13:36-38
+ 14:27 Ин 16:32
+ 14:28 Мк 16:7
• 14:32 Мф 26:36-46, Лк 22:39-46
+ 14:33 Мк 5:37, Мк 9:2
+ 14:34 Ин 12:27

+ 14:36 Мк 10:27, Мк 10:38, Ин 18:11, Ин 5:30, Ин 6:38

+ 14:38 Мф 6:13,
+ 14:41 Ин 2:4, Мк 9:31, Мк 10:33
• 14:43 Мф 26:47-56, Лк 22:47-53, Ин 18:3-12
+ 14:47 Лк 22:38

+ 14:49 Мк 11:27, Мф 1:22-23, Мф 21:4, Ин 19:36

+ 14:50 Мк 14:27, Ин 16:32

• 14:53 Мф 26:57-68, Лк 22:54-55, Лк 22:63-71, Ин 18:13-14, Ин 18:19-24

+ 14:58 Мк 15:29, Ин 2:19
+ 14:60 Мк 15:4-5
+ 14:62 Мф 16:27, Мф 24:30,
+ 14:64 Мк 2:7, Ин 10:36,
+ 14:65 Мк 10:34

• 14:66 Мф 26:69-75, Лк 22:56-62, Ин 18:15-18, Ин 18:25-27

+ 14:72 Мк 14:30

• 15:1 Мф 27:1-2, Мф 27:11-14, Лк 23:1-5, Ин 18:28-38

+ 15:1 Лк 3:1, Лк 13:1,
+ 15:2 Мф 2:2
+ 15:4 Мк 14:60-61
• 15:6 Мф 27:15-26, Лк 23:13-25, Ин 18:39
+ 15:10 Ин 12:19,
+ 15:14 Лк 23:41,
+ 15:15 Мк 10:34
• 15:16 Мф 27:27-31, Ин 19:2-3
+ 15:19 Мк 10:34, Мк 14:65
• 15:21 Мф 27:32-44, Лк 23:26-43, Ин 19:17-27
+ 15:29 Мк 14:58, Ин 2:19
+ 15:31 Ин 10:18
+ 15:32 Ин 1:49, Ин 12:13, Ин 20:29
• 15:33 Мф 27:45-56, Лк 23:44-49, Ин 19:28-30
+ 15:40 Лк 8:2
• 15:42 Мф 27:57-61, Лк 23:50-56, Ин 19:38-42
• 16:1 Мф 28:1-8, Лк 24:1-12, Ин 20:1-10
+ 16:1 Мк 15:40
+ 16:3 Мк 15:46
+ 16:7 Мк 14:28

• 16:9 Мф 28:9-10, Мф 28:16-20, Лк 24:13-49, Ин 20:11-23

+ 16:9 Лк 8:2
+ 16:11 Лк 24:11
+ 16:16 Ин 3:18
+ 16:17 Лк 10:17,
+ 16:18 Лк 10:19,
+ 16:19 Лк 24:51,

+ https://ibt.org.ru/ebook?id=NEN

Вади” Хамэди”

Вади” Хамэди”

1. А

2. В

3. Г

4. Д

5. Е

6. И

7. К

8. Л

9. М

10. Н

11. Ӈ

12. О

13. П

14. Р

15. С

16. Ф

17. Х

18. Ю

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Авва – Арам’ вада, хамэдита «нися, ӈаця»; тарем’ ӈацекы” нисянахато’ нюкуць лаханасеты”. Иисус Христос ӈобтарем’ Нум’ Нисяханда лаханасеты, Пыда пуданда Иисусан’ пунрёда” ӈани’ тарем’ Нумд’ лаханасеты”. (Марк 14:36)

Авраам

– Израиль’ тэнз’ ненэцие” нисянато’ нися. Пыда иле”мяда «Ила’ ӈадиво”ма» падаркана пады, 12 ей пеляхад хана 25 ей пеляхана ӈа. Нум’ сита тэравы, тадтикахад ӈобнзер’ ватом’ таславэхэ’. Нум’ Авраамам’ мэта яхаданда Ханаанам’ нюбета хубта ян’ хэсь табэдада. Тикы ям’ Нум’ Авраам’ ню’ нюху” ми”манзь таславэда. Нум’ тэрава’ нерня нюмда Аврам ӈэвы, тад пунахав Нум’ едэй нювм’ – Авраамам’ нянда ми”ӈа. Авраам Саррам’ нюбета пухуцянда ня’ Исаакам’ нюбета хасава нюнди’ соява’ нерня мале ӈока по маяӈо хоӈаханзь. Тикыри’ пуд хасава нюди’ соясь. Авраам тарем’ Израиль’ тэнзм’ мэти” нисянато’ нисяӈэ, ӈани ё” тер” нисяӈэ хая. Нум’ Падаркана пыда сямянхат Нумд’ пунрёбцода ӈарка, хуркари ненэцие” вэва индо’ ядэрабцо’ таняб” ӈод”, хуркари серото’ таняб” ӈод”, хуркавна ӈод” пыда хусувэй Нум’ табеком’ сертаби. (Марк 12:26)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Аминь – Невхы еврей’ вадахана хамэдита тарця: «Ненэся», няби хамэдабцода «Тарем’», «Тарем’ ӈэя». Тикы вадахад туёць пэӈга”, ханяӈэхэ”на тикы вада туё”ма’ пуд хэтыбада. Нум’ Вади ваде”пато’ ӈобтарем’ тарем’ лахана”. Нянда вади намд”махаданда ненэць’ тарця вадахана нянда сер’ ӈэвамда манэ”лабтамби. (Марк 16:20)

Веельзевул

– ӈа’ – дьявол’ ӈоб” нюмда. Нум’ вэва саю, хуркари ӈылекы” ерв. Тикы нюм’ Палестинaхана илена Нумгад ерменя ненэцие” ӈарка хэхэндо’ Ваалм’ нюбетахад надимы ӈэва’ сер’ ӈа. (Марк 3:22)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Гефсимания – Иерусалим’ марад’ хэвхана Елеон’ хой’ ӈылна ӈэда ӈодясавэй пи” вадюлава я. (Марк 14:32)

Давид

– Саул параӈода’ пуд Израиль’ нябимдей параӈодась. Израиль’ параӈодахат юнда сямянхат ӈарка параӈода. Тюку по” толыр’ пэва’ нерня ёнар” по’ пирка”на параӈодаӈэ хэвы. Давид Израильм’ сата параӈодадава яӈэ сертавэда. Янда сейӈэ Иерусалим’ таславы. Тикы серота хавна пыда сайнорць сававна теневана ненэць’ ӈэвы, тадтикахад юнда ӈарка сава вадам’ хомбада ӈэвы. Невхы Нум’ Ватохона ӈэда «Нумд’ Ӈэда Сёё» падвы” ӈобто’ пыда ӈэвы. Давид Нум’ ед’ тид” манзаравы, тикы’ е”эмня Нум’ нянда тарем’ ваторавы, пыда нюда тад нерня’ Израиль’ параӈодаӈэ тараӈгу”. Еврей” Нум’ Вади вадета” тарем’ сэвандавы”, сяхаӈгав’ хуна’ мальӈгана Мессия (грек’ вадавна Христос) ё” тер” параӈодаӈэ тараванда. Пыда Давидхад паӈгдёда ӈэӈгу. Ӈадьбято’ Иисусм’ тикы’ хавна Давид’ Хасава Нюӈэ нюмдебавэдо’. (Марк 2:25)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Давид’ Хасава Ню (Сын Давидов) – Тид” Давид параӈодахад паӈгдёда. Еврей” Христосм’ – Мессиям’ тарем’ нюмдебавы”. Пыдо’ тид” Давид параӈодахад Паӈгдёваханда ӈули” пунрёвы”. Ӈадьбято’ тарем’ толабавэдо’. Ненэцие ӈэдаванзь Нум’ параӈодаӈэ тэравы. Израиль’ яхана пон’ ӈатевэдо’. (Марк 10:47)

Еврей”

– Тикы ненэця” Иаковахад ӈадимы”. «Еврей”», «иудей”» вадаха’ хамэдабцоди’ ӈоб’ ня’ ӈаха’. Тарця” хараха”на «еврей”» вада хамэдабцода несэйрка, «еврей”» хамэдабцода ненэцие” тэнз. «Иудейхав”» хэбяхам’ пилюта”, хэхэн’ пунрёда”.

Еврей” ныланава яля

(суббота) – Еврей’ хэбидя яля. Еврей’ тэнз’ си”ив яля’ толырка”на сибимдей яля, Нумд’ тэравы яля. Моисей’ Ватохона тарця, тикы яля ӈарханда Нум’ ед’ ӈэбта тара. Тикы яля’ манзара ни серос”. Тикы яля’ еврей” туё”мандо’ е”эмня, Хэбидя Падарм’ толабавандо’ е”эмня ма”люӈгалава мякана ма”люрцеты”. Еврей” едэй ялядо’ хаерад’ падиркад пэӈга, ӈадьбято’ пыдо’ нянандо’ самлянзимдей яля’ (еврей” си”ив яля’ толырка”на матдомдэй яля’) хаерад’ падир’ пуд, еврей” ныланава яля’ хаерад’ падир’ нерцю’ манзара ни” серос”. Фарисей” Едэй Нум’ Вато’ по” ёльцьӈгана серото’ сер’ еврей” ныланава яляхана ниня сертабавандидо’ серодо’ падвы”. Тикы серодо’ ватондо’ сер’ ӈэва’ е”эмня ёльце сырмы”. (Марк 1:21)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Елеон’ хой (Елеонская гора) – Иерусалим’ хэвхана ӈэда ламдик хой; ниданда харад’ паской ӈэвада ӈарханда ӈади. Хой’ панахана Гефсимания’ ӈоди” пи” вадюлава я ӈа. Ненэсянда тюкохона Нум’ Падаркана ӈэда невхы иле”мя” ӈадивормы”: Христос тикы я’ ниня ила’ мал’ нямна лаханавы, тикы яхана Сита ня”мавы”. (Марк 11:1)

Иисус

– Нум’ Ню’ нюм’. Еврей’ вадавна «Иегошуа». Хамэдита «Нум’ няд”ма», няби хамэдита «Ӈэдаӈгода». (Марк 1:1)

Иисус Христосʼ яʼ тирʼ ниня илеваʼ малвӈгы Иерусалим мар

Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад

Иисус Христосʼ яʼ тирʼ ниня илеваʼ малвӈгы Палестина я

Илия

– Израиль’ ва”лёй Нум’ Вади вадета («3 эй Параӈодадавахана» ӈэда 17 ей пелян’, тамна тяха’ сыр”). Нум’ Падаркана тарем’ пады, пыда иленаӈэ нув’ ня’ ханавы ӈэвы. Ӈадьбято’ еврей” яӈор’ я’ ни’ тэвваханда пунрёвы” (Малахия’ падвы падарт’ сыр” – 4:5). Илия’ индадм’, ныхым’ мэць Хэхэдаӈгода Иоанн ненэцяӈг” вад’ тованда Иисусм’ ваде”манзь то. Илия вэнзу параӈода – Ахав’ ёльцьӈгана Нум’ Вади вадетаӈэ таравы. Нум’ Вади вадета Малахия’ вадавна Илия Иисус’ това’ нерцюна тобта тарась. (Марк 6:15)

Ирод Антипа

– Ӈарка параӈода Ирод’ хасава ню. 4 ей поход хана 39 ей по’ ӈэсонд’ Галилея’ яхана, Перея’ яхана параӈодаӈэ таравы. Хэхэдаӈгода Иоанн сита папанда нехэна тэри ватоси” илеванда е”эмня тэдормы. Ӈадьбята Ирод сита сяра, тадтикахад хада табеко. Пыда пон’ нись мы” Христосм’ судебаванда мальӈгана хомбавэда. (Марк 6:14)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Исайя – Невхы Нум’ Ватохона сямянхат юнда ядэрта Нум’ Вади вадета. Иисус Христос’ я’ ни’ соява’ нерцюна – 700 по’ вата нерцюна Пыда мэ”манда Иламда ваде”мы. (Марк 1:2)

Иудей”

– Ӈули” нюрте”э’ Иуда’ паӈгхад ӈэда ненэцие тарем’ нюмдебавы”. Тикы ненэця” Иаков’ ӈоб” хасава нюхуд – Иудахад ӈэвы”. Едэй Нум’ Вато’ ёльцьӈгана хусувэй еврейм’ тарем’ нюмдебиць. Иоанн’ падвы Маймбабцо Юнхана «иудейӈэ» еврей’ тэнзм’ мэти” ерво тарем’ нюмдеби”. (Марк 7:3)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Иудея’ я – Палестина’ ядембадаюм’ няӈы пеляда. Тикы ям’ Иуда’ нюмна нюмдевэдо’. Израиль’ яхана илени” ханяӈы” ненэця” Иудахад паӈгды”. (Марк 1:5)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Корван – Хэбидя Хардан’ Нум’ ед’ тэри ми”мы ӈамгэ: ненэць’ илебцянда пелям’ Хэбидя Хардан’ тэри миць тасла пир”мэда, хуркавна ӈо” ханяӈэхэ”на тикы ми”мы ӈаворида мэць пир”мэда. Иисус тикы’ нямна ӈэда тарця иле”мям’ ваде”мы. Ханяӈэхэ”на ненэць’ ӈаворида Хэбидя Хардан’ мисо”махаданда вэсэймы нисяхаюта небяхаюта няд инямда ныкалмэӈэ пэрмэда. (Марк 7:11)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Легион – Рим’ параӈода’ саюхат ӈобт’ ма”лёвы саю” мандалм’ тарем’ нюмдебавы”. Ӈопой’ легионхана мат” ёнар’ мян’ ядна” саю” ӈэвы”. (Марк 5:9)

Лярць’ пя

(крест) – Иисус Христос’ илева’ мальӈгана Рим’ параӈодадава яхана ватом’ мадабавы сямянхат вэнзу ненэцие хадабава’ е”эмня мэта ӈамгэри ӈэвы. Тикы ян’ палмы ӈарка”я пя ӈэвы. Ермнанда няр ӈэда пяда танявы, ӈобнзер’ тикы пяха” лярциневэхэ’. Судевым’ лярць’ пян’ маномбавэдо’, ханяӈэхэ”на тикы пян’ тебарпавэдо’. Тикахана маяндорць янамбовна хаванзь хаебавэдо’. Тарця судеӈгова сямянхат пилкабтада сядм’ хадабада танараӈгова ӈэвы. Тикы маяндорць яханда ненэць’ вад’ ӈыдёванзь пямда харта минребта таравы. Вада’ хара «хари” лярць’ пям’ минева» тюку серкад ӈадимы. Иисусм’ ӈыда”ма’ пуд тикы судеӈгова пя Иусус’ сер’ ханяцей’ ила’ ненадумда”маӈэ, ӈэдаӈгова’ ненадумда”маӈэ хая. (Марк 15:13)

Маймбабцо Юн

(Евангелие) – Тикы юн Ӈэдаӈгода Иисус Христос’ нямна ӈа, ханзер” сояса, ханзер” манзараса, ханзер” ненэцие тохоламбасада, ханзер” хаса, тадтикахад ханзер” яӈор’ илелца, тикы’ нямна ӈа. Тад пуна мале сян по хэ”мяхат Иисус’ ила’ нямна ӈэда тет падарм’ «Маймбабцо Юнӈэ» нюмдеба пядо’. (Марк 1:1)

Малсяда ил’

(жизнь вечная) – Едэй Нум’ Ватохона пили” я’ ниня сававна илева’ нямна ни паду”. Едэй Нум’ Ватохона Нувм’ няд”мяць маянзяда сомбой ила’ нямна пады, Тикы ил’ едэй я’ тир’ ниня ӈэӈгу. Тарця илӈгав Нумд’ пунрёдахаваха”на я’ ниня мэнахандо’, тамна я’ ниня хавандо’ нерня пэӈга. Ӈули” пуданахавахана Нум’ Нянда пунрёдаха” иландо’ я’ ниня суса”махад малсяда илм’ мита. (Марк 10:17)

Ма”люӈгалава мя”

(синагога. греч) – Еврей” туё”ма’ е”эмня, Хэбидя Падарм’ толабава’ е”эмня, иринато’ ватом’ тохоламбавандо’ е”эмня ӈобнзер’ ма”люрма мя”. Тарем’ ма”люрмандо’ ёльцьӈгана ма”люӈгалава мякана тэри тарця ненэцяӈгарт Хэбидя Падар’ пелям’ толаба пир”мэда. Тикы’ пуд толавэмда нита ня’ тасламбавэдо’, нида тикы вадаха” тохоламба пир”мыда. Хэбидя Хардахад манэць ма”люӈгалава мякана ханм’ нивы” тэврамбю”. Иудей” илесь хусувэй хардахана ӈоб’ мян’ ма”люӈгалава мякав таня пэрмы. (Марк 1:21)

Моисей

– Израиль’ ӈарка Нум’ Вади вадета. Нум’ Израиль’ я’ тер” ненэцие Египет’ параӈодадава яхад ханаванда мальӈгана Моисей тикы ненэцие” ӈэвандо’ ниня мэна ервӈэ тарась. Сиддо’ вэӈго явна ӈоб’ минресь Нум’ Моисеян’ еврей” нёдаванда Ватом’ ми”ӈась. Тикы Вато Нум’ Падаркана самляӈг падаркана ӈа. Пыдо’ нюбедо’ Моисей’ падар”, ханяӈэхэ”на Моисей’ Ватоӈэ нюмдебидо’. Иудей” Моисейм’ пунрабцода ӈарка ва”лёй тохоламбадаӈэ толабавэдо’. (Марк 1:22)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Моисей’ Вато (Закон Моисея) – Нум’ Вади вадета Моисей’ сер’ Нум’ Израиль’ я’ тер” ненэцяӈг” тавы вато. Синайм’ нюбета хой’ ниня Нум’ Моисеян’ ми”мы. Тикы нювм’ ӈод” Нум’ Падаркана ӈэда самляӈг падар” нюбе”ӈадо’, тикы падарка”на тикы вато пады, ханзер” ӈадиво”мада ӈани’ пады. Хэбидя Падар’ нюрте”э самляӈг падарта – Ила’ ӈадиво”ма, Египетхад хэ”мя, Левит, Толыр”, Нябимдей Вато. Тикы вато Израиль’ я’ тер” ненэцие серото’ сер’ тохоламбавыда, пыдо’ мэта иламдо’, Нумд’ пунрёбцомдо’ тидхалембавэда, сава хурка ӈэвам’, ненэся хурка ӈэвам’ манэ”лабтамбавэда. Моисей’ Ватохона Нум’ харвабцо ненэцяӈг” ӈадибермы. Тэри ӈабцата хэбяхы сертабади ненэцяӈгаби ялри Моисей’ Ватохов ӈэда нида пирас”. Хэбяхыто’ е”эмня танараӈгоховахад вато сиддо’ ни ӈэдаӈгу”. Ӈадьбята тикы вато Едэй Нум’ Ватохона ӈэда Нумгад ха”морта сава ӈамгэхэд яӈга. Пыди’ ӈобнзер’ нихи’ ӈа”.

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Моисей’ Ватом’ теневана” (книжники) – Моисей’ Ватом’ тасламбада”. Моисей’ Ватом’ ӈани падарт’ падыбавы”. Тохола”махадандо’ тасламбавэдо’, илан’ тэврамбавэдо’, ӈани ненэцие Моисей’ Вато’ сер’ тохоламбавы”. Ненэця” иудей” ӈарка ерво” поӈгана сиддо’ ӈарка”мы”. Ӈокаюм’ пелядо’ фарисейць. (Марк 1:22)

Ненэця’ Ню

(Сын Человеческий) – Ӈули” нюрте”э’ еврей’ вада’ харахана тикы вада тэри «ненэцянзь». Нум’ Вади вадета Даниил тарем’ вад’ тованда Параӈодам’ нюмдебавы. Тикы Параӈодам’ Нум’ хусувэй я’ тер” ненэцие” параӈодаӈэ сертаӈгуда. (Дан. 7:13 14 ) Ханяӈэхэ”на Иисус Харта Пыхыдамда тарем’ нюмдебавы. Ненэцие ӈэдаванзь Нум’ Нися ӈэдаравы. (Марк 2:10)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Нув’ юне ядэлана (ангел. греч) – Нум’ вато’ сер’ ненэцие нядабава’ е”эмня Нум’ манзаранамда ӈэдарамби. Тикы нумгад ӈэда юне ненэцяӈг” тэвраванзь ян’ турта. Юнди’ ядэрта нув’ юне ядэланаха’ Нум’ Падаркана нюбеди’ тарця – Михаил, Гавриил. Ханяӈы нув’ юне ядэлани” пеля сяхаӈгав’ Нумд’ саюдавы”, Нум’ мунд’ нивы” инзеле”, ӈам’ нядаба пявы”. Тикы нув’ юне ядэлани «мо”навэӈэ» нюмдебавыдо’. (Марк 1:2)

Нум’

(Бог) – Яланда ӈопой, сёнзяда лата, я”амнада яӈгу. Тюку я’ тирм’ сертавы, тюку я’ тир’ Ерв. Тюку я’ тир’ ниня Нум’ Харта сава серода сертаба, ныхыри’ ниня ӈадимдембада ватомда няд”мяць манзара. Тикы ватохонда хусувэй ӈамгэ табӈга. Ненэцие” е”эмня сава серо сертабаванда няю’ Нум’ хусувэхэд харто’ сейхадандо’ миндя мэнебцом’, Сита ӈарцу”мам’ ӈате. (Марк 1:1)

Нум’ Вади вадета

(пророк. греч) – Нум’ ватомда ненэцяӈг” тэврамбаванда е”эмня тэравы ненэць’. Нум’ Вади вадета” Хэбидя Индадм’ няд”мяць ненэцяӈг” вад’ ӈадиманда серори нивы” манэ”лабтамбю”. Тикы’ хавна пыдо’ ненэцие” вэва ӈэби маниевыдо’, сиддо’ тидхалембавы”, ненэцие” хэбяхыдо’ хае”мяхадандо’ Нумд’ тось табэдамбавыдо’. Иисус сояванда нерня Нум’ Вади вадета” вад’ я’ тирт’ Христос’ товам’ ваде”мы”. Невхы Нум’ Ватохона мале ӈока Нум’ Вади вадета’ нямна пады, тикы падаркана пыдо’ сэванда”мидо’ пады”; Невхы Нум’ Вато’ ханяӈы падродо’ пыдо’ нюбедо’ мэ”ӈа”. Едэй Нум’ Ватохона ӈобтарем’ Нум’ Вади вадета” таня” – тикы пунрёда” Хэбидя Индадм’ няд”мяць лаханакурӈа”, тадтикахад ненэцяӈг” Нум’ няндо’ манэ”лабтавы манэ”лабтамби”. (Марк 1:2)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Нум’ Вато (Завет) – Нум’ ненэцие” ня’ ӈоб’ тасла”ма сер”, тикы сер” Нум’ Падаркана сямян нита ниня ӈа. Таслюрмандо’ мальӈгана хусувэйдо’ нянда сертаванда серо ня”маванда сер’ ниня мадабада вадахана няхато’ ватора. Синайм’ нюбета хой’ ниня Нум’ Моисей’ сер’ еврей” ня’ ватом’ сертавы”. Нум’ тарем’ ваторавы, еврей’ тэнзм’ мэта ненэцие сава вадахана нерня’ пэртыда, саюхат сиддо’ лэтрамбаӈгу. Ненэця” харто’ ӈод” пырдари’ пясь, падаркана ӈэда Нум’ вато’ сер’ ӈоб’ тид” ӈэбто’ тара. Тикы ӈобт’ таславы сер” Нум’ Падар’ тотрев’ нюмда «Невхы Нум’ Вато». Нум’ Вади вадета” тарем’ сэвандаць, Нум’ ненэцие” ня’ ӈани несэй Едэй Нум’ Ватом’ помнандо’ таслаӈгу”. Маймбабцо Юнхана тарем’ пады, тикы тасалкурма Иисус’ ха”ма’, тадтикахад Иисус’ илело”ма’ сер’ сертавы ӈэӈгу. Тикы тасалкурма’ нямна Едэй Нум’ Вато’ падарка”на пады. Тедахав’ ненэць’ ӈамгэри тэнзм’ мэпта ӈод”, Христосан’ пунрёбта, тадтикахад Пыда тохоламба”манда сер’ илебта Нум’ ненэцяӈэ толёда.

Нум’ Ерв

(Господь) – Моисеян’, тадтикахад Израиль’ тер” ненэцяӈг” тикы Нювм’ мэць Нум’ ӈадимы (Египетхад хэ”мя 3:14 15 ), та’ ед’ хэтырта пунда яӈгу. Тикы вада ханяӈэхэ”на ӈарка ненэцяӈг”, ерв ненэцяӈг” лаханаб”, няндо’ мэта вада. Невхы Нум’ Ватохона Нум’ нюмда хэтыбада нивы ӈа”. Нувм’ Нум’ Ерваӈэ ваде”мэдо’. Едэй Нум’ Ватохона Нум’ Ерваӈэ Нисямда тарем’ нюмдеби”ма, Нюмда ӈани’ тарем’ нюмдеби”ма. (Марк 1:3)

Нум’ Ню

(Сын Божий) – Тикы вада’ хара Иисус Христос Нум’ Нисянда ня’ поёди’ вадета вада. Тикы’ хавна ӈани ӈопой хамэдита тарця, Иисус я’ тир’ ниня Нисянда хурка ӈэвам’ ненэцяӈг” манэ”лабтамби. Тикы’ хавна хусувэй хибя” Нумд’ пунрёда”, Нувм’ Нисядандо’ пэртя”, Нувм’ мэнена”, Серта сер’ ӈэда” Нум’ ню”ӈэ ӈэсь пир”ӈадо’. (Марк 1:1)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Нум’ Параӈода’ Я (Царство Божие) – Тикы вада’ хара Нум’ ненэцие” ня’ поёдо’ хурка ӈэвам’ манэ”лабтамби, тадтикахад ханзер” ненэця” Нувм’ Параӈодадандо’ пэрӈадо’, ханзер” Сита няд”мяць ӈобнзер’ ӈэвам’ манэ”лабтамби. «Нум’ Параӈода’ Я» ян’ Иисус’ Нябимдей’ Това’ пуд тута: Нум’ ненэцие” тяханяӈы саю” хадавы” ӈэӈгу”, ӈахат я’ тир тэмзаӈгу, едэй я’ тир ӈадимда. Тадтикахад хусувэй ӈамгэ ӈобнзер’ ӈэӈгу, ӈамгэхэрт вэва яӈгуда. «Нум’ Параӈода’ Я» тад товандари ӈамгэ ни ӈа”, теда’ лахана ханяна ненэця” Нум’ вато’ сер’ ӈэбто’, тадтикахад нидо’ сямбато’ тикахана мале Пыда таня. Иисус Христос, Хэхэдаӈгода Иоанн, тадтикахад, Иисус’ ӈэдаравы” «Нум’ Параӈода’ Я’» нямна ненэцяӈг” лаханавы”. (Марк 1:15)

Ӈарка ханондана

(первосвященник) – Тикы еврей” ханондани” ӈэвахана мэнадо’. Пыдарида яӈга таславы ханяӈы хано Нумд’ тэврамбанда е”эмня Хэбидя Хардахана ӈэда сямянхат хэбидя ян’ тюсь пир”ӈадась. Тикы нюмгана пыдарида сита тарем’ нивы” нюмдебю”. Вададо’ ныхыти, ӈарка ханондани” мандалм’ ӈани’ тарем’ нюмдебавыдо’. Иисус’ илева’ мальӈгана пыдо’ мал’ тэти” ерво” мяд’ терхат ӈадимы”. (Марк 2:26)

Ӈаркта

(старейшина) – Еврей’ Ила’ минадм’ теневана ӈармы ненэць’. (Марк 8:31)

Ӈэва’ мирм’ ма”ламбада”

(мытари) – Рим’ параӈода’ е”эмня еврейхат ӈэва’ мирм’ ма”ламбавы”. Ӈэва’ мир”ӈэ таславы есяхат тамна ӈокавна есь ма”ламбавандо’ сер’ ватавна ма”ламбавы есяхат талэрцетвы”. Тарем’ ӈэвандо’ нид ненэця” сиддо’ сэхэдаць. (Марк 12:14)

Ӈэдаравы

(апостол. греч) – Тикы вада невхы грек’ вадахад ӈа. Юнм’ хэтувнзь ӈэдаравы ненэць’. Едэй Нум’ Ватохона хамэдита тарця – Иисус’ тэравы, Маймбабцо Юнм’ ваде”манзь ӈэдаравы. «Ӈэдаравым’» нюбета’ минрена манзаяда саӈгово”мы, хуркавна ӈод” тарця нювм’ нюбець ӈули” сава ӈэвы; тарем’ тасла Иисус Христос Нум’ Параӈода ӈэб”нанда, тиканда Ӈэдаравэхэвэда Няданда ӈэда я’ ниня манзарана ӈэ” нив’. Нюрте”э’ тикы нювм’ мэтахав” Няданда хахаяда Иисус’ тохоламбада юкад вата сидя ненэць’, я’ ниня Илеванда мальӈгана Нянанда ядэрмы”. Тикы” пуд харта пыхыдамда тарем’ Павел нюмдеба пяда. Иисус’ яӈгуво”махаданда, яӈор’ илело”махаданда Павелм’ тарем’ манзараванзь хамэда. Маймбабцо Юнм’ ненэцяӈг” тэврамбада” пыхыдадо’ ӈани’ тарем’ нюмдебавыдо’. Ӈобто’ Варнава ӈэвы. (Марк 3:14)

Осанна

– Арам’ вада (невхы еврей’ вада) Нувм’ савуць мэта вада. Хамэдита тарця: «Сидна” ӈэда”». Едэй Нум’ Ватохона маймбась Нувм’ саву”ма. (Марк 11:9)

Пасха

– Арам’ вада. Сямянхат ӈарка еврей” нара’ мэта хэбидя ялядо’. Тикы ялядо’ сяхаӈгав’ Египет’ параӈода’ ӈудахад хэвандо’ няю’ мэта ялядо’. Ӈавна Израиль’ тиӈгыхыд еврей”, ӈани хуркари тэнзм’ мэта ненэця” Пасхам’ мэп”нандо’ Нумд’ туё”манзь Иерусалим’ март’ турцеты”. Пасха’ пуд таминда Тимд”масяда Нянь’ хэбидя яля пэӈгвы. Тикы ялям’ си”ив яля’ мэ”мыдо’. Наӈэдя си”ив яля’ еврей” тимд”маси” ябцвы нянёри ӈавормы”. Едэй Нум’ Ватохона Пасхаха’, Тимд”масяда Нянь’ хэбидя яляха’ ӈопой хэбидя яляӈэ толыхи’. Тикы яляха”на Иисус Христос ӈыда”махадандо’ яӈор’ илелмы. Ӈадьбята Пасха Нумд’ пунрёди” сямянхат ӈарка хэбидя ялядандо’ толы, тикы яля Иисус’ яӈор’ илело”ма’ хэбидя яляӈэ хая. Тикы’ хавна «Пасха» вадавна Нумд’ ӈэда Пасха’ ханм’ – ху’ суюм’ ӈани’ тарем’ нюмдебавы”. (Марк 14:1)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Пилат (Понтий Пилат) – Рим’ параӈода’ Иудея’ ям’ таӈылмдамбаванда ёльцьӈгана, Рим’ параӈода’ ӈабтавы Иудея’ я’ ерв. Иисус’ соя”махад 26 ей поход 36 ей по’ ӈэсонд’ Иудея’ я’ ерваӈэ таравы. Пыда ӈылнанда хусувэй ерв” мэвы”. Пыда ня”амбаданда ерво”мяципой” ӈобкарт ненэцям’ хадаванзь нивы судеӈгу”. Еврей” ервоти” ня’ поёдо’ сы”ӈавы”, ӈадьбята пыда ненэцие” мандалмоӈгад ханяӈэхэ”на вадито’ сер’ ӈэвы. (Марк 15:1)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Равви – Еврей’ вада, тид” ӈэда хамэдита «Мань ӈарктами». Тикы’ хавна тарем’ ненэцие хэбидя серк” тохоламбадаха” лаханасетвы”. (Марк 9:5)

Саддукей”

– Едэй Нум’ Вато’ мальӈгана сидя ӈарка Нумд’ пунрёда’ мандалкад нябиюм’ мандалм’ тарем’ нюмдебавы”. Нябиюм’ мандалкав фарисей” ӈэвы”. Саддукей” поӈгана серо тасламбада”, ӈарка Нумд’ ханондана”, сиддо’ хахаялтембада” мэвы”. Фарисей” тотрев’ Моисей’ Ватом’ сатавна нёдавэдо’. Тарем’ ӈэбто’ ӈод”, фарисейхат яӈга нув’ юне ядэланан’, ӈылека’ таняван’, яӈгумы’ илело”ман’ нивы” пунрю”. Падвы Хэбидя Падарлим’ нёраку” нёдавы”. (Марк 12:8)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Сатана – Невхы еврей’ вадахана хамэдита «Нум’ вэва саю», ӈылекы” ӈэвахана мэна. Ӈылнанда мэни” ӈылекыда няд”мяць ненэцие нельтемби, Нумд’ тось сиддо’ таб”ламби, тикы’ хавна сиддо’ пили” хава’ ня’ минре. Нумд’ вэнзер’ ӈэда ненэцие ӈа тале табэдамбида. «Ӈадимде”мя» падаркана тарем’ пады, ӈа пили” таӈылмдаванда ӈэӈгу, тадтикахад пили” яӈгумдаванда ӈэӈгу. Нум’ Падаркана ӈани нюбеда тарця” – Дьявол, Веельзевул, сияк. (Марк 1:13)

Серо тасламбади” мандал”

(синедрион) – Сямянхат ӈарка Нумд’ пунрёди” иудей” серо тасламбади” мандал”. Тикы мандалкана си”ив ю” ненэць’ ӈэвы: ханондана”, Моисей’ Ватом’ теневана”, тадтикахад хуркари” ненэцие” ӈаркта”. Помнандо’ хэбидя серо” хавна хуркари” серо тасламбавы”; тикы мандал” Рим’ параӈодадава’ ервха” иудей” серо манэ”лабтамбавы, тикы’ хавна тикы мандал” суд’ ӈэваӈэ таравы. Едэй Нум’ Вато’ мальӈгана пыдо’ ня”мавы серодо’ Рим’ параӈодадава’ ерв” таслабто’ таравы. (Марк 14:55)

Судеӈгова яля/пудана яля

– Тюку ила’ сусава яляда. Ханяӈы” еврей” ӈахат хавы ненэцие” яӈор’ илелман’ пунрёвы”. Пыдо’ ихиняндо’ хусувэй ненэць’ ханзер” иле”мямда ваде”ма’ е”эмня Нум’ сят’ нулты”. Едэй Нум’ Ватохона ӈани’ тарем’ пады, ӈопой ӈобкарт ненэць’ тикы яляхана харта серка”ната пыхыдамда нида ӈэдаӈгу”. Иисусм’ ханӈэ мэць пыхыдамда ӈэда пиртада.

Фарисей”

– Едэй Нум’ Вато’ мальӈгана, сидя Нумд’ пунрёди” мандалкад нябиюм’ мандалм’ тарем’ нюмдебавы. Нябиюм’ мандалкав саддукей” ӈэвы”. Пыдо’ саддукейхат манэць, падвы Хэбидя Падарлим’ ни” нёда”, ӈарка ненэцие” ваде”мы невхы вади ӈани’ нёдавыдо’. Тикы’ хавна пыдо’ тарем’ пунрёвы”, пудна яляхана Нум’ сят’ нулмандо’ е”эмня хавы” мал’ илелтыд”. Пыдо’ иринато’ ватовна хабто ӈэвадо’ нянандо’ ёльце тара. Ненэця” сиддо’ ӈарцие”мы”, пыдо’ ӈо” харто’ пунрёбцохадандо’ ёльце пыхыдадо’ ӈарк”мыдо’. Иринато’ ватом’ тяхасовна ниня нёдани” ненэцяӈгаваха” вэнзер’ сыр”мы”. (Марк 2:16)

Ханондана

(священник) – Пыдо’ Хэбидя Мякана, Хэбидя Хардахана хано тэврамбавы”, тикы’ хавна ӈани хэбидя серо сертабавы”. Ааронхад переняри” ханонданаӈэ таравы”. Ханондана” юкад вата сидя мандалт’ лядӈгавы”. Тикандо’ нито’ пуд манзара пэрмы”. Ӈэвахана мэнадо’ ӈарка ханондана ӈэвы. (Марк 1:44)

Марк’ падвы Маймбабцо Юн

Вади” хамэди” (Марк’ падвы Маймбабцо Юн)

Христос – Грек’ вада. Еврей’ вадавна «Машиах». Хамэдита «юритевы» (Невхы похо”на Нум’ Харта тэравыда ханонданаӈэ, Нум’ Вади вадетаӈэ, параӈодаӈэ ӈабтавандо’ нерня оливкам’ нюбета ӈодя’ юркана масарпасетвыдо’). Нум’ Вади вадети” сер’ Нум’ тарця вадам’ еврейха” ватормы, Мессия я’ ни’ тута – Пыда Израиль’ я’ тер ӈэдаӈгуда, хусувэй я’ тер’ Параӈодаӈэ тараӈгу. Иисус’ илева’ мальӈгана еврей” Ӈэдаӈгода’ товам’ ёльце ӈатевэдо’. Пыдо’ ихиняндо’ тарця ӈэвы, тикы ненэць’ сиддо’ ӈани я’ саюхат – Рим’ параӈодадава’ терхат ӈэдаӈгу, Израиль’ ӈахат я”авла”мамда пуня’ тэвраӈгу. Я’ ни’ тэввы Ӈэдаӈгода – Иисус Христосхав тамна ӈарка ӈамгэм’ серта. Пыда хусувэй ненэцям’ хэбяхахад, хавахад ӈэда, тикы’ хавна Нум’ Пыда Сита сер’ едэй, малсяда Ватом’ ненэцяӈг” ӈадимде. (Марк 1:1)

Хэбидя Инд”

(Святой Дух) – Нум’ няхаромдэй мирбя. Нум’ Инд”, Нисяха’ Нюху’ тотрев’ ӈобтарем’ Нум’. Нум’ няхар” мирбяда тарця”: «Нум’ Нися, Нум’ Ню, Нум’ Хэбидя Инд”». Едэй Нум’ Ватохона Иисус Христосан’ пунравы ненэця” Хэбидя Индадм’ ня”марпи”. Ӈадьбята Пыда сиддо’ ныхылемби. (Марк 1:8)

Хэбидя Падар”

(Писание) – Едэй Нум’ Ватохона Невхы Нум’ Вато тарця нювм’ мэ”ӈа. Едэй Нум’ Вато ӈадиво”махаданда ӈани’ Хэбидя Падарм’ нюбе”ла. (Марк 7:6)

Хэбидя Харад

(Храм) – Израиль’ ӈарка маркана – Иерусалимхана Хэбидя Мяд’ е”эйӈэ Соломон параӈода сертавы хэбидя харад’ мандал”. Моисей’ илева’ мальӈгад еврей” Хэбидя Мяд’ хэвхана Нумд’ туё”мы”. Соломон’ сертавы Хэбидя Харадм’ тюку по” толыр’ пэва’ нерня 586 ей похона вавилон’ тер” тахабтавэдо’, сяни’ юди’ по хэ”мяхад, ӈани’ ӈадимы. Ӈарка Ирод параӈодаӈэ тарабата, Хэбидя Харадм’ ӈани несэйвана сертавэда, ӈаромдавэда. Хэбидя Харад – Израиль’ тер” ненэцяӈга”на сямян ӈарка серото’ хадкэӈгава я: тикыри ян’ хано тэврамбавы”, Яндо’ тиӈгыхыд, яндо’ вархад еврей” ӈарка хэбидя ялядо’ (Пасхам’, Самляӈг Юдимдей Ялям’, Мяд’ хэбидя ялям’) мэць тюкон’ турмы”. Хэбидя Харад’ мандал’ сямян тарана лабэта нюмда «Хэбидяхат Хэбидя» ӈэвы. Похона ӈопойри’ таня’ ӈарка ханонданари яӈга Нумд’ таславы серода сертаванзь мятю пир”мэда. Тикы лабэсм’ Хэбидя яхад тярпавы ӈарка тохоця ӈэвы. Хэбидя ян’ ханонданари” мятюӈгувы”. Хэбидя Харад’ тикы пеляда Нум’ Мя”ӈэ толёвы”, таня’ тэри хумбанзяда ненэць’ тюсь нивэда пирас”. Тарця ненэць’ Нумд’ туё”пата Хэбидя Харад’ марад’ хэврихина туёць пир”мэда. Хэбидя Харад’ хэвхана хуркари” ненэця” серото’ серо сертаванзь ма”люрцеты”. Иисус Христос’ хэт”ма’ сер’ тюку ила’ по” толыр’ тяхана 70 ей похона Хэбидя Харадм’ Рим’ тер” тахабтадо’, тикы’ пуд сян нидо’ сертабю”. (Марк 11:11)

Хэбяхам’ хаева

(покаяние) – Ненэць’ ӈахат илӈгананда хэбяха’ танявам’, Нум’ сякана иланда вэва ӈэвам’ хамэдава. Пыда хэбяхыда ха”аврава’ е”эмня Нумд’ хынумдаӈгу. Тикы’ пуд Нум’ вато’ сер’ хэбяхаси” илеванзь ватораӈгу. (Марк 2:17)

Хэхэдаӈгова

(крещение) – Сямянхат тарана хэбидя серкат ӈоб” тарана сер”. Ит’ пакле”мяхад ненэць’ нярумэӈэ, Нумд’ тэравэӈэ толы. Едэй Нум’ Ватохона сидя хэхэдаӈгова’ нямна пады. Нюрте”э’ Хэхэдаӈгода Иоанн хэбяхыдо’ хаевы, Нум’ ватовна илеван’ харвани” ненэцие хэхэдамбавы. Иисус’ яӈгуво”махаданда, тадтикахад яӈор’ илело”махаданда хэхэдаӈгова ӈани несэй, тамна сава сер”ӈэ хая: ненэць’ ӈахат мэ”мы хэбяхасавэй илаӈгаданда пыхыдамда лаӈгэпида, тикахананда хана’ то”лаха, тадтикахад Иисусм’ няд”мяць яӈор’ илелӈга. Тикы хэхэдаӈгова’ пуд Хэбидя Индадм’ ня”ма серо”мы. Нябинзер’ хэта, Едэй Ватохона Иисус’ хэхэдаӈгова хамэдита тарця, ненэцие” Иисус’ маяндормам’ тяро”ма. Тадтикахад няби хамэдита Хэбидя Индкана хэхэдаӈгова, тикахана Хэбидя Инд” ненэця’ ни’ ха”маӈгу. (Марк 1:4)

Хэхэдаӈгода Иоанн

(Иоанн Креститель) – Нум’ Вади вадета. Христос’ товам’ ваде”мы, Иисусм’ манзара Пэванда нерня Иордан’ яха’ икана хэхэдавэда. Христос’ вадаха”на Иоанн нехэд соявы” поӈгана сямянхат ӈарка ӈэвы. Тарця нювм’ нюбета ӈока ненэць’ ӈэвы, ӈобто’ «ӈэдаравы Иоанн» ӈэвы. (Марк 6:14)

Ю” Мар”

(Десятиградие) – Галилея’ тоход ядембада я’ няюна ӈобнзер’ ӈэда ю” мар”. Тикы марка”на ӈокаюм’ пелядо’ Нумгад ерменя еврей” ниня ӈэда ненэця” ӈэвы”. (Марк 5:20)

Table of Contents

Марк’ Падвы Маймбабцо Юн

Марк

- Толаӈгодаӈэ
- 1-й пеляда
- 2-й пеляда
- 3-й пеляда
- 4-й пеляда
- 5-й пеляда
- 6-й пеляда
- 7-й пеляда
- 8-й пеляда
- 9-й пеляда
- 10-й пеляда
- 11-й пеляда
- 12-й пеляда
- 13-й пеляда
- 14-й пеляда
- 15-й пеляда
- 16-й пеляда

Вади” Хамэди”

- Авва
- Авраам
- Аминь
- Веельзевул
- Гефсимания
- Давид
- Давид’ Хасава Ню
- Еврей”
- Еврей” ныланава яля
- Елеон’ хой
- Иисус

- Иисус Христосʼ яʼ тирʼ ниня илеваʼ малвӈгы Иерусалим мар

- Иисус Христосʼ яʼ тирʼ ниня илеваʼ малвӈгы Иерусалимʼ Хэбидя Харад

- Иисус Христосʼ яʼ тирʼ ниня илеваʼ малвӈгы Палестина я

- Илия
- Ирод Антипа
- Исайя
- Иудей”
- Иудея’ я
- Корван
- Легион
- Лярць’ пя
- Маймбабцо Юн
- Малсяда ил’
- Ма”люӈгалава мя”
- Моисей
- Моисей’ Вато
- Моисей’ Ватом’ теневана”
- Ненэця’ Ню
- Нув’ юне ядэлана
- Нум’
- Нум’ Вади вадета
- Нум’ Вато
- Нум’ Ерв
- Нум’ Ню
- Нум’ Параӈода’ Я
- Ӈарка ханондана
- Ӈаркта
- Ӈэва’ мирм’ ма”ламбада”
- Ӈэдаравы
- Осанна
- Пасха
- Пилат
- Равви
- Саддукей”
- Сатана
- Серо тасламбади” мандал”
- Судеӈгова яля/пудана яля
- Фарисей”
- Ханондана
- Христос
- Хэбидя Инд”
- Хэбидя Падар”
- Хэбидя Харад
- Хэбяхам’ хаева
- Хэхэдаӈгова
- Хэхэдаӈгода Иоанн
- Ю” Мар”